text:
መግለጺ ፍሉይ ኣኼባ ማእከላይ ባይቶ ሰ.ዲ.ህ.ኤSaturday, 12 February 2022 17:19 Written by ማእከላይ ባይቶ ሰ.ዲ.ህ.ኤ
ማእከላይ ባይቶ ሰልፊ ዲሞክራሲ ህዝቢ ኤርትራ (ሰዲህኤ)፡ በ29 ጥሪ 2022 ፍሉይ ኣኼባ ኣካይዱ። ኣብዚ ኣኼባኡ ብዛዕባቲ ብሰንኪ ካብ ትግራይ ጀሚሩ ኣብ ዝተፈላለየ ከባቢታት ኢትዮጵያ ዝካየድ ዘሎ ሓደገኛ ውግእን፣ ናይ ኤርትራ ሓይልታት ለውጢ ናይ ሓባር ጽላል ንምፍጣር ዘካይድዎ ዘለዉ ቃልሲ በጺሕዎ ዘሎ ደረጃን፣ ግደ ሰዲህኤ እንታይ ክኸውን ከም ዝግበኦን ብሰፊሑ ተመያይጡ ኣብቲ ቅድሚ ሕጂ ነዚ ዛዕባታት ብዝምልከት ሒዝዎ ዝጸንሐ መርገጻትን ዝምረሓሉ ፖሊሲታትን ተመስሪቱ ውሳነታት ኣሕሊፉ።
ማእከላይ ባይቶ ኣብዚ ብኣቦመንበር ሰልፊ ብጻይ ተስፋይ ወልደሚካኤል እናተምርሐ ንሓያሎ ሰዓታት ዘካየዶ ፍሉይ ኣኼባኡ፡ እዚ ኣብ ኢትዮጵያ ዝካየድ ዘሎ ውግእ ከምዚ ሒዝዎ ዘሎ እንተቐጺሉ፡ እቲ ኣብ ትግራይን እቲ ውግእ ኣብ ዝበጸሖ ከባቢታት ኢትዮጵያን ዘውረዶን ሕጂውን ዘውርዶ ዘሎን ዕንወትን ህልቂትን ርኡይ ኮይኑ፡ ኣብ ልዕሊ እታ ደቃ ብዘይ ድሌቶም ኣብቲ ውግእ ተጠቢሶም ዝጠፍኡዋ ዘለዉ ኤርትራ ጥራይ ዘይኮነ፡ ንዞባና እውን ሳዕቤኑ ሓደገኛ ምዃኑ ባይቶ ተገንዚቡ።
ኣኼባ ማእከላይ ባይቶ ድሕሪቲ ኣብቲ ክልተ እዋናዊ ዛዕባታት ዘካየዶ ዓሚቕ ገምጋምን ሰፊሕ ምይይጥን እዞም ዝስዕቡ መደምደምታታትን ውሳነታትን ኣስፊሩ፡
- ምልካዊ ጉጅለ ህግደፍ ከም መቐጸልታ ናይቲ ኣብ ልዕሊ ህዝቢ ኤርትራ ክፍጽሞ ዝጸንሐ ገበናት፡ ኣብ ውሽጣዊ ጕዳያት ኢትዮጵያ ኢድ ብምእታው፡ ነቲ ኣብ መንጐ ክልላዊ መንግስቲ ትግራይን ፈደራላዊ መንግስቲ ኢትዮጵያን ዝተኸስተ ውግእ ንምብላሕ ዝተኽተሎ ኣዕናዊ ፖሊሲ ኣብ ልዕሊ ህዝቢ ትግራይ ዘስዓቦ ብርሰትን ዕንወትን ኩኑን እዩ። እዚ ብሽርክነት ውግእ ኢሳያስ ኣፈወርቅን ዶ/ር ኣብይ ኣሕመድን ኣብ ልዕሊ ህዝብን መንግስትን ትግራይ ዝተወልዐ ኲናት ነቲ ንቡር ሕውነት ክልቲኡ ህዝብታት ኣዚዩ ዝሃሲ፡ ንሉኣላውነት ኤርትራ ኣብ ሓደጋ ዘውድቕ፣ ዘይሓላፍነታዊ ተግባር ስለ ዝኾነ ከኣ ኣኼባ ማእከላይ ባይቶ ሰ.ዲ.ህ.ኤ ደጊሙ ኣውጊዝዎ። ባይቶ ሰ.ዲህ.ኤ ሕጂውን ስርዓት ህግደፍ ብወያነ ኲናት ተኸፊቱና ብዝብል ጉልባብ ካብ ደገፍቱን እናኣፈራርሀ ካብ ዘገድዶም ንጹሃት ዜጋታትን ገንዘብ ይእክብ ምህላዉ ስለዝተገንዘበ ኩሎም እቶም ንመፈጸሚ ጸረ ህዝቢ ስርሒታት ገንዘብ ዝውፍዩ ወገናት ካብዚ ተግባሮም ክቑጠቡ ተሪር መጠንቀቕታ ኣመዝጊቡ። ህዝቢ ኤርትራ ኣብቲ ብሰንኪ ኢድ ኣእታውነት ህግደፍ ዝካየድ ዘሎ ኲናት ቀንዲ ዋጋ ዝኸፍል ዘሎ ንሱ ስለ ዝኾነ፡ ንተግባራት ናይዚ ንኤርትራ ዝጭቁንን ምስ ጐረባብታ ዘዳምን ዘሎ ጉጅለ፡ ነቲ ዘቕርቦ ምስምሳት እዝኒ ከይሃበ ብኹሉ ዓቕሙ ክኹንኖን ክቃለሶን ባይቶ ሎሚ’ውን ከም ቅድሚ ሕጂ ይጽውዕ። ኣብ ርእሲ እዚ ኩሎም እቶም ኣብቲ ውግእ ግህሰት ዝፈጸሙን ብኣዕናዊ ተግባራት ዝሕተቱን ኣካላት ጉዳዮም ብነጻን ዘይሻራውን ኣካል ተጻርዩ ኣብ ቅድሚ ሕጊ ቀሪቦም ክሕተቱ ህዝቢ ናብ ዝምልከቶም ኣካላት ጥርዓኑ ከቕርብ ኣኼባ ባይቶ የዘኻኽር። ብዝተተሓሓዘ ህዝቢ ትግራይ ኮነ ካልኦት ዝምልከቶም ኣካላት፤ ህዝቢ ኤርትራ ግዳይ ገበናት ህግደፍ ድኣእምበር ብእኡ ዝሕተት ከመዘይኮነ ክርድእሉ ነማሕጽን።
- እዚ ካብ ትግራይ ጀሚሩ ናብ ዝተፈላለዩ ከባቢታት ኢትዮጵያ ሰፊሑ ዘሎ ውግእ መሰረታዊ ጠንቁ ፍልልይ ሕገመንግስታዊ ኣተረጓጉማን ፖለቲካዊ ኣረዳድኣን ስለ ዝኾነ፡ ማእከላይ ባይቶ ምቕጻል ውግኣት ክፈትሖ ከም ዘይክእል ይኣምን። ኣብዚ እዋንዚ ዝተፈላለዩ ኣህጉራውን ዞባውን ትካላት ውግእ ጠጠው ብምባል እቲ ፍልልይ ብዘተ ንክፍታሕ ንዘቕረብዎ ዘለዉ ጻውዒትን ንዘካይድዎ ዘለዉ ጻዕርን ኣኼባ ባይቶ ደገፉ ኣረጋጊጹ። ክልቲኦም ወገናት ንዘተን ፍታሕን ቅሩባት ክኾኑ ከኣ ጸዊዑ።ንህዝቢ ትግራይን ንኩሎም ብውግእ ዝተሃስዩ ካልኦት ወገናትን በዂሩዎም ዘሎ ሕቶ መሰረታዊ ቀረባት ብህጹጽ ክምለሰሎምን፡ ብሰንኪ’ዚ ውግእ ተፈጢሩ ንዘሎ ኩነታት ስደትን ምዝንባልን ብኣህጉራዊ ማሕበረሰብ ዕቱብ ኣቓልቦ ክወሃቦን ኣኼባ ተማሕጺኑ።
- ብሰንኪ’ቲ ንህዝቢ ትግራይ ኣብ ክባ ኣእቲኻ ኣደዳ ዓጸቦ ምግባር ዝብል ዕላማ ወረርቲ ሓይልታት ከም ዝቋረጹ ተጌሮም ዘለዉ ኣገልግሎታት ሓይሊ መብራህቲ፡ መስመር ተሌፎንን ኢንተርነትን፡ ማይ፡ ባንክ፡ መጓዓዝያታትን ዝኣመሰሉን ብዘይ ውዓል ሕደር ናብ ንቡር ክምለሱ ባይቶ ደጊሙ ይጽውዕ። ብፍላይ ከኣ ኣብዚ እዋንዚ ኣብ ትግራይ በቲ ሰኣን መግብን ሕክምናን ዝመውት ዘሎ ህዝቢ መሪር ሓዘን ከም ዝስምዖ ባይቶ ኣስፊሩ። ካብዚ ንምድሓን ኩሎም ዝምልከቶም ኣካላት ካብ ሕብረተሰብ ዓለም ናብ ህዝቢ ትግራይ ዝለኣኽ ሰብኣዋ ረዲኤት ንኸይበጽሖ ካብ ምዕንቃፍ ክቑጠቡ ይጽውዕ። ኣብ ልዕሊ ካልኦት ዝተማዛበሉ ኢትዮጵያውያን ከምዚ ዓይነት ኣረሜናዊ ተግባር ከይፍጸምን ረድኤት ኣብ ግዝይኡ ከምዝበጽሖም ክግበርን ድማ ብትሪ ኣተሓሳሲቡ።
- እቲ ኣብ ልዕሊ ዝተፈላለያ መደበራት ስደተኛታት ኤርትራውያን ዝተፈጸመን ዝፍጸም ዘሎ ገበናትን፡ ኣብ ልዕሊቲ ብሰንኪ ውግእ ካብ መረበቱ_(መነባብርኡ) ተመዛቢሉ ኣብ ፈቐዶ መዕቆቢ ቦታታት ዘሎ ህዝቢ ትግራይን ዝተፈጸመን ዝፍጸም ዘሎን ደብዳባት ነፈርትን ካልእ ሰብኣዊ ግህሰታትን ጠጠው ክብል፡ ክሳብ ሕጂ ብዛዕባ ዝተፈጸመ ግህሰታት ከኣ ሻራ ብዘይብሎም ወገናት ብግቡእ ተጻርዩ ፈጸምቱ ኣብ ቅድሚ ሕጊ ተሓተትቲ ክኾኑ ኣኼባ ባይቶ ይጽውዕ። ኩሎም ኣህጉራዊ ትካላት ኣብዚ መዳይዚ ክጽዕቱ ከኣ ጸዊዑ።
- ምሩኻት ውግእ ብመሰረት ኣህጉራዊ ውዕላትን ሕግታትን ክትሓዙ፡ ብገበን ዝጥርጠሩ እንተለዉ ከኣ ጉዳዮም ብነጻ ኣካል ክሳብ ዝጻረ ዝኾነ ይኹን ሕጋዊ መሰሎም ከይጓደል ዝከኣሎም ክገብሩ።
- ንልዕሊ ክልተ ዓመታት ክኸይድ ዝጸንሐ ምውህሃድ ፖለቲካዊ ሓይልታት ኤርትራ ኣብ ትሕቲ ሓደ ሰፊሕ ጽላል ንምትእኽኻብ ዝግበር ዘሎ ጻዕሪ ናብቲ ዝተሓሰበሉ ሸቶ ክበጽሕ ይቀራረብ ምህላዉ ማእከላይ ባይቶ ርእዩ። በዚ መሰረት ሰልፍና ጉዳይ ሓቢርካ ምቅላስ ኣብዚ እዋንዚ ግደታ እምበር ምርጫ ከምዘይኮነ ብምርዳእ ሕቶ ምምስራት ሓቢርካ ዘቃልስ ጽላል ክሳብ ዝዕወት ቃልሱ ቀጻሊ ምዃኑ ባይቶ ወሲኑ። ኩሎም ዝምልከቶም ኣካላት ጻዕሮም ከዛይዱ ከኣ ከም ወትሩ ጸዊዑ።
ኣኼባ ባይቶ፡ ኣብ ሱዳን ዝረአ ዘሎ ዘይህዱእ ኩነታት ረብሓን ሰላምን ህዝቢ ሱዳን ብዘውሕስ፡ መንገዲ ንክተሓዝ ናብ ኩሎም ዝምልከቶም ኣካላት መጸዋዕታኡ ኣቕሪቡ።
በዚ ኣጋጣሚ ማእከላይ ባይቶ ሰልፊ ዲሞክራሲ ህዝቢ ኤርትራ (ሰዲህኤ) ህዝቢ ኤርትራ ኣንጻርቲ ኣብ ውሽጢ ሃገር ዝብድሎ ዘሎ ከይኣኽሎ ዕድመ ስልጣኑ ንምንዋሕ ወራራት ፈጢሩ ዘወድኦ ዘሎ ህግደፍ ከይተሓለለ ቃልሱ ከሐይል ደጊምና ነዘኻኽሮ። ሎሚ እዚ ጉዳይ ናይ ኩልና ኤርትራውያን እምበር ናይ ሓደ ውድብ ወይ ማሕበር ስለ ዘይኮነ ህዝቢ ኤርትራ ቀንዲ በዓል ጉዳይ ብምዃኑ ኣብ መኸተናን ሓድነትናን ኣንጻር ወጻዒ ንኽሕይል ተርኡ ንኽጻወት ንጽወዖ። መላእ ኣባላትን ደገፍትን ሰዲህኤ ከኣ ከም ወትሩ ፖሊሲታት ሰልፎምን ውሳነታት መሪሕነቶምን ኣብ ኩሉ መዳያት በቲ ልሙድ ጽንዓቶም ተወፋይነቶም ምዕዋት ክቕጽልዎ ኣኼባ ማእከላይ ባይቶ ይጽውዕ።
ንዲሞክራስያዊ ምሕደራን ምዕባለን ንቃለስ!
ማእከላይ ባይቶ ሰዲህኤ
29 ጥሪ 2022
بيان االجتماع الخاص للمجلس المركزي بحزب الشعب الديمقراطي األر ترىSaturday, 12 February 2022 17:07 Written by بيان االجتماع الخاص
“ኤርትራ ሓይልታታ ትስሓብ” ዝብል ይበዝሕ’ሎFriday, 28 January 2022 19:50 Written by ቤት ጽሕፈት ዜና ሰዲህኤ
ኣብ ኢትዮጵያ ብ4 ሕዳር 2020 ውግእ ምስተጀመረ ኣዝዮም ኣዛረብቲ ካብ ዝነበሩ ዛዕባታት ሓደ ሓቅነት ምእታውን ዘይምእታውን ሰራዊት ኤርትራ ናብቲ ውግእ ምንባሩ ዝዝከር እዩ። ገለ ወገናት ነቲ ርኡይ ዝነበረ ጣልቃ ኣእታውነት ክሓብእዎ፡ ካለኦት ከኣ ብመረጋገጽታት ኣሰንዮም ከቃልዕዎ ብዙሕ ምውጣጥ ነይሩ። ጉጅለ ህግደፍ ብዛዕብኡ ክዝረብ እንከሎ ምጽቃጥ ልማዱ ስለ ዝኾነ፡ ቀልጢፉ ድምጹ ኣየስመዐን። ገለ ዝያዳ ህግደፍ፡ ህግደፍ ኮይኖም ክቐርቡ ዝፈተኑ ኤርትራውያን ኣብቲ መጀመርያ “ኣሉ ቀጣን ኣይኣተወን” ክብሉ ፈቲኖም። ደሓር ዘይሕባእ ምስ ኮኖም ከኣ ነቲ ኢድ ኣእታውነት ምስ ዘይዛመዱ ጉዳያት እንዳዛመዱ፡ ምኽኑይ ክገብርዎ ፈቲኖም። ውሑዳት ክሳብ ሎሚ ዘይረብረቡ እውን ኣለዉ።
መንግስቲ ኢትዮጵያ ብዛዕባዚ ጉዳይ ወይ ሓቢርካ ምኽሓዱ ወይ ድማ ሓቢርካ ምቕባሉ ስለ ዝተጸገመ ብዙሕ ዘርጠብጠብ ኣርእዩ። ምስዚ ኩሉ ግና ካብ መጀመርታኡ ዝተኣመኑ እሞ በቲ ጉዳይ ዘይተሓጐሱ ፖለቲከኛታት ነይሮም እዮም። ሜጀር ጀነራል በላይ ስዩም ዝተባህሉ ሽዑ ኣዛዚ ሓይሊ ሰሜን ኢትዮጵያ ዝነበሩ ከሎ ጌና “ናይ ሰራዊት ኤርትራ ኣብ ጉዳይና ምእታው ንዓና ውርደት እዩ” ዝበልዎ ብኣብነት ዝጥቀስ እዩ። ዝተፈላለያ ዓበይቲ ማዕከናት ዜና ብወገነን ካብ መጀመርታኡ ናይ ኤርትራ ሰራዊት ኣብ ውግእ ኢትዮጵያ ትግራይ ከም ዝኣተወ ኣረጋጊጸን ንዘይሰብኣውነቱ እውን ኣቃሊዐን እየን። ካብ ውድብ ሕቡራት ሃገራትን ሕብረት ኤውሮጳን ጀሚርካ ክሳብ ኣብቲ ጉዳይ ብውልቀን ርኢቶ ዝሃባ ሃገራት ምእታው ሰራዊት ኤርትራ ናብ ውግእ ትግራይ ኣረጋጊጸን ናይ “ኢድኩም ስሓቡ” መሕጽንታ ከቕርባ ግዜ ኣይወሰደለንን።
እቶም ነቲ ናይ 2018 “ጸወታ ወያነ ተወዲኡ” ዝብል መደረ ኢሳያስ ኣፈወርቂ ብግቡእ ክከታተሉ ዝጸንሑ ወገናት ግና ምእታው ሰራዊት ኤርትራ ኣብቲ ውግእ ኣይተሓደሶምን። ሰልፊ ዲሞክራሲ ህዝቢ ኤርትራ (ሰዲህኤ)፡ እቲ ውግእ ምስተጀመረ ድሕሪ 17 መዓልታት ናይቲ ኢድ ኣእታውነት ሓደገኛ ሳዕቤን ተገንዚቡ ብምውጋዝ፡ “ሰራዊት ኤርትራ ካብ ትግራይ፡ ሰራዊት ኢትዮጵያ ከኣ ካብ ኤርትራ ይውጽኡ” ዝብል መጸዋዕታ ዘቕሪቡ። ካለኦት ኤርትራዊ ወገናት እውን ከከም ሚዛኖም እቲ ኢድ ኣእታውነት ንረብሓ ኤርትራን ህዝባን ከምዘይከውን ብምርዳእ ናይ ተቓውሞ ድምጾም ከስምዑ ጸኒሖም እዮም። ህዝቢ ኤርትራ እውን ብዘይካቶም ብኣጻብዕ ዝቑጸሩ፡ ህግደፍ ዝበሎ ምድጋም እንተዘይኮይኑ ናቶም ሚዛን ዘይነበሮም፡ እቲ ድምጹ ዘስመዓሉ ዕድል ዘይረኸበ ሓፋሽ ህዝቢ ኤርትራ፡ ኣንጻርዚ ኢድ ኣእታውነት ምንባሩን ምዃኑን ርዱእ እዩ። ምኽንያቱ ከምዚ ሎሚ ንዕዘቦ ዘለና ሳዕቤኑ፡ ማዕጾ እንዳኹሉ ዝኩሕኩሕ ስለ ዝኾነ።
ናይ ሰራዊት ኤርትራ ኣብቲ ውግእ ምእታው ዝተረድኡ ወገናት ብዛዕባ ኣሉታዊ ሳዕቤኑ ደጋጊሞም ኣሰሚዖም እዮም። ናይ “ኤርትራ ሓይልታታ ካብቲ ውግእ ክስሕቡ” ጸዋዒቶም እውን ኣቃሊሖም እዮም። ነቲ ውግእ ብሰላምን ዘተን ኣብ ምፍታሕ ህላወ ኤርትራ ኣብ ኢትዮጵያ ዓንቃፊ ምንባሩን ምዃኑን እውን ናይ ብዙሓት እምነት እዩ። ካብዚ ሓሊፎም ንኤርትራ ብሰንኪ ኢድ ኣእታውነታ ዝቐጽዑ እውን ኣለዉ። ኣሜሪካ ኣብ ልዕሊ ትካላትን ላዕለዎት ሰብ መዝን ህግደፍ ዝወሰነቶ እገዳ ከም ኣብነት ዝጥቀስ እዩ።
እቶም ቀንዲ ሰብ ጉዳይ ክንከውን ዝግበኣና ኤርትራውያን ኢና። ምኽንያቱ እቲ ናይ ኢድ ኣእታውነት ዋጋ ዝኸፍልዎ ኤርትራውያን ስለ ዝኾኑ። እቲ ሓቂ እዚ ክነሱ፡ ብሓደ ድምጺ “ደቅና ኣብ ዘይጉዳዮም ኣይህለቑ” ክንብል ኣይከኣልናን ዘለና። እኳደኣ ዝኸፋፍለና ተረኽቦ ኮይኑ ኣሎ። እቲ ካብ ቅድሙ ካብ ትግራይ ዝተሰምዐ ናይ “ኣይትዝረዩና” ድምጺ ርዱእ ኮይኑ፡ ጉዳዮም ብሰንኪ ህግደፍ ይተሓላለኽ ከም ዘሎ ዝተረድኡ ኢትዮጵያውያን ፖለቲከኛታት “ኢድኩም ካብ ጉዳይና ሰሓቡ፡ ካብ ኤርትራ ትግራይ ትቐርበና” ዝብል ድምጺ ካብ ዘስምዑ ነዊሕ ግዜ ኮይኑ እዩ። ብሰንክዚ መርገጾም ዋጋ ዝኸፈሉ እውን ኣለዉ። እዚ ኢድ ኣእታውነት ህግደፍ ዘይጸውር ድምጺ ኢትዮጵያውያን ሎሚ እውን ኣዝዩ ይዓብን ይሰፍሕን ኣሎ። ኣብዚ ቀረባ ግዜ 63 ኣብ ዝተፈላለዩ ኩርነዓት ዓለም ዝንቀሳቐሳ ናይ ኦሮሞ ማሕበራት ብሓደ ድምጺ “ጉዳይና ብዘተ ንክፍታሕ ኤርትራ ካብ ጉዳይ ኢትዮጵያ ትውጻእ” ዝብል ድምጺ ምስማዐን ብቐሊሉ ዝረአ ስጉምቲ ኣይኮነን።
ብጉዳይ ኤርትራ ተጽዕኖ ዝሓየሎ መንግስቲ ዶ/ር ኣብይ ኣሕመድ፡ ብዛዕባ ምእታው ኤርትራ ኣብ ጉዳይ ኢትዮጵያ ክልተ ዓይኒ ዝርኢ ዘሎ ይመስል። በቲ ሓደ ወገን ኣብ ስልጣን ንምቕጻል ናይ ኤርትራ ሓገዝ ከም ዘድልዮ ይርኢ። በቲ ካልእ ወገን ከኣ ካብቲ ኣጋጢምዎ ዘሎ መሪር ውግእ ዘውጽእ መፍትሒ ንምርካብን ዲፕሎማሲያዊ ምስሉ ንምዕራይን ዝባኑ ቀሊዑን ናጻ ኮይኑን ከየናዲ ናይ ኤርትራ ተጽዕኖ የጸግሞ ከም ዘሎ ዝተረደአ ይመስል። ስለዚ ኣብ መንጎ “ይሓግዙናን ይውጽኡልናን” ተቐርቂሩ ኣሎ። እቲ ዘገርም ከምቲ ናይ ኤርትራ ሰራዊት ናብ ኢትዮጵያ ምእታው ንኤርትራውያን ብሓሳብ ዝኸፋፈለና፡ ንኢትዮጵያውያን እውን ዝኸፋፍሎም ዘሎ እዩ ዝመስል። ኦሮሞን ካለኦት ፈደራላዊ ስምዒት ዘለዎም ወገናትን ዝንባለኦም ናብ “ይውጸኣልና” ክዛዝው እንከሎ፡ ኣምሓራ ዝማእከሉ ሸነኽ ከኣ ናብ “ይሓግዘና” ይዛዝው ከም ዘሎ ብግልጺ ይረአ ኣሎ። ስለዚ ናይ ኤርትራ ኢድ ኣእታውነት፡ ንኤርትራ ኣይጠቐማን፡ ንትግራይ ኣዝዩ ጐዲኡዋ፡ ንኢትዮጵያ እውን ከይከፋፍላ ዘስግእ ምልክታት ዘርኢ ዘሎ እዩ።
ህግደፍ ውግእ ኢትዮጵያ ከምቲ ዝሓሰቦ ኣይኮነሉን። ሕልሙ ውግእ ኣብ ትግራይ ከምዚ ኮይኑዎ ዘሎ ከይተወዓወዐን ከይተናውሐን ዳርጋ ብስቱር ክውዳእ ድሌት ነይርዎ። ሕጂ ግና ባዕሉ ብዘምጸኦ መዘዝ ምህላዉን ዘይምህላዉን ዝውስን ኮይኑ ቀሪቡ ኣሎ።፡ ንድሕሪት መምለሲ መንገዲ ከኣ የብሉን። ኢሳያስ ኣብ ዝሓለፈ ወርሒ ኣብ ዝሃቦ ቃለ መጠይቕ “ጉዳይ ኢትዮጵያ ኣይጉዳይናን ኢልና ንዕዘቦ ኣይኮነን” ኢሉ ምስቲ ኣዋዲቕዎ ዝነበረ ጉዳይ ዶብን ልኡላውነትን ከዛምዶ ዝፈተኖ ነዚ ዘመላኽት እዩ። ውግእ ኢትዮጵያ ከምዚ ዘርእዮ ዘሎ ምልክታት ብዘተ ከይፍታሕ’ሞ ከም “ኣብ ጐልጐል ዝወገሖ ዝብኢ” ኮይኑ ከይተርፍ ስግኣት ኣለዎ። ምርጫኡ ግና ሓንቲ እያ። ንሳ ከኣ ነቲ “ኤርትራ ሓይልታታ ትስሓብ” ዝብል ድምጽታት ጸማም እዝኒ ሂብካ ጠኒንካ ኣብቲ ውግእ ምቕጻል እያ። ምኽንያቱ እቲ ፋሕፋሕ ኣብ ኤርትራ ዘስዕቦ ሓቢኡ፡ ኣብ ናይ ኢትዮጵያ ፋሕፋሕ ተሓቢኡ ዕድሜኡ ኣብ ስልጣን ዘንውሕ ስለ ዝመስሎ።
ዩቱብ ቻነል፡ መደበር ተለቪዥን ኤሪሳት ተዓጽዩSaturday, 22 January 2022 22:35 Written by ቤት ጽሕፈት ዜና ሰዲህኤ
ናይ መደበር ተለቪዥን ኢሪሳት ዩቱብ ቻናል፡ ምስ ተግባራት ሰርሰርቲ ብዝተተሓሓዘ ከምዝተዓጽወ ኣካየድቲ ናይታ መደበር ኣፍሊጦም። ናይዛ ኣብ ኣሜሪካ ዝመደበራ ማዕከን ዜና ኣካየድቲ ከም ዝበልዎ፡ እቶም ናይ መርበብ ጉሓሉ ነቲ ኣካየድቲ ኤሪሳት ክጥቀመሉ ዝጸንሑ ናይ ዩቱብ ቻነሉ ብመንገዲ ናይ ኣዳለውቱ መስመራት ብምእታው፡ ዘየድሊ ትሕዝቶታት ብምፍናው፡ እቲ ዩቱብ ክዓጽዎ ከምዝገበሩ ገሊጾም። እንተኾነ ግን፡ ምሉእ ብምሉእ ኣብ ምቁጽጻር ናይቶም ሰርሰርቲ ቅድሚ ምእታዉ ቀልጢፍካ ናይ ምክልኻል ስጉምቲ ከም ዝተወሰደ ኤሪሳት ሓቢራ።
"በዚ መሰረት ምእንቲ ነቲ ቻነል ምሉእ ብምሉእ ከይድምስስዎ፡ ነቲ መፍትሕ (pssword) ናይቲ ቻነል ቀይሮም ነቲ ከጋጥም ዝኽእል ክሳራ ከም ዝንኪ ከም ዝገበሩ ኣፍሊጦም። እንተኾነ፡ እቲ ዘጋጠመ ኩነታት ምዕጻው ናይቲ ቻነል ለስዘኸተለ፡ ካልእ መደባቶም ዝፍንውሉ መስመር ከናድዩ ኣገዲድዎም ከም ዘሎ እቲ ዜና ሓቢሩ። እዚ ከምዚሉ እንከሎ፡ ኤሪሳት፡ ጥርዓና ናብ ትካል ዩቱብ ከምዘቕረበ ተፈሊጡ። ኣካያዲ ስራሕ ኤሪሳት፡ ጋዜጠኛ ሄኖክ ተኽለ፡ ምስ ትካል ዩቱብ ይጸሓሓፉ ከም ዘለዉ ሓቢሩ፡ ክኸፍትሎም ኣብ ትጽቢት ከምዘለዉ ገሊጹ።
ክሳዕ'ቲ ኩነታት መፍትሒ ዝረክብ፡ ብካልኣይ ቻነል ፈነወታት ምዝርጋሕ ከምዝቐጸሉ እቶም ኣካየድቲ ሓቢሮም ኣለዉ። እቲ ገበን ብመን ከም ዝተፈጸመኳ እንተዘይተገለጸ፡ እቲ ስጉምቲ ድምጺ ህዝቢ ኤርትራ ንምዕፋን ዝተወስደ ምዃኑ እታ ትካል ገሊጻ። ኣብ ጥቅምቲ 2018 ዝጀመረት ተለቪዢን ኤሪሳት ብቋንቋታት ትግርኛ፡ ዓረብ፡ ዓፋርን ብሌንን ብመንገዲ ሳተላይት ናብ ኤርትራ ፈነወ ተካይድ እያ። ኣድሚ ሕጂ ብወግዒ ስራሕ ድሕሪ ምጅማራ ዓፈና ኣጋጢምዋ ከምዝነበረን፡ ዳግማይ ኣብ 2019 ናብ ፈነወ ከምዝተመልሰትን ከኣ እቲ ዜና ኣዘኻኺሩ።
ኣብዚ ቀረባ እዋን ብሰንኪ ኣብ ኤርትራ ዘጋጠመ ምቁራጽ ሓይሊ ኤለክትሪክ፡ ነቲ ተለቪዥን ክከታተል ዘይክኣለ ህዝቢ ንምብጻሕ ፈነወ ሬድዮ ብሓጺር ማዕበል ከምዝጀመሩ ኣብቲ መግለጺ ኣፍሊጡ። መንግስቲ ኤርትራ ካብ መስከረም 2001 ኣትሒዙ ናጻ ፕረስ ስለዝኣገደ፡ ኣብዚ እዋንዚ ናይ ብሕቲ ትካላት ሜድያ እየን ኣብ ስደት ኣብ ዝተፈላለያ ሃገራትድምጺ ህዝበን ኮይነን ዘለዋ።
ስደተኛታት: ካብ 8 ክሳብ 10 ዓመታት ኣብ ግብጺ ተኣሲሮም ዝጸንሑ ክልተ ኤርትራውያን ተፈቲሖምSaturday, 22 January 2022 18:14 Written by BBC
ስደተኛታት: ካብ 8 ክሳብ 10 ዓመታት ኣብ ግብጺ ተኣሲሮም ዝጸንሑ ክልተ ኤርትራውያን ተፈቲሖም
ምንጪ ስእሊ,ERITREAN COMMUNITY IN TORONTO
ኣለም ተስፋይ (ጸጋም) ክብሮም ኣድሓኖምን (የማን)
ካብ 8 ክሳብ 10 ዓመታት ኣብ ግብጺ ተኣሲሮም ዝጸንሑን ናይ ምጥራዝ ሓደጋ ኣጋጢምዎም ዝነበሩን ክልተ ኤርትራውያን ስደተኛታት ተፈቲሖም ናብ ሳልሳይ ሃገር ተሰጋጊሮም።
እዞም ኣለም ተስፋይን ክብሮም ኣድሓኖምን ዝተብሃሉ ኣብ 2012 ከምኡ'ውን 2014 ኣብ ቀይዲ ዝጸንሑ ኤርትራውያን ናብ ሎሚ ኣብ ዘውግሐ ለይቲ ናብ ካናዳ፡ ከተማ ቶሮንቶ ከምዝኣተዉ ንጉዳዮም ብቐረባ ክከታተሎ ዝጸንሐ ምንቅስቓስ ግሎባል ባይቶ ይኣከል ኣብ ዘውጽኦ መግለጺ ሓቢሩ።
ኣብ ግብጺ ኣብ 'ኣል ከናተር' ተባሂሉ ዝጽዋዕ ቤት ማእሰርቲ ተሓይሮም ዝጸንሑ ኣለም ተስፋይን ክብሮም ኣድሓኖምን፡ ኣብ ወርሒ መስከረም 2021 ሰብመዚ ግብጺ ናብ ኤርትራ ክትጥርዝዎም ምሉእ ምድላዋት'ኳ ወዲኦም እንተነበሩ፡ ግሎባል ባይቶ ይኣክልን ካልኦት ተጣበቕቲ ሰብኣዊ መሰላት ብዝገበርዎ ጎስጓስ ካብ ምጥራዝ ከምዝድሓኑ ተገሊጹ።
ኣብቲ እዋን ኣምንስቲ ኢንተርናሽናል ከይተረፈ ኣለምን ክብሮምን ናብ ኤርትራ ከይጥረዙ ንመንግስቲ ግብጺ ምምሕጻኑ ይዝከር።
ግሎባል ባይቶ ይኣክል ንምፍታሕ እዞም እሱራት ኣመልኪቱ ሎሚ ኣብ ዘውጽኦ መግልጺ"ነቲ ህዝብና ዝገበሮ ዘይሕለል ጻዕርታት፣ ብማሕበራዊ መዲያ፣ ብትዊተር፣ ብተፈላለዩ ጽሑፋት፣ ብሰላማዊ ሰልፊ፣ ብገንዘባዊ ልግሲ: ወዘተረፈ፣ ግዜኹም ከይቆጠብኩም ጂባኹም ከይበቐቕኩም ንዝገበርክሞ ኣስተዋጽኦ፣ ብሽም ኣለም ተስፋይን ኪብሮም ኣድሐኖምን፣ ክብ ዝበለ ምስጋና ይብጻሕኩም" ኢሉ።
ምንጪ ስእሊ,ERITREAN COMMUNITY IN TORONTO
እቶም ስደተኛታት ኣብ ቶሮንቶ ኣብ ዝኣተውሉ እዋን
እቲ መግለጺ ብምስዓብ፡ እቶም ስደተኛታት ኣብ ካናዳ ምስ ኣተዉ ብመሰረት ሕጋጋት ካናዳ ንዝተወሰነ መዓልታት ተወሺቦም ከምዝጸንሑ ብምግላጽ "ምስጋና ንምሃብ ክሳብ ዝኽእሉ፣ ኩሉኹም መዓከናት ዜና ንኽትዕገሱና ብትሕትና ንሐትት" ይብል።
ኣለምን ክብሮምን ናብ ካናዳ ንኽሰጋገሩ፡ ኣብ ከተማ ቶሮንቶ ንዝርከቡ ኤሪትራውያን ማሕበረ ኮም፣ ከምኡውን 'ንሪሰትለመንት' ንዝምልከት ፍቓድ፣ ካናዳውያን ዩኒታሪያን ካውንሲል፡ ምስ ኤሪትራውያን ማሕበር ቶሮንቶ ልዑል ጻዕሪ ከምዝግበሩ እቲ ሓበሬታ የረድእ።
ኣለም ተስፋይን ክብሮም፡ ክልቲኦም ሓተትቲ ዑቕባ ኮይኖም፡ ኣለም ኣብ 2012 ክብሮም ኸኣ ኣብ 2014 ኣብ ቀይዲ ከምዝኣተዉን እንተኾነ ዝቐረበሎም ክሲ ከምዘየለ ንጉዳዮም ዝከታተሉ ተጣበቕቲ መሰላት ይዛረቡ።
ብዙሓት ኤርትራውያን መንእሰያት ብሰንኪ ኣብ ሃገሮም ዘሎ ገደብ-ኣልቦ ግዱድ ሃገራዊ ኣገልግሎትን ምግሃስ ሰባዊ መሰላትን ናብ ስደት ከምዝውሕዙ ጸብጻባት ይገልጹ።
ምንጪ ስእሊ,AMNESTY INTERNATIONAL
ኣብ ጉዕዞ ስደቶም ድማ ኣብ ዝተፈላለያ ሃገራት ኣብ ከቢድ ጸገም ከምዝወድቁን ግዳይ ሞት፡ ጾታዊ-ዓመጽን ጭውያን ከምዝኾኑ ይንገር።
20 ኤርትራውያን ስደተኛታት ሰኣን ሕክምና ሞይቶምSaturday, 22 January 2022 14:50 Written by ቤት ጽሕፈት ዜና ሰዲህኤ
ላለዋይ ኮሚሽ ጉዳይ ስደተኛታት ሕቡራት ሃገራት፡ ኣብ መደበር ስደተኛታት ማይ ዓይንን ዓዲ ሓርሽን ካብ ዘለዉ ኤርትራውያን ስደተኛታት ኣብ ዝሓለፈ ሰለስተ ሳምንታት ብሰንኪ ስእነት ሕክምና 20 ከም ዝሞቱ ብ21 ጥሪ 2022 ኣብ ጀነቫ ኣብ ዘውጸኦ ጋዜጣዊ መግለጺ ኣፍሊጡ። ኣብቲ ዜና ከም ዝተጠቕሰ ኣብቲ መደበራት ዘሎ ክልኒክ ዝነበሮ መድሃኒት ስለ ዝተወደአ ካብ መጀመርያ ወርሒ ጥሪ 2022 ንደሓር ተዓጽዩ እዩ።
ኣብቲ መደበራት ነዳዲ ስለ ዘየለ፡ ጽሩይ ዝስተ ማይ ንምርካብ ቡንባ ንምጥቃም ኮነ፡ ካብ ካልእ ቦታ ምምጻእ ኣይተኻእለን ኢሉ። ብሰንክዚ ድማ እቶም ስደተኛታት ቀልጢፉ ካብ ዝነጽፍ ወሓዚ ክትቀሙ ከም ዝተገደዱን እቲ ዝሰትይዎ ማይ ጠንቂ ናይ ሕማማት ይኸውን ኣሎ ኢሉ።
እቲ ኮሚሽን ኣብቲ መግለጺኡ በቲ ኩነታት ዝሓደሮ ሻቕሎት ገሊጹ፡ ብሰንክቲ ኣብ ትግራይ ዘሎ ኩነታት ተዓጊቶም ዝጸንሑ፡ ሰራሕተኛታቱ ድሕሪቲ ቅድሚ ሰለስተ ሰሙናት፡ ኣብቲ መደበራትን ከባቢኡን ዘጋጠመ ደብዳብ ነፈርቲ፡ ኣብ መጀመርታዚ ሰሙን ናብቲ መደበራት ከም ዝበጽሑ ሓቢሩ። እቶም ናብቲ መደበራት ዝኸዱ ሰራሕተኛታት ናይቲ ኮሚሽን፡ ስደተኛታት ብስእነት መግቢ ኣዝዮም ተጸጊሞም መግብን መድሃኒትን ንምርካብ ክጭነቑ ከም ዝጸንሕዎም ብቲ ጋዜጣዊ መግለጺ ተሓቢሩ።
እቲ መግለጺ ናብቲ መደበራት ስሩዕ ቀረብ ምቕራብ ተሪፉስ፡ ዝለዕለ ናይ ጥሜት ሓደጋ ኣብ ዘሻቕለሉ ደረጃ ከም ዝበጸሐ ጠቒሱ። እዚ ዝኾነሉ ምኽንያት ከኣ ዝነበረ ዕቑር መግቢ ስለ ዝተወደአ ምዃኑ ተፈሊጡ። ከምዚ ብምዃኑ እቶም ስደተኛታት መዕንገሊ መግቢ ንምርካብ ክዳውንቶምን ካልእ ኣብ ኢዶም ዝነበረ ንብረትን ክሸጡ ከም ዝተገደዱ እውን ተጠቒሱ።
ናብዘን መደበራት ኤርትራውያን ስደተኛታት ዘድሊ ነገራት ምቕራብ፡ ብሰንክቲ ኣብቲ ከባቢ ዝጸንሐ ኩነታት ኣጸጋሚ ካብ ዝኸውን ነዊሕ ከም ዝገበረ ኣብቲ ጋዜጥዊ መግለጺ ሰፊሩ። እቲ ኣብቲ መደበራት ዘሎ ዘሻቕል ኩነታት ኣካል ናይቲ ኣብቲ ከባቢ ዘሎ ናይ ሚሊዮናት ሰባት ካብ መንበሪኦም ምምዝባል ምዃኑ እውን እቲ ዜና ኣመልኪቱ።
እቲ ላዕለዋይ ኮሚሽ፡ ነቶም ኣብቲ መደበራት ዘለዉ ኣስታት 25 ሺሕ ስደተኛታት ኣብ ክልል ኣምሓራ ከባቢ ዳባት ናብ ዝተዳለወ ሓደሽ ውሑስ መደበር ንምግዓዝ ዘኽእል፡ ተኹሲ ጠጠው ናይ ምባል ስጉምቲ ንክውሰድ ናብ ኩሎም ዝምልከቶም ኣካላት መጸዋዕታ ከቕርብ ከም ዝጸንሐ ኣብዚ ናይ 21 ጥሪ 2022 ጋዜጣዊ መግለጺኡ ሓቢሩ። ኣተሓሒዙ ከኣ ወይ ናብቲ ተመዲቡ ዘሎ ሓድሽ መደበር ክወስድዎም ወይ ድማ ኣብዚ ዘለዉዎ፡ መግቢ፡ መድሃኒትን ሕክምናን ከቕርብሎም እንተዘይክኢሎም፡ ዝያዳ ሰደተኛታት ክሞቱ እዮም ኢሉ። በዚ መሰረት ኩሎም ኢትዮጵያውያን ወገናት ሲቪላት ክሕልዉን ሰብኣዊ መሰልን መባእታዊ ናጽነታት ናይ ሰባትን ንክኽብሩ መጸዋዕታ ኣቕሪቡ። “ስደተኛታት በቲ ተፈጢሩ ዘሎ ወጥሪ ጅሆ ክተሓዙ ኣይግባእን” እውን ኢሉ።
ኣብ ሱዳን ሕጂ’ውን፡ መሰጋገሪ ካቢነ ቆይሙ።Thursday, 20 January 2022 19:40 Written by ቤት ጽሕፈት ዜና ሰዲህኤ
ኣዛዚ ሓይልታት ሰራዊት ሱዳን ጀነራል ዓብደል ፈታህ ኣል ቡርሃን፡ ብ19 ጥሪ 2022 ኣብ ክሊ መሰጋገሪ መንግስቲ ዝሰርሕ ናይ ሚኒስተራት ተግባር ዘካይድ ካቢነ ከም ዘቖመ መርበብ ሓበሬታ ሱዳን ትሪቡን ሓቢራ።
ኣገልግሎት ዜና ሱዳን (ሱና)፡ ብወገና ኣብ ዘቕረበቶ ዝተፈልየ ጸብጻብ፡ ጀነራል ዓብደል ፈታሕ ኣል ቡርሃን፡ ንዋና ጸሓፊ ናይቲ ካቢነት ዑስማን ዑመር ሓሰን ናይ ቀዳማይ ሚኒስተርነት መዝነት ከምዝሃቦ ጠቒሳ። እታ ኣገልግሎት ዜና ሱዳን እዚ ውሳነታት ቀጻሊ ምርጫ ኣብ ምድላው ዝዓለመ ምዃኑ ሓቢራ።
ምስቲ ወታደራዊ ሓይሊ ሱዳን ዝሰርሕ ኣካል’ቲ ሃገራዊ ቻርተር ብወገኑ፡ ብዝተፈላለዩ መግለጽታቱ መሰጋገሪ መንግስቲ ክቐውም ክጽውዕ ጸኒሑ እዩ።
ምስዚ ብዝተተሓሓዘ ኣልቡርሃንን ምክትሉ መሓመድ ሓምዳን ዳግሎ (ሀመቲ)ን ምስቶም ኣብ ትሕቲ እቲ ጸሓፊ ዝተመዘዙ ኣባላት ካቢነ ኣኼባ ኣካይዶም፡ ብዛዕባቲ ኣብ ሱዳን ዘሎ ኩነታትን ግደ እቲ ካቢነ ኣብ ምህዳእ እቲ ናይ ቅልውላውን ኩነታትን ብዝምልከት ኣብሪሀምሎም።
ኣብቲ ኣኼባ ንሱዳን ካብቲ ዘላቶ ዘሻቕል ኩነታት ንምውጻእን ፍትሓዊ ምርጫ ተኻይዱ ስልጣን ናብ ህዝቢ ክሳብ ዝርከብን ብዛዕባ ዘድሊ ሓያል ስራሕን ጻዕርን ከም ዝተሰማምዑ ከኣ፡ ኣብዚ ሓደሽ ካቢነ ተጠባባቒ ሚኒስተር ዜና ናስር ኣልዲን ኣሕመድ መሓመድ ገሊጹ።
እዚ ከምዚሉ እንከሎ እዚ ሓድሽ መሰጋገሪ ካቢነ፡ ናይ 2022 በጀት ከም ዘጽደቐ እቲ ተጠባባቒ ሓላፊ ዜና መሓመድ ሓቢሩ። ንሱ ብተወሳኺ ከም ዝበሎ፡ እቲ ዝጸደቐ በጀት ንመዳያት፡ ጸጥታ፡ ናይ ወጻኢ ዝምድናን ዲሞክራስያዊ ምርጫን ዝምልከት እዩ።
ናይ ቅድም ቀዳማይ ሚኒስተር ሱዳን ዓብደላ ሓምዶክ፡ ብ2 ጥሪ 2022 ካብ ሓላፍነቱ ከም ዝሰሓበ ይዝከር። ንሱ ነዚ ካብ መዝነቱ ናይ ምውራድ ውሳነ ዝወሰነ፡ ነቲ ኣብ ሰላማዊ ሰልፍታት ዝተፈጥረ ደማዊ ጐንጽታት ጠጠው ከብልን ቤት ምኽሪ ሚኒስተራት ክምስርትን ስለ ዘይከኣለ እዩ።
ኤርትራዊ መንእሰይ ኣቡኡ ቀቲሉ ኣዲኡ ኣቑሲሉWednesday, 19 January 2022 20:15 Written by ቤት ጽሕፈት ዜና ሰዲህኤ
ኤርትራዊ መንእሰይ፣ ኣብ ዚምባብዌ ንወለዱ ከም ዘጥቀዐ፡ ሬድዮ ኤረና፡ ናይ ዚምባበወ ማዕከናት ዜና ብምጥቃስ ኣብ ናይ 19 ጥሪ 2022 ፈነወኣ ሓቢራ። እቲ ኣብ ሆላንድ፡ ናይ ዩኒቨርስቲ ተመሃራይ ምንባሩ ዝተጠቕሰ ስሙ ዘይተረቑሐ ኤርትራዊ መንእሰይ፡ ብቀዳም 15 ጥሪ 2022 እዩ ንክልቲኦም ወለዱ ብውሕዱ 18 ግዜ ብኻራ ከም ዝወግኦም ጸብጻብ ፖሊስ ዚምባብዌ ከም ዘፍለጠ እቲ ዜና ጠቒሱ።
እቲ ግዳይ ዝኾነ ኣቦኡ፡ ዳኒኤል ፍጹም ዝበሃል ናይ ኤምባሲ ሰራሕተኛ (ዲፕሎማት) ከም ዝነበረ፡ እቲ ዜና ጠቒሱ፡ ኣብ ኣፍልቡን ከብዱን ብኻራ ተወጊኡ ከም ዝሞተ ሓቢሩ። ዮርዳኖስ ዘርኦም ዝተባህለት ኣዲኡ ድማ ከቢድ ጉድኣት ወሪድዋ ኣብ ሆስፒታል ትእለ ከም ዘላ ተጠቒሱ።
እቲ ብቅትለት ኣቡኡን ብፈተነ ቅትለት ኣዲኡን ዝተኸሰ መንእሰይ ኣብ 27 ጥሪ ናብ ቤት ፍርዲ ከም ዝቐርብን ክሳብ ሽዑ ኣብ ቤት ማእሰርቲ ከም ዝጸንሕን ከኣ እቲ ዜና ኣስፊሩ። እቲ ስሙ ዘይተጠቕሰ ወዲ 23 ዓመት መንእሰይ፡ ኣብ ልዕሊ ወለዱ ብከምዚ ኣገባብ ዘስካሕክሕ ጭካነ ዝፈጸመሉ ምኽንያት ኣይተሓበረን።
ኢትዮጵያዊት ጋዜጠኛ መኣዛ መሓመድ ተፈቲሓTuesday, 18 January 2022 22:14 Written by ቤት ጽሕፈት ዜና ሰዲህኤ
ምንጪ ሓበሬታ፥-ኣዲስ ስታንዳርድ
ጋዜጠኛ መኣዛ መሓመድ
ቅድም ክብል ኣብ ኣባይ መዲያ ትነጥፍ ዝነበረት፡ ደሓር ግና ሮሃ መዲያ ኣብ ዝበሃል ናታ ናይ ቀጥታ ፈነወ መስሪታ ከም ሓላፊት ኣብ ማሕበራዊ መራኸቢ ክትነጥፍ ጀመረት ጋዜጠኛ መኣዛ መሓመድ ብ18 ጥሪ 2022 ከም ዝተፈትሐት ኣዲስ ስታንዳርድ ዝተባህለት መርበብ ሓቢራ። መኣዛ ኣብ ቀዳማይ ሰሙን ወርሒ ታሕሳስ 2021 እያ ሲቪል ብዝለበሱ ኣባላት ጸጥታ ካብ ገዝኣ ተኣሲራ።
በዓል ቤታ ኣቶ ሮበል ገበየሁ ንጋዜጠኛታት ከም ዝገለጾ፡ መኣዛ መሓመድ ምስተኣስረት፡ ገዝኣ ኣይተጐርጐረን ብዛዕባ ዝተኣስረትሉ ምኽንያት እውን ኣይተሓተተትን። ምስዚ ኣተሓሒዙ ከም ዝጠቐሶ፡ ዋላኳ መኣዛ ብተደጋጋሚ ናብ ቤት ፍርዲ እንተቐረበት ፖሊሲ ብዛዕባ መእሰሪኣ ምኽንያት መረጋገጺ ከቕርብ ኣይከኣለን። ካብዚ ሓሊፉ፡ ናይ ኣዲስ ኣበባ ፖሊስ መርተዖ ምስ ሰኣነ ከም መህደሚ ዝተጠቕሞ ሜላ ናብ ቤት ፍርዲ ዘይምቕራባ ከም ዝነበረ እቲ ሓበሬታ ኣረዲኡ። ኣብ መወዳእታ ፖሊስ ዝሃቦ ምኽንያት ብድፉኑ ብምኽንያት ናይ ህጹጽ ግዜ ኣዋጅ ስለ ዝተኣስረት ናብ ቤት ፍርዲ ክትቀርብ ኣይከኣለትን ዝብል ነይሩ። መኣዛ ኣብ ርእሲ ሞያ ጋዜጠኝነት መምህር እያ።
ንመሰል ጋዜጠኛታት ዝጣበቕ ዓለም ለኸ ኮሚተ ከም ዘስፈሮ፡ ኣብ 2021 ካብ ሃገራት ሳብ ሳሕራን ብምእሳር ጋዜጠኛታት ናይ ቀዳማይን ካለኣይን ደረጃ ዝሓዛ ብቕደም-ሰዓብ፡ ኤርትራን ኢትዮጵያን እየን። ብዓለም ደረጃ ከኣ ኤርትራ ምስ በዓል ቻይና፡ ማያንማር፡ ግብጺ፡ ቨትናምን ቱርክን ኣብ ቅድሚት ካብ ዝስረዓ ሃገራት ሓንቲ እያ። ኣብ ኢትዮጵያ ጋዜጠኛታት ተኣሲሮም ድሕሪ ዝተወሰነ ግዜ ናይ ምፍታሕ ዕድል ኣለዎም። ኣብ ኤርትራ ግና ሓንሳብ እንተተኣሲርካ ምውጻእስ ይትረፍ ሓታታይ እውን የለን።
ኮሚተ ሽልማት ኖበል፡ ንተግባር ቀዳማይ ሚኒስተር ኢትዮጵያ ነቒፉSunday, 16 January 2022 20:16 Written by ቤት ጽሕፈት ዜና ሰዲህኤ፡
ምንጪ፡ (NTB)
ኣብ ሃገረ ኖርወይ ዝርከብ ኮሚተ ክቡር ሽልማት ኖበል፡ ብ13 ጥሪ 2022 ብዛዕባ’ቲ ብ10 ታሕሳስ 2019 ዝሽለሞ ቀዳማይ ሚኒስተር ኢትዮጵያ ዶ/ር ኣብይ ኣሕመድ ዓሊ መግለጺ ከም ዘውጸአ (ኤን-ቲ-ቢ) ዝተባህለ ማዕከን ዜና፡ ካብ ከተማ ኮፐንሃገን ሓቢሩ። እቲ ኮሚተ ነቲ መግለጺ ከውጽእ ዘገደዶ እቲ ኣብታ እቲ ናይ 2019 ሽልማት ኖበል ዝተዋህበ ኣብይ ኣሕመድ ዝመርሓ ዘሎ ሃገር ኢትዮጵያ ኣብ ትግራይ ዝካየድ ዘሎ ውግእን ዘኸተሎ ሰብኣዊ ቅልውላውን ምዃኑ እቲ ዜና ሓቢሩ። እዚ ኣብ ኖርወይ ዝመደበሩ ኮሚተ ኣብቲ ዘውጸኦ መግለጺ፡ እቲ ቀዳማይ ሚኒስተር ከም መራሒ ሃገርን ናይ ሽልማት ኖበል ተዓዋትን፡ ነቲ ህውከት ጠጠው ኣቢሉ ሰላም ክሰፍን ፍሉይ ሓላፍነት ኣለዎ ኢሉ።
በቲ መግለጺ መሰረት ቀዳማይ ሚኒስተር ኣብይ ኣሕመድ ነዚ ክቡር ሽልማት ኖበል ዝበቕዐ ነቲ ኣብ መንጎ ጐረቤት ኤርትራን ሃገሩን ዝነበረ ናይ ኣፍሪቃ ዝነወሐ ናይ ጐንጺ ግዜ ዝተባህለ ኩነታት ናብ ሰላም ብምምጽኡ ምንባሩ ኣብቲ መግለጺ ተጠቒሱ ኣሎ። እቲ መግለጺ ኣብይ ሽልማት ዝተወህበ፡ በቲ ኣብ መጀምርያ ዘበርከቶን በቲ ኣብ 2019 ዝነበረ ተስፋ ዝህብ ኩነታት መሰረት ኣብ መጻኢ ክሰርሕ እዩ ብዝብል ትጽቢት ምንባሩ ብትኹረት ክረአ ይግበኦ ክብል እቲ ኮሚተ ሓቢሩ። እንተኾነ እቲ ታሪኻዊ ኩነታት ንድሕሪት ብምምላስ፡ ዲክታተርያዊ ምምሕዳርን ሰፊሕ ዓለታዊ ጐንጽታትን ኣኸቲሉ ኢሉ።
እቲ ኮሚተ፡ ዋላኳ ዝተወሰነ፡ ብሰንክቲ ውግእ ኣብ ትግራይ ብዛዕባ ዘጋጥም ዘሎ ኣዝዩ ሰፊሕ ማሕበራዊ ቅልውላው ሓደሓደ ነጥብታት እንተጥቐሰ፡ ብዛዕባ ኣብ ኢትዮጵያ ዘሎ ሓፈሻዊ ኩነታት ጸብጻብ ምቕራብን ብዛዕባ ሓንሳብ ዝተዋህበ ሽልማት ኖበል ተመሊስካ ምድህሳስን ናቱ ተግባር ከምዘይኮነ ኣፍሊጡ።


c: text/html

text:
ኣብ ኢትዮጵያ ብቫይረስኮሮና ዝተለኸፉ ተወሰኽቲ 141 ሰባት ተረኺቦም
ኣዲስ ኣበባ፣ 18 ሰነ፣ 2012 (ኤፍ.ቢ.ሲ)ኣብ ኢትዮጵያ ኣብ ዝሓለፉ 24 ሰዓታት ኣብ ልዕሊ 4 ሺሕን 675 ሰባት ብዝተገበረ ምርመራ ላቦራቶሪ ብቫይረስኮሮና ዝተተሓዙ ተወሰኽቲ 141 ሰባት ከምዝተረኸቡ ሚኒስቴር ጥዕና ኣፍሊጡ።
በቲ ቫይረስ ዝተለኸፉ ሰባት ዕድሚኦም ካብ 2 ወርሒ ክሳብ 87 ዓመት ምዃኖም ዝገለፃ ሚኒስትር ጥዕና ዶክተር ሊያ፥ ፀታኦም ድማ 81 ደቂ ተባዕቲዮ 60 ድማ ደቂ ኣንስቲዮን ከምዝኾኑ ሓቢረን።
በቲ ቫይረስ ምትሓዞም ካብ ዝተረጋገፁ 139 ኢትዮጵያውያን እንትኾኑ፥ ክልተ ድማ ወፃእተኛታት ኢዮም።
እቲ ቫይረስ ካብ ዝተረኸቦም ሰባት 113 ካብ ኣዲስ ኣበባ ፣ 15 ካብ ክልል ኦሮሚያ፣ 3 ካብ ጋምቤላ ከምኡ̕ውን 6 ሰብ ካብ ክልል ሃረሪ፣ 2 ካብ ክልል ሶማሌ፣ 1 ሰብ ካብ ክልል ቤኒሻንጉል ጉምዝ፣ 1 ሰብ ድማ ካብ ድሬዳዋ ከምዝኾኑ እተን ሚኒስትር ኣፍሊጠን።
ብመሰረት እዚ ክሳብ ሐዚ ብዝተገበረ ምርመራ ቁፅሪ እቲ ቫይረስ ዝተረኸቦም ሰባት 5 ሺሕን 175 ከምዝበፅሐ ዶክተር ሊያ ታደሰ ገሊፀን።
ኣብ ዝሓለፉ 24 ሰዓታት 58 ሰባት ካብቲ ሕማም ዝደሓኑ እንትኾኑ፥ ብሓፈሻ ኣብ ኢትዮጵያ ካብቲ ቫይረስ ዝደሓኑ ሰባት ቁፅሮም 1 ሺሕን 544 በፂሑ ኣሎ።
እዋናዊን ሓዱሽን ሓበሬታ ንምርካብ ናይ ቴሌግራም ገፅና ሰብስክራይብ ይግበሩ/ራ!

robotstxt: allowed

filter: keep


text:
ኣብ-መስመር - ነቲ ሓድሽ ናይ ኣብ-መስመር ናይ እትዋት
መስርሕ ክትጥቀም ነተባብዓካ። ብስምካን ዝሰርሕ ኢሜይልን
ናይ ባዕልኻ ኣካውንት ፍጠር። ኣካውንት ምስ ፈጠርካን ነቲ ናይ
ኣብ-መስመር እትዋት መስርሕ መሊእካ ምስ ወዳእካን፣ ኣብ
ዝቕልጠፈ ሓደ ሰብ ክረኽበካን ሓበሬታ ወይ ቈጸራ ክህበካ
እዩ። ናይ ኣብ-መስመር እትዋት መስርሕና ምሉእ ግዜ ይርከብ
እዩ፣ እንተኾነ ዝኾነ ሰብ ኣብቲ ንቡር ሰዓታት ስራሕ ክከታተለና ይኽእል እዩ።
ሰዓታት ስራሕ
- ሰኑይ 9:30 ቅ.ቀ. – 5:30 ድ.ቀ.
- ሰሉስ 8:00 ቅ.ቀ. – 6:00 ድ.ቀ.
- ረቡዕ 8:00 ቅ.ቀ. – 6:00 ድ.ቀ.
- ሓሙስ 9:30 ቅ.ቀ. – 5:30 ድ.ቀ
- ዓርቢ፡ ብመስመር ኢንተርነት ንቕበል፣ ፋክስ ወይ ከኣ ኢሜይል ጥራይ.
ብተሌፎን – እንድሕሪ ንሓደ ሰብ ብኣካል ክትዛረቦ፣ ወይ ናይ
ኣብ-መስመር እታዋት መስርሕ ኣብ ምምላእ ሓገዝ ደልዩ
ብኽብረትካ ኣብዚ ብናጻ ርኸበንና 1-866-297-2597 ኣብ
ብሰዓታት ስራሕና ካብ ሰኑይ-ዓርቢ፡ ሰራሕተኛታትና ናይ 150 ቋንቋታት ትርጒም ክህቡ ይኽእሉ
እዮም።
ፋክስ ወይ ሜይል – ሕቶ ንናይ ኦምቡድስ ኣገልግሎታት ፎርም
ድውንሎድ ግበሮን ነቲ ምሉእ ቅጥዒ ብ ፋክስ፣ ደብዳበ ወይ
ኢሜይል ኣቕርቦ (ሓበሬታ ኣድራሻ ኣብቲ ቅጥዒ ተጻሒፉ ኣሎ)
ናብ OEO። ፋክስ፡ 1-844-886-5196
ርኸበና ክትፈልጥ ብዛዕባ፡
ኣብ ጒዳይ ህዝባዊ ብያተ ትምህርቲ K-12 ዋሺንግተን
ተመሃራይ ዝጸሉ ሕቶ
ኣብ ኣብያተ ትምህርትኻ ኮምካን፣ ስራሕካን ስልጠናን ናይ ደገ
ምብጻሕን ሕተት
ሓገዝ ንሕቶኻን ሻቕላካን
ብኽብረትካ ኣብ-መስመር፣ ወይ ብተሌፎን፣ ፋክስ፣ ወይ
ኢሜይል ርኸበና። ብኽብረትካ OEO ውሱን ሰራሕተኛታትን ምወላን ዘለዎ
ብመሰረት ስትራቴጂካዊ ውጥን መለከዒታትን ቀዳምነቱ ሰሪዑ
ዝዓዪ ምዃኑ ኣስተውዕል። ስትራተጅካዊ ውጥን.
ዘይወግዓዊ ምፍታሕ ግጭት
ቤት ጽሕፈት መንጎኛ ትምህርቲ (Office of the Education Ombuds) ብዛዕባ ናይ ዋሽንግተን ህዝባዊ ኣብያተ ትምህርቲ ካብ መዋእለ ህጻናት-12 ክፍሊ ሕቶታት ወይ ስኽፍታታት ንዘለዎ ሰብ ይድግፍ። ሓበሬታታት፡ መወከሲታት፡ መትሓዚ ናውትን ካልኦት ጸጋታትን ክንቅርብ ንኽእል።
ናይ OEO ናይ’ቲ ሓጋጊ ተልእኾ ናይ ዕድላት ጋጋት ምሕጻር እዩ። ናህና ናይ ስትራተጅካዊ ውጥን ቀዳምነታት ኣብ ትምህርታዊ ፍትሒ፡ ብፍላይ ድማ ብኮቪድ-19 ንዝተጠቕዑ ሕብረተሰባት የተኩር። ዘሎና ውሱን ጸጋታት ምፍታሕ ግጭታት ንኣብነት ከም ዘይወግዓዊ ሽምግልናን ስልጠናን ኣብ መዋእለ ህጻናት-12 የተኩር ከም፡
- ካብ ቤት ትምህርቲ ወጻኢ ዘለው፡ እንኮላይ ስንክልና ዘለዎም ከፊላዊ ናይ ትምህርቲ መዓልትታት ዝረኽቡ ተምሃሮ፡
- ሓናፍጽ፡ ጸለምቲ ወይ ደቀባት
- ናይ ቤት ኣልቦነት ኩነት ዘለዎ
- ኣብ ትሕቲ ዘመድ ወይ ናይ መናበዪ ክንክን ዘለዉ
- ኣብ ናይ ትሕቲ ዕድመ ናይ ፍትሒ ወይ ናይ ተሃድሶ ስርዓታት ዝሳተፉ ዘለዉ
- ኢሚግራንት፡ ስተደኛ፡ ሓታቲ/ት ዑቕባ፡ ወይ ቀዳማይ ቋንቆ/ኦም እንግሊዝ ዘይኮኑ ተምሃሮ ወይ ስድራቤታት
- ናይ ራፕኣራውንድ ጽዑቕ ኣገልግሎታት (Receiving Wraparound with Intensive Services, WISe) ወይ ናይ ሓሚሞም ዝደቀሱ ቆልዑ ናይ ነዊሕ ግዜ ናይ ሓገዝ ፕሮግራማት (Children’s Long Term Inpatient Programs, CLIP) ምርካብ
ክንሕግዘካ ኢና
ኣብ-መስመር - ነቲ ሓድሽ ናይ ኣብ-መስመር ናይ እትዋት
መስርሕ ክትጥቀም ነተባብዓካ። ብስምካን ዝሰርሕ ኢሜይልን
ናይ ባዕልኻ ኣካውንት ፍጠር። ኣካውንት ምስ ፈጠርካን ነቲ ናይ
ኣብ-መስመር እትዋት መስርሕ መሊእካ ምስ ወዳእካን፣ ኣብ
ዝቕልጠፈ ሓደ ሰብ ክረኽበካን ሓበሬታ ወይ ቈጸራ ክህበካ
እዩ። ናይ ኣብ-መስመር እትዋት መስርሕና ምሉእ ግዜ ይርከብ
እዩ፣ እንተኾነ ዝኾነ ሰብ ኣብቲ ንቡር ሰዓታት ስራሕ ክከታተለና ይኽእል እዩ።
ብተሌፎን – እንድሕሪ ንሓደ ሰብ ብኣካል ክትዛረቦ፣ ወይ ናይ
ኣብ-መስመር እታዋት መስርሕ ኣብ ምምላእ ሓገዝ ደልዩ
ብኽብረትካ ኣብዚ ብናጻ ርኸበንና 1-866-297-2597 ኣብ
ብሰዓታት ስራሕና ካብ ሰኑይ-ዓርቢ፡ ሰራሕተኛታትና ናይ 150 ቋንቋታት ትርጒም ክህቡ ይኽእሉ
እዮም።
ፋክስ ወይ ሜይል – ሕቶ ንናይ ኦምቡድስ ኣገልግሎታት ፎርም
ድውንሎድ ግበሮን ነቲ ምሉእ ቅጥዒ ብ ፋክስ፣ ደብዳበ ወይ
ኢሜይል ኣቕርቦ (ሓበሬታ ኣድራሻ ኣብቲ ቅጥዒ ተጻሒፉ ኣሎ)
ናብ OEO። ፋክስ፡ 1-844-886-5196
ኣብ ኦምቡድስ እንድሕር ትሰርሕ ኴንካ፣ እሞ ኲነታት ተመሃሮ
ብቐጥታ ምስ ቤት ትምህርትኻን ዲስትሪክት ሰራሕተኛታትን
OEO ፍቓድ ንምሃብ እንተደሊኻ፣ ብኸምቲ ዝሰማማዕ፣
ብኽብረትካ ዳውንሎድ ጌርካ፣ መሊእካብ ነዚ ፍቓድ ንቤት
ትምህርቲ ንምርኻብ ቅጥዒ ምለሶ። Permission to Contact the School.
ምስ ኦምቡድስ እንድሕር ትሰርሕ ኴንካ፣ ሽግርካ ብዝበለጸ
ንምርዳእ ናይ ተመሃራይ ጸብጻብካ ምርኣይ ከድልየና ይኽእል
እዩ። እንድሕር እዚ ምግባር ኣድልዩና ኾይኑ፣ ጸብጻባትካ ካብ
ቤት ትምህርቲ ከነውጽኦ ፍቓድካ ክትህበና ክንሓተካ ኢና። እዚ
ቅጥዒ ጸብጻባትና ንምውጻእ ንጥቀመሉ፡ ፍቓድ ጸብጻባት
ተመሃሮ ንምውጽእ። Permission to Release Student Records.
- እዚ ቅጥዒ ብናይ ኣብ-መስመር እትዋት መስርሕ፣ ወይ ብፋክስ፣
ወይ ብኢሜይል ወይ ደብዳበ ከተረክቦ ትኽእል ኢኻ።
መማህራንን ኮማዊ ጠበቓታትን ተመሃሮ ክሕግዙን ግርጭታት
ክፈትሑን ከነሰልጥን ንኽእል ኢና።
በጃኻ ኢሜይል ግበረልና ናብ oeoinfo@gov.wa.gov ወይ 1-
866-297-2597 ኢልካ ንሓገዝ ደውለልና። oeoinfo@gov.wa.gov. ሓደ ካብ ኣባላትና ብሓጺር ጻውዒት ወይ ኢሜይል ሕቶ ክምልስ
ይኽእል እዩ። ካብ ተመሃሮ፣ ስድራቤት፣ መማህራን፣ ይዂን ሰብ ብጽሒት ኮም
ዝመጽኣና ሕቶ ይዂን ስክፍታ ክንምልስ ድሉዋት ኢና።. ቤትጽሕፈትና ብሓባር፣ ብዘይወግዓዊ ኣገባብ፣ ብስቱር
ስድራቤታትን ኣብያተ ትምህሪን ሽግር ንኽፈትሓ ይሰርሕ።
ብዛዕባና እንታይ ክትፈልጥ ይግባኣካ?
እዛ ሓጻር ሰነድ ምስ ስድራቤት ብኸመይ ከምንሰርሕ ትገልጽ Working With Families. እንታይ ክንገብር ንኽእልን ኣይንኽእልን ንምርዳእ ነዚ ከተንብቦ
ነተባብዓካ።
ኮማዊ ሰብሞያን መማህራንን ብኸመይ ክንሕግዝ ከም እንኽእል
እዛ ሰነድ ተብርህ እያ።
- ንመማህራን (ምስ ኣብነቱ) ምስ መማህራን ምስራሕ– ምስ
ኣብነታቱ Working With Educators – With Examples
- ንመማህራን (ሓጺር ኣገባብ): [ምስ መማህራን ምስራሕ– ሓጺር
ኣገባብ Working With Educators – Short Version
- ንመሻርኽቲ ኮም፡ ምስ መሻርኽቲ ኮም ምስራሕ Working With Community Partners


text:
ኡጋንዳዊ ወናኒ ቤት ንግዲ ኤቨረስት ካዮንዶ አቦ መንበር ማሕበር ነጋዶ ኡጋንዳ’ውን እዩ፡ ንሱ መንግስቲ ወጻእተኛታት ነአሽቱ ኣብያተ ንግዲ ክውንኑ ዝኽልኽለሉ ጊዜ ሕጂ’ዩ ይብል።
“እቲ ኣቕራቢ ኣብ ዓድኻ ቤት ንግዲ እንተኸፊቱ እሞ ብጅምላን ብውሑድ ዓቐን ነቲ ምህርቲ ምሻጥ እንተጀሚሩ ንስኻ ካብቲ ንግዲ ትወጽእ ኢኻ። ካልኣይ ቻይና ንዜጋታታ ናይ ቀረጽ ምጉዳል ፖሊሲ ኣታኣታትያ አላ፡ ስለዚ እቶም ንወጻኢ ዝሰዱ እዚ ምጉዳል ቀረጽ ይምልኸቶም’ዩ። በዚ ድማ እቲ ካብኦም ዝመጽእ ኣቑሑት ካብቲ ናይ ኡጋንዳዊያን ኣቑሑት ዝሓሰረ’ዩ።”
ካብ 2009 ዓ.ም ጀሚሩ ኣብ ኡጋንዳ ሓሓሊፉ ተመሳሳሊ ተቓውሞ ክረአ ዝጸንሓ ኮይኑ ገለ ቻይናዊያን ነጋዶ’ውን ኣብታ ሃገር ብዘይሕጋዊ ወረቐት ክሰርሑ ብምጽንሖም ካብ ኡጋንዳ ተባሪሮም’ዮም።
እንተኾነ ግን ኡጋንዳዊያን ነጋዶ እዚ እኹል ኣይኮነን ይብሉ።ዝሓለፈ ሰሙን ኡጋንዳዊያን ነጋዶ ናብ ጎደናታት ካምፓላ ብምውጻእ “ ዕዳጋታትና ግደፉልና” ዝብል ጭርሖታት ብምስማዕ ሰልፊ ኣካይዶም።
ኣብ ኡጋንዳ ወጻእተኛታት ናይ ስራሕ ፍቓድ ክሳብ ዝሓለዎም ኣብ ነአሽቱ ኣብያተ ንግዲ ከይሰርሑ ዝኽልኽል ሕጊ የለን። ኡጋንዳዊያን ነጋዶ ግን ብዛዕባ ወጻእተኛታት ነጋዶ ብፍላይ ድማ ቻይናዊያን ነጋዶ ተቓውሞኦም ክገልጹ ጸኒሖም’ዮም እቶም ቻይናዊያን ብልዑል ደረጃ ኣውፈርቲ ናብታ ሃገር ይኣትው እሞ ብዘይ ግቡእ ምዝገባ ኣብ ነአሽቱ ኣብያተ ንግዲ ይሰርሑ ይብሉ።
ኣምባሳደር ቻይና ኣብ ኡጋንዳ ዘንግ ዙ ኪያንግ ብዛዕባ’ዚ ከምዚ ይብሉ።
“እቶም ቻይናዊያን ነጋዶ ብመሰረት ሕጊ እታ ሃገር ዝተቐየዱ እዮም ዝተጣህሰ ሕጊ እታ ሃገር’ውን የለን፡ገለ ዘይሕጉሳት ወገናት ኣለው ስለዚ ነዚ ጉዳይ ብሕጊ ጥራይ ክፍታሕ ዘለዎ። እቲ ካልእ ነገር ኣነ ክሳብ ዝፈልጦ ካብ ቻይና ኣቑሑት ከተእትው ከለኻ ቀረጽ ኣሎ ስለዚ እቲ ቀረጽ ኣይከፍሉን ዝብል መሰረት ዘይብሉ ክሲ’ዩ ይብሉ።”
ናይ ኡጋንዳ ሚኒስትሪ ፋይናንስ ክፍሊ ወፍሪን ብሕታዊ ትካላትን ሓላፊ ኤልቭን ኣኒት ብወገኑ እቲ ሚኒስትሪ ነቲ ጉዳይ ይኸታተሎ ከምዘሎ ይሕብሩ።


text:
Radio Erena: 22 April 2021
ኣብ ኤርትራ፣ ብኣሽሓት ዝቑጸሩ ወትሃደራት ኢትዮጵያ፣ ታዕሊም ይወስዱ ከምዘለዉ ወትሃደራውያን ምንጭታት ሓቢሮም።
እቶም ኣብ ቓጨሮ- ከባቢ ኦምሓጀር፣ ጋሕቴላይ ከባቢ ደማስን ኣፋምቦ ከባቢ ዓሰብን ብተብተብ ስልጠና ይወስዱ ከምዘለዉ ዝተሓበሩ ብኣሽሓት ዝቑጸሩ ወትሃደራት መንግስቲ ኢትዮጵያ መብዛሕትኦም ተወላዶ ኣምሓራ ምዃኖም’ዩ ተመልኪቱ።
ገለ ካብቶም ወትሃደራት፣ ኣባላት ሚሊሻታት ፍሉይ ሓይሊ ክልል ኣምሓራን ዝነበሩ ኮይኖም፣ ናብ ታዕሊም ካብ ዝኣትዉ ኣስታት ሓደ ወርሒ ከምዘቑጸሩ ተሓቢሩ።
ሓደስቲ ኢትዮጵያውያን ተዓላሞ’ውን ብብዝሒ ብመካይን ተጻዒኖም ናብዚ መደበራት ታዕሊም ይኣትዉ ምህላዎም ተፈሊጡ ኣሎ።
ብዝሒ ናይቶም ኣብ ኤርትራ ህጹጽ ታዕሊም ዝወስዱ ዘለው ወትሃደራት ኢትዮጵያ ብንጹር ክፍለጥ እኳ እንተዘይተኻእለ፣ ካብ 8 ሽሕ ክሳብ 10 ሽሕ ክበጽሕ ከምዝኽእል ተገሚቱ።


text:
Healing Hands of Joy(HHOJ) ዝተባሃለን ኣብ ኣሜሪካ ዝበቖለን ገባሪ ፅቡቕ ሕማም ፊስቱላ ካብ ምድረ ኢትዮጵያ ንምውጋድ ዓሊሙ ይሰርሕ’ሎ፡፡ እዚ ዕላማ’ዚ ክዉን ንምግባር እቲ ትካል ኣብ ትግራይ ከተማ መቐለ መረበት ኣዴታት ኣጣይሹ’ዩ፡፡
ወላዲትን ላዕለዋይ መራሒት እቲ ትካል ወይዘሪት ኣሊሰን ሺጎ(Allison Shigo) እቲ ትካል ብ2010 ከምዝተጣየሸ ኣዘኪረን፣ ኣብ ትግራይ ብዋናነት ምስ ቤት ሕክምና ፊስቱላ፣ቢሮ ሓለዋ ጥዕና፣ቢሮ ጉዳያት ደቀንስትዮን ማሕበር ደቀንስትዮ ትግራይ ኢና ንሰርሕ ኢለን፡፡
እቲ ትካል ኣብ ትግራይ ቅድሚ ሎሚ ሕማም ፊስቱላ ኣጓኒፍዎን ታሓኪመን ዝሓወያ ኣዴታት ብናብራ ዓርሰን ዝኽእላሉ ዓቕሚ ከጥርያ ዘኽእለን ንሓደ ወርሒ ዝፀንሕ ሞያዊ ስልጠና ይህብ፤ ሰሪሐን ዝመልሰኦ ገንዘብ’ውን የለቅሕ፡፡
Healing Hands of Joy (HHOJ) ካብ ገበርቲ ሰናይ ገንዘባዊ ሓገዝ ረኺቡ ብተግባር ዝሰርሖ ዘሎ ውራይ ብኣካል ተረኺቦም ክርእዩ ኣብቲ ዝሓለፈ ወርሒ ካብ ኒውዮርክ ኮሎምብያ ዩኒቨርሲቲ ሰለስተ ተምሃሮ ሞያ ገንዘባዊ ተንከፍ (Columbia University's School of Business) መፂኦም ነይሮም፡፡
እቶም ተምሃሮ ናብ ሳምረ ወሪዶም እተን ኣዴታት ናብረአን ከማሓይሻ ዝገብረኦ ዘለዋ ገድሊን ንኻልኦት ኣሓተን ከድሕና ዝህበኦ ዘለዋ ኣስተምህሮ ብተግባር ሪኢና ኣለና ኢሎም፡፡
እቶም ተምሃሮ Joseph ፣ Yael ከምኡ’ውን Sharon ይባሃሉ፡፡
ሙሉእ ትሕዝትኡ ንምስማዕ ናብ ምልክት ድምፂ ብምኻድ ጠውቁ


text:
ኣብ 2006 ዓ.ም ተስፋልደት ኪዳነን ሳልሕ ጋማን ዝርከብዎም ብርኽት ዝበሉ ዜጋታት ሃገራት ዝተፈላለዩ ሃገራት ኻብ ሶማል ናብ ኬንያ ድሕሪ ምእታዎም፡ መንግስቲ ኬንያ ናብ ሞቓዲሾ ከምዝጠረዞም ኣብቲ እዋን ወሃቢ ቃል መንግስቲ ኬንያ ዝነበሩ ዶ/ር ኣልፈርድ ሙታእ ኣፍሊጦም ኔሮም።
ኣብ ወርሒ ሚያዝያ 2007 ዓ.ም.ፈ መንግስቲ ኢትዮጵያ ኣብ ሶማል ሒዘዮም ካብ ዝበሎም ብርክት ዝበሉ ሰባት ንተስፋልደት ኪዳነን ሳልሕ ጋማን ብቪድዮ ኣርእዩ ምንባሩ ይፍለጥ። ኩነታት ክልቲኦም ጋዜጠኛታት ካብ ዝተራእየሉ እዋናት ምሕጽንታ ኻብ ዘቕረቡ ትካላት ተሓለቕቲ ሰብአዊ መሰላት ሓደ ሂማን ራይትስ ዎች’ዩ። ኣብዚ ትካል ምክትል ዳይሬክተር ኣፍሪቃ ለስሊ ለፍኮ ብዛዕባ’ቲ ዝነበረ ኩነታት ከምዚ ትብል።
ክልቲኦም ጋዜጠኛታት ኣብ ወርሒ ጥሪ 2007 ዓ.ም.ፈ ካብ ኬንያ ናብ ሞቓዲሾ ከምዝተጠረዙ ድሕሪኡ ናብ ኢትዮጵያ ከምዝተወሰዱን ንፈልጥ። እዚኣቶም ኣካል ናይቶም ሰራዊት ኢትዮጵያ ንሕብረት እስላማዊ ቤት-ፍርዲ ንምውቃዕ ንሶማል ድሕሪ ምእታዎም ናብ ኬንያ ዝአተው ዜጋታት ዝተፈላለያ ሃገራት’ዮም። ኻብ ሞንጎኦም ኢትዮጵያዊያን ሶማልያዊያን ኬንያዊያንን ካልኦትን ኔሮም።ኣብ ሂማን ራይትስ ዋች ምክትል ዳይሬክተር ኣፍሪቃ ለስሊ ለፍኮ
'ክልቲኦም ጋዜጠኛታት ኣብ ወርሕ ጥሪ 2007 ዓ.ም.ፈ ካብ ኬንያ ናብ ሞቓዲሾ ከምዝተጠረዙ ድሕሪኡ ናብ ኢትዮጵያ ከምዝተወሰዱን ንፈልጥ። እዚኣቶም ኣካል ናይቶም ሰራዊት ኢትዮጵያ ንሕብረት እስላማዊ ቤት-ፍርዲ ንምውቃዕ ንሶማልያ ድሕሪ ምእታዎም ናብ ኬንያ ዝአተው ዜጋታት ዝተፈላለያ ሃገራት’ዮም። ኻብ ሞንጎኦም ኢትዮጵያዊያን ሶማልያዊያን ኬንያዊያንን ካልኦትን ኔሮም።'
'ተስፋልደት ኪዳነን ሳልሕ ጋማን ኣብ ሚያዝያ 2007 ዓ.ም.ፈ ከም ኣባል 41 ካብ ሶማልያ ዝተወሰዱ ውልቀ-ሰባት ኾይኖም ኣብ ቴሌቭዥን ኢትዮጵያ ተራእዮም ኔሮም። ስለዚ ምስኦም ከምዝነበሩ ኢና ንፈልጥ'ትብል ኣስዒባ።
ኣብቲ እዋን ብዛዕባ ኹነታት ክልቲኦም ኤርትራዊያን ጋዜጠኛታት ብድምጺ ኣሜሪካ ዝተሓተቱ ካብ ላዕለዋት ሰበ-ስልጣን ኢትዮጵያ ኣቶ በረኸት ስምኦን 'መንግስቲ ኤርትራ ብዛዕባ ዜጋታቱ ዝሓስብ እንተዝኸውን ናብ ሶማል ኣይምሰደዶምን' ኢሎም ምንባሮም ይዝከር።
ለሰሊ ለፍኮ ግን፡ መንግስቲ ኢትዮጵያ ነቶም ጋዜጠኛታት ክፈትሖም ወይ ናብ ፍርዲ ከቕርቦም`ዩ ዝግባእ፡ ነዚ ድማ ኣህጉራዊ ማሕበረሰብ ጸቕጢ ክገብር ኣለዎ ትብል።
ምሉእ ትሕዝቶ ኣብዚ ምስማዕ ይክኣል።


text:
ባይቶ ጸጥታ ውድብ ሕቡራት ሃገራት ኣብ ልዕሊ የማነ ገብርኣብ (ማንኪ) ከምኡ ‘ውን ጠዓመ ጎይቶኦም (መቐለ) ናይ መገሻ እገዳ ክገብር ወሲኑ ከምዘሎ ምንጭታት ሓቢሮም።
ባይቶ ጸጥታ ውድብ ሕቡራት ሃገራት ኣብ ልዕሊ ሓላፊ ፖለቲካዊ ጉዳያት ህግደፍን ኣብዚ ቐረባ እዋን ኣካያዲ ሚንስትሪ ዜና ኮይኑ ተመዚዙ ዘሎን የማነ ገብርኣብ (ማንኪ) ከምኡ ‘ውን ኣብ ልዕሊ ‘ቲ ዕሉል ሃሱስ ህግደፍ ኮይኑ ዘይሕጋዊ ስግረዶባዊ ስርሒታት ኣብ ምክያድ ብምንጥጣፉ ዝፍለጥ ብሪጋደር ጀነራል ጠዓመ ጎይትኦም (መቐለ) ኣህጉራዊ ናይ መገሻ እገዳ ክገብር ከምዝወሰነ ስሞም ክዕቀበሎም ዝሓተቱ ምንጭታት ካብቲ ኣብ ነውዮርክ ዝርከብ ቤትጽሕፈት ባይቶ ጸጥታ ውድብ ሕቡራት ሃገራት ሓቢሮም።
ባይቶ ጸጥታ ውድብ ሕቡራት ሃገራት ኣብ ልዕሊ ሓላፊ ፖለቲካዊ ጉዳያት ህግደፍን ኣብዚ ቐረባ እዋን ኣካያዲ ሚንስትሪ ዜና ኮይኑ ተመዚዙ ዘሎን የማነ ገብርኣብ (ማንኪ) ከምኡ ‘ውን ኣብ ልዕሊ ‘ቲ ዕሉል ሃሱስ ህግደፍ ኮይኑ ዘይሕጋዊ ስግረዶባዊ ስርሒታት ኣብ ምክያድ ብምንጥጣፉ ዝፍለጥ ብሪጋደር ጀነራል ጠዓመ ጎይትኦም (መቐለ) ኣህጉራዊ ናይ መገሻ እገዳ ክገብር ከምዝወሰነ ስሞም ክዕቀበሎም ዝሓተቱ ምንጭታት ካብቲ ኣብ ነውዮርክ ዝርከብ ቤትጽሕፈት ባይቶ ጸጥታ ውድብ ሕቡራት ሃገራት ሓቢሮም።


text:
ብጸሎት ቅዳሴ ካህን አሐዱ አብ ቅዱስ፡ አሐዱ ወልድ ቅዱስ፡ አሐዱ ወእቱ መንፈስ ቅዱስ ኢሉ ቀዲሱ ብምብራኽ፡ ሕብስትን ወይንን ናይ ክርስቶስ ሥጋን ደምን ኮይኑ ይልወጥ እሞ ተለዊጡ ሥጋኡ በሊዕና ደሙ ሰቲና ናይ ሓጥኣትና ሥርየት ረኺብና ደቂ እግዚአብሔር ንምዃን ዘብቅዕ ሥነ ሥርዓት ምሥጢረ ቁርባን፡ምሥጢረ ሥጋኡ ወደሙ ይብሃል፡፡ ዝተቀደሰ ሕብረት ኢሎም ዝሰመይዎ ወገናት'ውን ኣለዉ፡እዚ ኣብሃህላ እዚ ብምኽንያት ሥጋኡን ደሙን ምስ እግዚአብሔር ዘሎና ሕብረት ዘመልክት ማለት እዩ፡፡
ምሥጢረ ቁርባን ዝመስረቶ ባዕሉ ጐይታና መድኃኒና ኢየሱስ ክርስቶስ ድሮ ዝተሰቕለሉ ምሸት ሓሙስ እዩ። መግቢ ክበልዑ ምስ ተቐረቡ ጐይታ እንጌራ ኣልዒሉ እዚ ሥጋይ እዩ ኢሉ ሃቦም። ጽዋዕ'ዉን ኣልዒሉ ኣመስጊኑ፡ ከምዚ ኢሉ ሃቦም፡ ኩልኻትኩም ካብዚ ጽዋዕ እዚ ስተዩ፡እዚ ምእንቲ ብዙሓት ንሥርየት ሓጥያት ዝፈስስ ናይ ሓዲስ ኪዳን ደመይ እዩ። (ማቴ.26፡26' ማርቆስ.14፡22-27። ሉቃስ.22፡15-20)፡፡
ምሥጢረ ቁርባን ቅድሚ ምምስራቱ ስለ'ዚ ጉዳይ እዚ ጐይታና መድኃኒና ኢየሱስ ክርስቶስ ኣቐዲሙ ንሓዋርያትን ንኻልኦትን ኣርድእትን ከም'ዚ ብምባል ብዝርዝር ኣረዲኡ ነይሩ እዩ። ካብ ሰማይ ዝወረደ ናይ ህይወት እንጌራ ኣነ እየ።ካብ'ዚ እንጌራ እዚ ዝበልዕ ንዘልኣለም ክነብር እዩ፡፡ንዓለም ህይወት ንኽከዉን እዚ ኣነ ዝህቦ እንጀራ ሥጋይ እዩ።
ሽዑ እዚ ክብል ከሎ ኣይሁድ እዚ ሰብ'ዚ ሥጋኡ ንኽንበልዕ ከመይ ገይሩ ኺህበና ይኽእል ብምባል ንሓድሕዶም ተኻትዑ። ጐይታና መድኃኒና ኢየሱስ ክርስቶስ ከምዚ በሎም። ናይ ወዲ ሰብ ሥጋ እንተ ዘይበላዕኩም ደሙን እንተዘይሰተኹም ህይወት ከምዘይብልኩም ብሓቂ ብሓቂ ይብለኩም ኣለኹ። ኩሉ ሥጋይ ዚበልዕ ደመይውን ዚሰቲ ናይ ዘልዓለማዊ ህይወት ኣላቶ፡፡ኣነ ውን በታ ዳሕረይቲ መዓልቲ ኸተንሥኦ እየ። ሥጋይ ብልዒ ሓቂ እዩ። ደመይ ከኣ መስተ ሓቂ እዩ። ሥጋይ ዝበልዕን ደመይ ዝሰቲን ኣነ ኣብኡ ክነብር እየ ንሱ ድማ ምሳይ ህያዉ ዝኾነ አብ ከም ዝለኣኸኒ እሞ ኣነ ድማ ብእኡ ህያዉ ከም ዝኾንኩ።ከምኡ ድማ ሥጋይ ዝበልዔ ብኣይ ህያው ክኸውን እዩ ይብል። (ዮሓ.6፣51-57።)
በዚ ኣዘራርባኡ እዚ ብዙሓት ካብ ሰዓብቱ ደስ ስለ ዘይበሎም ማለት ክኣምሉልኑ ስለ ዘይክኣሉ ካብቲ ጊዜ እቲ ጀሚሮም ከም ዘድሓርሓሩን ንዕኡ ክስዕቡ ከም ዘይክኣሉን ኣብ'ዚ ምዕራፍ እዚ ኣብ ቁጽሪ 66 ብምምልካት ክንርዳእ ንኽእል፡ ሓደ ሓደ እኳ እንተ ኣጉረምረሙ ካልኦት'ዉን ካብ ምስዓቡ እንተ ተረፍ ጐይታና መድኃኒና ኢየሱስ ክርስቶስ ግና ስለ ቅዱስ ሥጋኡን ክቡር ደሙን ዝገብሮ ዝነበረ ገላጻ ወይ መረዳእታ ምንም ኣዘራርብኡን ከይለወጠ ምቅጻሉ ናይ ምሥጢረ ቁርባን ትኽክልነት ከረጋግጸልና ስለ ዝደለየ እዩ።
ኅብስትን ወይንን ናብ ናይ ጐይታና መድኃኒና ኢየሱስ ክርስቶስ ሥጋን ደምን ንምልዋጥ ዘይከዉን ጉዳይ እዩ ኢሎም ናይ ምጥርጣር ሓሳባት ዘቅርቡ ሰባት ኣለዉ፡፡ ናይ ኅብስትን ወይንን ብምሥጢራዊ ኩነታት ናብ ናይ ጐይታና መድኃኒና ኢየሱስ ክርስቶስ ሥጋን ደምን ምልዋጥ ከገርመና ኣይግባእን እዩ። ካብ ናይ ተፈጥሮ ሃለዋቶም፡ ብናይ እግዚአብሔር ኃይሊ ዝተለወጡ ንምሳሌ ምጥቃስ ይክኣል። ሰበይቲ ሎጥ ናብ ሓወልቲ ጨዉ ኣይተለወጠትን ድያ፣(ዘፍ 19÷17-26)። ደቂ እስራኤል ካብ ግብጺ ቅድሚ ምዉጽኦም ድማ ናይ ሙሴ በትሪ ናብ ተመን ተለዊጣ። ማይ ፈለግ'ዉን ናብ ደም ተለዊጡ፣(ዮሓ 2፥1-11)፡፡ እዚኦምን ካልኦት'ዉን ተማሳሰልቲ ኩነታት ካብ ናይ ተፈጥሮ ባህርዮም ናብ ካልእ ንጥረ ነገር ዝለወጦም ንክልዉጥ ክእለት ዘለዎ ኣምላኽ ክምርመር ብዘይክኣል ምስጢር ንሕብስቲ ወይንን ናብ ናይ ጐይታና መድኃኒና ኢየሱስ ክርስቶስ ሥጋን ደምን ከም ዝለወጦ ብዘይ ጥርጥር ክንኣምን ኣሎና።
ኣብ ልዕሊ ምሥጢረ ቁርባን ዝቀርብ ተቃዉሞ እዞም ዝስዕቡ ዝርዝራት ኮይኖም፡ንዓኣቶም'ዉን መልሲ ተዋሂብዎም ኣሎ፡ናይ መጀመርታ ተቓዉሞ ጐይታና መድኃኒና ኢየሱስ ክርስቶስ ንሕብስቲ ሥጋይ እዩ ንወይኒ ድማ ደመይ እዪ ምባሉ ኣነ ናይ ኣባጊዕ ኣፍ ደገ እየ(ዮሓ 10፥9)። ኣነ መንገዲ ህይወት እየ (14፥6)። ከምኡ ድማ ንሄሮዶስ ወኻርያ ፡(ማቴ11፥14)። ንዮሓንስ ኤልያስ ኢሉ ከም ዘሎ ምሳሌያዊ ኣዘራርባ ደኣሉ እንበር ቓል ብቓሉ ተወሲዱ ክንገር ዘለዎ ኣይኰነን ይብሉ። እዚ ብምሳሌ ዝዝረብ ቃልን፡ቀንዲ ዝኾነ ቁም ነገርን ክልተ ዝተፈላለዩ ነገራት ደኣሎም እንበር እቲ ቀንዲ ነገር ከም ምሳሌ ጌርካ ምቅራብ ግብኡ ወይ ዝተለምደ ኣይኮነን፡፡ ጐይታና መድኃኒና ኢየሱስ ክርስቶስ ብምሳሌ ኣብ ዚዛረበሉ ጊዜ ሰማዕቲ እንተዘይተረዲእዎም እንደገና መሊሱ ብምንታይ ደኣ የረድኦም ነበረ? ከይተረድኦምውን ኣይሓድጎምን እዩ ነይሩ። ንምሳሌ ኣብ ወንጌል(ማቴ 16፡6) ጐይታና መድኃኒና ኢየሱስ ክርስቶስ ንሓዋርያት ካብ ማይ ብሑቅ ፈሪሳዊያንን ሰዱቃዉያንን ንኽጥንቀቑ ምስ ነገሮም፡ ካብ ዝነበርዎ ቦታ ናብ ካልእ ቦታ ክኸዱ ከለዉ መግቢ ስለ ዘይተማልኡ ዘጠንቀቆም መሲልዎም ሓሰቡ፡ ጐይታና መድኃኒና ኢየሱስ ክርስቶስ ግን ሓሳብ ልቦም ፈሊጡ ካብ ስሕተት ፈሪሳዉያን ንኽእረሙ ከም ዝተዛረቦም ገለጸሎም፡፡ ከም ዝፍለጥ ናይ ማይ ብሑቅ ጥቅሙ ንሓዲሽ ብሑቕ ንምብካዕ እዩ። ናይ መድኃኔ ዓለም ኢየሱስ ክርስቶስ ኣብሃህላ ድማ ብናይ ፈሪሳዉያንን ሰዱቃዉያንን ኣረጊት ባህሊ ተኣሲርኩም፡ናይ ወንጌል ትምህርቲ ንድሕሪት ኣይትጉተቱ ንማለቱ ምዃኑ ገለጸሎም። ከምኡ'ወን ጐይታና መድኃኒና ኢየሱስ ክርስቶስ ንኒቆዲሞስ ብዛዕባ ካልኣይ ምዉላድ ዝገልጸሉ ኣብ ዝነበረ ግዜ፡ እቲ መረዳእታ ብምሳሌ ድሕሪ ምጅማሩ ኒቆዲሞስ ግን እቲ ምሳሌ ምርዳእ ሰለ ዝኣበዮ ጐይታና መድኃኒና ኢየሱስ ክርስቶስ ተመሊሱ ብግልጺ ከም ዘረድኦ ንርኢ (ዮሓ.3፥1-5)፡፡
ምንጪ
ሥነፍጥረት ምስ ሓሙሽተ ኣእማደ ምስጢር
ሸውዓተ ምስጢራተ ቤተክርስቲያን ምስ ሓጺር ሓተታ ንዛዕባ እምነትን ግብርን
ኣድላዊ፥ ኣባ ወልደገብርኤል ቀሺ ብርሃነ 2007


text:
ቅሉዕ መልእኽቲ ንኩሎም ኣባላት ሰ.ዲ.ህ.ኤ
ብመጀመሪያ ኣብ ዝተፈላልየ ክፍለ ዓለማት እትርከቡ ኣባላት ሰ.ዲ.ህ.ኤ፡ ልባውን ክቡር ሰላምታ ሓርነታዊ ቃልስን ይብጻሕኩም ንብል።
ዝኸበርኩም ኣባላት ሰ.ዲ.ህ.ኤ እዚ ንረከበሉ ዘሎና እዋን፡ “ክጽወየሉ ዶ እምበር እዩ” ዘብል፡ ህዝብና ዘሕልፎ ዘሎ መሪር ኩነታት፡ ከም እኽሊ ኣብ መንጎ ክልተ መዲድን መጣህንን ተቀርቒሩ ዝሓልፎ ዘሎ ሃለዋት ምዃኑንማንም ብሩህን ርዱእን እዩ። ህዝብና ቅድሚ ገገለ ዓመታት ማሕበራዊ ፍትሒ፡ ቅዋም ፍርዲ ስኢኑ እንዳበልና ክንዛረብ ጸኒሕና፡ እወ እቲ ሕቶታት ኣብ ቦትኡ እንዳሃለወ ሎሚ ሎምስ ኩነታቱ ብኢሱ፡ ከም ማንም ፍጡር ሰብ ጠጠው ኢሉ ንመሰሉ ክሓተሉ ዘኽእል ሩሕን ትንፋስን ዘይህቡ ጸብጺብካ ዘይውድኡ ፖለቲካዊ፡ ማሕበራውን ቁጠባውን ብድሆታት፡ ጥራሕ ዘይኮነ ምስቲ ወትሩ ድብንብን ዝብል ኵናትን ወረ ኵናትን፡ ኣብ መዓልታዊ ማሕበራዊ ናብራኡ ዓበይቲ ግድላ ተገቲሮም፡ ፍልሰት መንእሰያት፡ ወፍሪ ሽማግለታትን ሻቕሎት ኣደታትን ህጻናትን ኣብ ስቃይ ተዘፊቁ፡ ኣብ ቅድሚኡ ተነጺፎም ፈጸሙ ከረኣዮም ከይሰምዖም ክሰግረሉ ኣብ ዘይክእል ዓብይ መዋጥር ዝረከበሉ ዘሎ እዋን እዩ።
ደንበ ተቃውሞ ብሓፈሻ ፡ ብፍላይ ከኣ ኣብ ሰ.ዲ.ህ.ኤ ፡ ኣብ ኤርትራ ግድን ክረጋገጽ ንዘለዎ ህዝባዊ መንግስቲ ንምትካል ዝካይዶ ቃልሲ፡ ማዕረ ነቲ ንጥፍኣትና ለይትን መዓልትን ዝእለም እከይ ተግባራት፡ ምልካዊ ስርዓትን መጋባርያታቱን ንምፍሻል ኣብ ዝተፈላልየ ጽፍሕታት ዝካየድ ግጥሚያታት፡ ብንቅሓትን ተወፋይነትን ብተሪርን ስጡም ሓድነትን ኣብ ዝተመስረተ ኣሰራርሓን ዝምድናታትን ዝኣመሰሉ ቀንዲ ረቋሒታት ኣብ ባይታ ብግብሪ ክስርሓሉ ምስ ዝጅምር ጥራሕ’ዩ እቲ ዓወታትን ፍረ ቃልሲን ክረአ ዝኽእል ብኡ ኣቢሉ’ውን ስዕረት ምልካዊ ስርዓት ህግዲፍ ክረጋግጽ ዝበቅዕ።
ዝኽበርኩም ኣባላት ሰ.ዲ.ህ.ኤ እዚ ቅድም ክብል ኣብ ላዕሊ ዝተጠቕሰ ግን ከኣ ኣውራን ማእከልን ዝዀነ ኣብ ነካይዶ ዘሎና ቃልሲ፡ ዕማማት ንምትግባሮም፡ ህዝባዊ መንግስቲ ንምትካል፡ ኣብ ዝካየድ ቃልሲ ብልዑል ተሳተፍነት ርኡይ ኣብነታዊ ሰልፋዊ እጃም ነበርክተሉ ተሪር ሓድነትን ስጥመትን፡ ተግባራዊ ስርሓት ውሳኔታትና ንቅድሚት ዕብየትና ነርእየሉ ቅድመ ተዳልይነት ከም ዘለዎ ዝሰሓት ኣይኮነን። ሎሚ እነመሓላልፎ መልእኽቲ ከኣ ብመንጽር ኣብ ህዝብና ዘሎ ሻቕሎትን ኣብ ርእሲኡ ዝወርድ ግፍዕን መከራን፡ ንዕኡ ንምድሓን ኣብ ዝካየድ ቃልሲ፡ ክምዝገብ ዝነበሮ ዓወታትን፡ ክሕፈስ ዝነበሮ ፍረን ኣብ ዝበኾረሉ፡ ብኣንጻሩ ንቃልሲ ዝዓናቅፍ፡ ንዓወታትና ዘዳናጕ፡ ስርሓት ዝሓላልኽ ኣሉታዊ ክስተታት ንምእላይዮም፡ ሰ.ዲ.ህ.ኤ ብትብዓት ካብ’ቲ ኣትይዎ ዘሎ ፖለቲካውን ስርዒታውን ቅልውላው ተናጊፉ፡ ኣብ’ቲ ዝጀመሮ በሪኽ ራእይ ክድይብ ንምነዮ ዘይኮነ ብተግባር ክንሰርሓሉ ንጽበዮ ሓላፍነት እዩ።
ሰ.ዲ.ህ.ኤ፡ ብድሕሪ መስራቲ ጉባኤኡ 2010 ከጋጥሞ ዝጸንሐ ተደጋጋሚ ጸገማት፡ ኣብ ህዝብናን ኣባላቱን ፈተውቱን መሓዙቱን ዝሓደጎ በሰላን ሻቕሎትን ቀሊል ኣይኮነን። እዚ ሻቅሎት`ዚ ውዒሉ ሓዲሩ ኣብ ኣባላቱ ሊሒዅስ ተርእዮ ምውንዛፍ ኣባላትን፡ ጸኒሖ ብደረጃ ዞባ ከይተረፈ ኣብ ምትፍናንን ከቢድ ስርዒታዊ ውጥሪ ዝርከበሉ ዘሎ መድረኽ ቀሊል ከም ዘይኮነ ኩሉ ዝዕዘቦ እዩ።
ኣብ መጀመሪያ ዓምት 2017 መሪሕነት ሰዲህኤ ብደረጃ ፈጻሚትን ይኹን ማእከላይ ባይቶን ካብ ዓንቀጻት ቅዋም ወጻኢ ዝተወሰደ ውሳኔ ምውንዛፍ ኣባል ሰልፊ፡ ኣብ ትሕቲ ዝዀነ ይኹን ኩነታት ኣውንታዊ ውጽኢት ክህልዎ ስለ ዘይክእልን፡ ንሰልፍን ህዝብን ኣዝዩ ሃሳዪ ተርእዮ ምዃኑ ስለ እንኣምን፡ ውስኔ ክስረዝን ክሰሓብን ሓቲትናን ንሓትት ኣሎናን።
ማእከላይ ባይቶን ፈጻሚት ሽማግለን ንኣባላት ሰልፊ ንጥፈታቶም ንምውንዛፍን ንምንጻልን ዝወሰዶም ውሳኔታት ንሰዲህኤ ዓቢ ከሳራ ኣሪዱሉ`ዩ።ብመንጽር እቲ ህዝብና ዝሓልፎ ዘሎ ስቕያት፡ ካባና ዝጽበዮ ዘሎ ፍታሕ ክንርእዮን ክንመዝኖን እንከሎናን ግን ኣዝዩ ብቐሊሉ ክእለ ዝነበሮ ጉዳይ እዩ ነይሩ ኢልና ንኣምን። ምኽንያቱ ንህዝብና ንምድሓን ዝኣቶናይ መብጽዓ ከይፈርስን ከይበታትን፡ ባዕልና ዘሕለፍና ውሳኔ ዳግማይ ርእይቶን፡ ልዝብን ምርድዳእን ተገይሩ ንህዝብና ንምድሓን ቀዳምነት ሒዙ ህዝባዊ ዕላማ ንምዕዋት ዝሓቆፎ ኣገባብ ቃልሲ ምክታል ጸጋ፡ ሓይልን ትብዓትን እምበር ብድሕረት ከምዘይቁጸር ስለ ንኣምን።
ሓደ መሪሕነት፡ ፖለቲካዊ ሓያልነቱ ዘመስክረሉ፡ ግሉጽ ዝምድናታትን ርክብን፡ ሓልዮትን ተገዳስነትን እምበር፡ ርእይቶ ኣባላት ብምንጻግ፡ ንጥፈታቶም ብምውንዛፍን ምድስካልን ዘይኮነስ ልዑል ተጸዋርነት ፡ ብሕድገትን ዕርቅን ንሽግራት ንምፍታሕ ንዘርእዮ ሜላን፡ ዘርእዮ ምትዕጽጻፋት ደኣ’ምበር፡ ኣብ ዝሕለፎ ውሳኔ ደሪቑ ምምጓት ኣብ ውሽጢ ሰልፊ ንስጥመቱ ዘስርሕ’ውን ኣይኮነን።
ዝኽበርኩም ኣባላት ሰዲህኤ ንሕና ካብ ኣባላት ዞባ ኤውሮጳ፡ በዚ ኣብ ላዕሊ ዝተጠቕሰ ኣደራዕ ህዝብናን ሃገርናን፡ ኣብ ሰልፍና ኣጋጢሙ ዘሎ ኣሉታዊ መድረኽ፡
ከምዞም ዝስዕቡ ብምርሕናት ሰልፊ ዝተወስዱ ውሳኔታት ኣጥቢቅና ንኹንን።
ሀ/ ምውንዛፍ ኣባል ሰልፊ
ለ/ ምፍራስ ሕጋዊ ሽማግለ ዞባ፡
ሐ/ ምንጻግ ዕርቕን ምርድዳእን፡
ስለምንታይ ንዝብሉ ሕቶታት
ሀ/ ፈጻሚት ሽማግለ ይኹኑ ኣባላት ባይቶ ኣብ ዘይቅየር ቅዋማዊ ውሳኔ ብምድራቆም
ለ/ ውሳኔ መሪሕነት ቅልጡፍን ኣብ ክሊ ዝተወሰነ ግዜን ተሳታፍነት ምንባሩ
ሐ/ መስርሕ ምውንዛፍ ኣባልን፡ ምፍራስ ሽማግለ ዞባ ኣሰራርሓ ሓደ ሰልፊ ዘይኮነስ፡ ኣብ ግንባራዊ ምጥርናንፍ ዝረአ ኣሰራርሓ ምዃኑ
መ/ ተጸዋርነት፡ እምነት፡ ግሉጽነት ዘለዎ ርክብን ዝምድናን ዝጎደሎ
ረ/ ሰልፊ ንምህናጽ ዝወሰዶ ግዜን ጻዕርን ብመንጽሩ ክረአ ከሎ
ሰ/ ታሪኻዊ መብጽዓታት መስራቲ ጉባኤን ተስፋታት ህዝብና ኣብ ግምት ዘይእተወ ብምዃኑ
ሸ/ ርእይቶ ኣባላት ጎነጽ ክሳብ ዘይብሉ፡ እኹል ግዜን ከም ኣገዳስነቱ ተሳተፍነት ዘይምንባሩ
ቀ/ ደረጃ ስርዒቱን ኣተሓሕዝኡን ዝተሓላልኸን ዝተጋራጨወን ምንባሩ
ሰልፋዊ ዋዕላ
ሰልፋዊ ዋዕላ ሓደ ከም መፍትሕን መሰጋገርን ንጉባኤ ተጠቒምካ፡ ኣብ ላዕሊ ተጠቂሱ ዘሎ ጉዳይ ሰልፊ፡ ብዓብዩ ከኣ ኣብ ህዝብና ዝወርድ ዘሎ መጠን ዘይብሉ ግፍዕን መከራን ኣደራዕን ንምፍታሑ ዘሎና ኣበርክቶን እጃምን፡ ኣብ ነካይዶ ቃልስን ኣድማዕነት ክህልዎ፡ ሰልፊ ሓድነቱ ሓልዩ፡ ክሕይልን ክሰፍሕን ሓንሳብን ንሓዋሩን ኣብ ክልተ መድረኽ ዝካየድ ዋዕላ ምምዳብ ፡ እቲ ዘሎ ጸገማት ኣብ ዋዕላ ክዝረበሎምን፡ ኣብ መወዳእታ ፍታሕ ክረኽቡን፡ ብሰንዳዊ ውዕል ምስፋሮም ምጽዓር እዩ። እዚ ክልተ ዋዕላታት ከም ሓሳብ ቅድሚ ሰልፋዊ ጉባኤ ክግበር።
ምስ ሕጽረት ግዜ ክልተ ዋዕላ ክግበር’ኳ ግብራዊ እንተዘይኮነ፡ እቲ ኣገዳሲ ቀዳማይ ዋዕላ ነዚ ህሉው ተፈጢሩ ዘሎ ኩነታት ንምእላይን ንምፍታሕን፡ ቅድሚ ጉባኤ ሓጋዚ ግደን ረቋሒታት ክህልዎ ስለ ዝኽእል፡ ኣብ ክንዲ ከም ዘለዎ ኣብ ጉባኤ ኣትዩ ኣብ ዘየገላብጥ ውሳኔ ቅድሚ ምእታዊ፡ ውሳኔታትና እንታይ ክመስሉ ይኽእሉ፡ ውሳኔታትና ብኽመይ ንሓድነታት ዝሕሉዉ፡ ተሞክሮ ሚዛንን ገምጋምን ዘለዎ ዋዕላ ተመራጺ ኮይኑ፡ ሕጋውነት ንምልባስ ከኣ ግድነት ብጉባኤ ክንሓልፍ ከም ዘለና ንርእዩ። እዚ ቀድማይ ዋዕላ ክኸውን እንከሎ፡ ካልኣይ ዋዕላ ድሕሪ ጉባኤ ክኸውን ዝኽእል ግን ከኣ ኣብ መስራቲ ጉባኤ ንዝነበሩ መላእ ባላት ሰልፊ ጻዋዒት ክግበርን ሓሳባቶም ክስማዕን፡ ክንሰማማዕን ኣውራን ብመጀመርያ መደባት ዕዮ ሰዲህኤ ምዃኑ ስለ ንኣምን።
ካብ ኣባላት ሰዲህኤ ዞባ ኤውሮጳ
23 ነሓሰ 2017
Short URL: https://english.farajat.net/?p=10810


text:
ዝኽሪ መዓልቲ ስዉኣት ኤርትራ !!
ዕለት 1 ታሕሳስ 1970 ዓ.ም፣ ብመግዛእታዊ ሰራዊት ኢትዮጵያ፣ ኣብ ልዕሊ ሰላማውያን ተቐማጦ ዖና፣ ጃምላዊ መቕዘፍቲ ዝተፈጸመላ ዕለት ኢያ። ልክዕ‘ዩ ቅድሚ መቕዘፍቲ ዖናን ብድሕሪኡን፣ ብዙሕ ተመሳሳሊ ተግባራት ብሰራዊት ጸላኢ ተፈጺሙ ኢዩ። ሰፍ ዘይብል ህይወት ህዝብን ተጋደልትን’ውን ተኸፊሉ ኢዩ። እንተኾነ ግን፣ ኣብ ዖና ብዝተኻየድ ባርባራዊ መቕዘፍቲ፣ ከባቢ ሓደ ሽሕ ዝኸውን ኣብ ሓደ ግዜን ቦታን፣ ካብ ሰላማዊ ህዝብና ዝተሰዋኣሉ ዕለት ኢዩ ነይሩ። ስለ’ዚ ከኣ፣ ነቲ ኩሉ ዝተኸፍለ ክቡር ህይወት ኤርትራውያን እተጒልሕ መዓልቲ ንኽትከውን፣ ተጋድሎ ሓርነት ኤርትራ – ሰውራዊ ባይቶ ንሓደ ታሕሳስ፣ ከም መዓልቲ ስዉኣት ኤርትራ ክትከውን ወሲኑ።
መዓልቲ ስዉኣት፣ ኣብ እንዝከረሉ ዘለና እዋን፣ ብሳላ ክቡር ህይወት ኣማእት ኣሽሓት ደቃ ዝተረጋገጸ ነጻነትን ሓርነትን፣ ኤርትራ ሃገርና ሎሚ ኣብ ኣዚዩ ሓደገኛ ኩነታት ወዲቓ፣ ልኡላውነታን መጻኢ ዕድል ህዝባን ኣብ ቃረኛ መንገዲ ይርከብ ኣሎ።
መሬት ኤርትራ ካብ ባዕዳዊ መግዛእቲ ሓራ ካብ ዝኸውን ድሮ ልዕሊ 27 ዓመት ኣቚጺሩ ይርከብ። ህዝቢ ኤርትራ፣ ኣብ ክንዲ ብእፎይታ፣ ጸጋታት ናጽነቱ ዘስተማቕር፣ መባእታዊ መሰላት ተነፊግዎ፣ ኣብ መዋእል ባዕዳዊ መግዛእቲ ዘይጋጠሞ ሕሱም ህይወት ብምሕላፍ፣ ኣደዳ ስቅያትን መከራን ኮይኑ ኣሎ።
ንባህርያት ኢሳይያስን መሳርሕቱን ብቐረባ ዝፈልጡ ይኹኑ፣ ዋላ’ውን ብባህርያቶም ዘይትስፍዋት ሰባትን፣ ከምኡ’ውን ኣብ መጀመርታ ሰብዓታት ኣብ ቃኘው ስተሽን ምስ ሓለፍቲ ስለያ ሕቡራት መንግስታት ኣመሪካ ከም ዝተራኸበ ዝፈልጡን፣ ናይ ሲ. ኣይ. አይ (CIA) መሳሪሒ ኢዩ ኢሎም፣ ክኸስዎ ዝጸንሑ ኣካላትን፣ ኤርትራ፣ ኣብ ትሕቲ ምሕደራ ኢሳይያስ፣ ወዲቓቶ ዘላ ደረጃ ዕንወት ግን ፈጺሞም ዘይተጸበይዎ ኢዩ።
ጉጅለ ህግደፍ ዝተጓዕዞ፣ መርሆ ዕንወትን ጥፍኣትን፣ ምስ እንምልከት፣ ናይ ውልቀ መላኺ ኢሳይያስ፣ ኣብ መዋእል ቃልሲ ይኹን ኣብ መዋእል ነጻነት፣ ቀቐኛ መርገጹን ፖለቲካዊ መንነቱን እንታይ ምኹኑ ብብሩህ ክንፈልጦ የኽእለና።
መዓልቲ ስዉኣት ኤርትራ ኣብ እንዝክረሉ ህሞት፣ ንህዝብና ዝጽበ ዘሎ ዘይብሩህ መጻኢ ኣዚዩ ዘስግእ ኩነታት ምዃኑ ኩሉ ሃገራዊ ዘይፈላለየሉ ነጥቢ ኢዩ። ስርዓት ኢሳይያስ፣ ፖለቲካውን፣ ሲቪላውን፣ ማሕበራውን፣ ምጣነ-ሃብታውን ህይወት ኤርትራ ኣዕኒዩ፣ ርግኣትን ዕብየትን ሃገርና ኣምኪኑ፣ ንመንእሰያትና ናይ ግዜ ገደብ ኣብ ዘይብሉ ወትሃደራዊ ዕስከርና ጸሚዱ፣ ላዕለዋይ ደረጃ ትምህርቲ ንኸይህሉ ገዩሩ፣ ንግድን ኩሉ ምጣነ-ሃብታዊ ስራሓት ሃገርና ገቢቱ፣ ሰብኣዊ ዓቕሚ ኤርትራውያን ካብ ሃገር ንኽባረር ደሪኹ፣ ፍርሕን ራዕድን ኣንጊሱ፣ ኣብ መንጎ ኣካላት ሕብረተሰብ ኤርትራ ምፍሕፋሕ ኣሳዊሩ፣ ሕገ-መንግስትን ሲቪላዊ ሕግታትን፣ ባይቶን፣ ነጻ ቤት ፍርድን፣ ናይ ምውዳብን ነጻ መድያ ኣጊዱ፣ ናይ ሓጋግን፣ ፈጻምን፣ ፈራድን ስልጣን ኣብ ትሕቲ ምሉእ ቁጽጽር ውልቀ መላኺ ኣእቲዩ፣ ሃገርና ኤርትራ ናብ ዓባይ ቤት ማእሰርቲ ቀይሩ፣ ዕድል ዝረኸበ ራሕሪሕዋ ክኸይድ ዝምነየላ ሃገር ቀይርዋ ኣሎ።
እዚ ዝተጠቕሰ ገበናት ከይኣክል፣ ስርዓት ኢሳይያስ፣ ልዑላውነት ሃገር ንሓደጋ ኣሳጢሑ፣ ንመሬትን ማያትን ሃገርና፣ ናይ ወጻኢ ሓይልታት ከም ድላዮም ክዕንድርሉ ኣፍቂዱ፣ ንኤርትራ ኣብ ዘይምልከታን ጠቕሚ ህዝባ ኣብ ዘይሕልውን ዞባዊ ጎነጻት ሸኺሉ፣ ንወደባትና ንባዕዳውያን ብምክራይን፣ ወትሃደራዊ መደበራቶም ከቑሙ ብምፍቃድን፣ ኤርትራ ኣካል ናይቲ ኣብ የመን ዝካየድ ዘሎ ኣዕናዊ ውግእ ገበራ። ብኻልእ ሸነኽ’ውን፣ ወትሃደራት ኢትዮጵያ ካብ መሬትና ከይሰሓቡን፣ ዶብ ከይተሓንጸጸን፣ ምስ ኢትዮጵያ ኣይንራኸብን ኢና፣ ዝምድናና ኣብ ባህርያዊ ቦትኡ ኣይንመልሶን ኢና ክብል ከም ዘይጸንሐ፣ ውልቀ መላኺ ኢሳይያስ፣ ሕሉፍ መግዛእታዊ ዝምድና ክልቲኡ ሃገራት ብዘዘኻኽር መልክዕ፣ ምስ መንግስቲ ኢትዮጳያ፣ ዘይንጹርን ህዝቢ ዘይፈልጦን ዝምድና፣ ኣብ ምፍጣር ተብ-ተብ ክብል ይረአ ኣሎ።
እዚ ዘለናዮ መድረኽ ሓደገኛን ኣስጋእን ምዃኑ ብሩህ`ኳ እንተኾነ፣ እቲ ኣወንታዊ ሸነኹ ግን፣ ኤርትራ ከም ልኡላዊትን ነጻን ሃገር ንኸይትቕጽል ክገብራ ዝኽእል፣ ባህርያትን ኣዕናዊ መርሆን ኢሳይያስ፣ ንዝሰፍሐ ኣካላት ህዝቢ ኤርትራ በሪሁ ምህላዉ ኢዩ። ኢሳይያስ ኣፍወርቂ፣ ሓቀኛ ትልምታቱ ንክኽውልን ክሽፍንን፣ ንነዊሕ ግዜ ክገብሮ ዝጸንሐ ድራማታት፣ ሎሚ ኣብቂዑን፣ ኣብ ቅድሚ ህዝብና ተቓሊዑን ኢዩ ዝብል ዕግበት ኣሎና።
ብኣጋጣሚ መዓልቲ ናይ’ቶም ብሉጻትን ውፉያትን ስዉኣትና፣ ሓይልታት ዲሞክራስያዊ ለውጢ፣ ዓቕምታቶም ብሓባር ጸሚዶም፣ ጀጋኑ ኤርትራውያን ዝተሰውኡሉ መትከላት ንምዕቋብን፣ ዕላማታቶም ንምፍጻምን፣ ሰንደቕ ዕላማ ናጽነትና ኣብ ዓለም ንዘልኣለም ኣንቢልቢላ ንኽትነብር፣ ቃልሶም ከሐይሉ ንጽውዕ።
መድረኻዊ ጭርሖና “ብሳላ ጀጋኑ ስዉኣትና ዝተረጋገጸ ልኡላውነትና፣ መጻወቲ ጸየቕትን ከደዓትን ጠላማትን ኣይኮነን” ዝብል ይኹን።
ዘልኣለማዊ ክብርን ዝኽርን ንጀጋኑ ስዉኣትና !!
ኤርትራ ሃገርና ነጻን ክብርትን ኮይና ትንበር !!
ቤት ጽሕፈት ዜናን ባህልን ግንባር ሃገራዊ ድሕነት ኤርትራ
1 ታሕሳስ 2018
.
Short URL: https://english.farajat.net/?p=11206


text:
Radio Erena: 27 August 2019
ኣብ ዶብ ኢትዮጵያን ኬንያን ብዝተጎሃሃረ ግጭት ብውሕዱ 10 ሰባት ከምዝተቀትሉ ማዕከን ዜና ስታንዳርድ ካብ ናይሮቢ ሓቢራ።
እታ ማዕከን ዜና፣ ንኮሚሽነር ፖሊስ ምስ ኢትዮጵያ ናይ እተዳውብ ዞባ ማርሳቢት ናይ ኬንያ፣ ብምጥቃስ ኣብ ዘቕረበቶ ሓበሬታ፣ እቲ ግጭት ኣብ ፎሮለን ሳባርሕን ኣብ ዝተባህለ ቁሸታት’ዩ ኣጋጢሙ።
እቲ ሓበሬታ፣ ካብ ኢትዮጵያ ከምዝሰገሩ ዝተጠርጠሩ፣ ብረት ዝዓጠቑ ጓሶት፣ ናብተን ቁሸታት ብለይቲ ብምእታው ብዝኸፈትዎ መጥቓዕቲ ክልተ ቆልዑ ዝርከብዎም ብውሕዱ 10 ሰባት ክቕተሉ እንከለዉ፣ ብውሕዱ ትሽዓተ’ውን ቆሲሎም።
እቶም ዕጡቓት ጓሶት፣ ካብ ክልትኤን ቁሸታት ኣማኢት ከብቲ ከምዝዘመቱ ነበርቲ እተን ቁሸታት ኣመልኪቶም።
ፖሊስ ኬንያ ናብቲ ቦታ እኳ እንተተዋፈሩ፣ እቶም ነቲ መጥቃዕቲ ዝፈጸሙ ዕጡቓት ጓሶት ናብ ኢትዮጵያ ስለዝሰገሩ ዝተታሕዘ ኣካል የለን።
ኣብ ዶብ ኢትዮጵያን ኬንያን፣ ብሰንኪ ዋንነት ናይ መግሃጫ መሬትን ማይን፣ ተደጋጋሚ ግጭታት ከምዝርአ ይፍለጥ።


text:
ዝኸበርካ ህዝቢ ትግራይ
ፀላኢ ብግንባር ደቡብ ኣብቲ ግንባር ዝፀንሑን ካብ ካልእ ኸባቢ ዝወሰኾሙን ናይ ኣምሓራ ክልል ክፍላተ ሰራዊት ናይ ወሎ ፋኖን ምልሻን ኣብ ዝሓለፉ 5 መዓልታት ናብ ቕድሚት እናቀራረበ ድሕሪ ምቅናዩ ናይ ፌደራል ሓይሊ ምክልኻል ኣካላት ዝኾኑ 6ይን 8ይን እዝታትን ናይ 2ይ፣6ይን 8ይን መከናይዝድ ክፍላተ ሰራዊትን ወሲኹ ሎሚ ዕለት 18 ነሓሰ 2014 ዓ/ም ወጋሕታ 11 ሰዓት ብኣንፈታት ጩቤ በር ፣ጃኖራ፣ ጉባጋላን ያሎውን ናብ ኣላማጣ ፣ባላን ቢሶበርን ሰፊሕ መጥቃዕቲ ጀሚሩ ኣሎ።
ኣብዚ ግንባር ዝጀመሮ መጥቃዕቲ ደቡብ ትግራይ ኣብ ትሕቲ ቁፅፅሩ ንምእታው ክንዲ ዝኽእሎ ዝደፍእ ሓጋዚ መጥቃዕቲ ኣንፈት እምበር እቲ ቀንዲ መጥቃዕቱ ካብ ምዕራብ ትግራይን ምዕራብ ጎንደርን ናብ ኣድያቦ፣ኣስገደን ፀለምትን ከም ዝኾነ ተፈሊጡ ዝሓደረ እዩ።
ፀላኢ ኣብ ታሪኽ ዘመናዊ ዓለም ዘይተርኣየ ህዝቢ ትግራይ ሙሉእ ብሙሉእ ዓፅዩ ዘልኣለም ዘይርሳዕ ግፍዕን ስቓይን እንዳብፀሐ ድሕሪ ምፅናሕ ሐዚ ተዳኺሙ እዩ ብውግእ ክውድኦ ይኽእል እየ ኣብ ዝበለሉ እዋን ነቲ ዝተወሰኑ ኣዋርሕ ዝፀንሐ ተፃብኦ ደው ምባል ጢሒሱ ነቲ ክገብሮ ዝፀንሐ ናይ ፅንተት ኲናት ኣጠናኺሩ ኽቕፅል በዚ ናይ ሎሚ ወጋሕታ መጥቃዕቲ ብዕሊ ኣግሂድዎ ኣሎ።
ዝኸበርኩም መላእ ደቂ ትግራይ!
ሰራዊት ትግራይ ፀላኢ እቲ ቅድም ኢሉ ዝፍለጥ ናይ መጥቃዕቲ ትልሙ መበገሲ ገይሩ ጀሚሩዎ ዘሎ መጥቃዕቲ ደው እንተዘየቢሉ ብዘተኣማምን ብምምካትን ሰይሩ ናብ ፀረ መጥቃዕቲ ብምስጋርን ዝተወረረ ሉኣላዊ መሬት ትግራይን ዝተፈናቀለ ህዝብናን ናብ ንቡሩ ቦቱኡ ክምለስ ንምኽኣል ዘለዎ ድልውነት ሙሉእ ምኻኑ ወታሃደራዊ ኮማንድ ሰራዊት ትግራይ ክገልፅ ይፎቱ።
ዝኸበርኹም ሕዝብታትን ፖለቲካዊ ሓይልታትን ኢትዬጵያ
ህዝቢ ትግራይ ሃገረይ ንዝበላ ኣዝዩ ክቡር ዋጋ ዝኸፈለ ጠንካራ ኢትዬጵያዊ እምበር ፀላኢ ኣይኮነን። ኮይኑ ግና ፀላእትና ኣብ ልዕሊ እዚ ንባዕሉ ፅኑዕ ኢትዬጵያዊ ገይሩ ዝሓስብ ዝነበረ ህዝቢ ትግራይ እናፈፀምዎ ዘለዉ ፅንተት ቀፂሎም ክሳብ ሐዚ ከቢቦም ኣደዳ ሞትን ጥምየትን ፣ሕማምን ጭንቀትን ገይሮሞ ድሕሪ ምፅናሕ ሎሚ ወታሃደራዊ መጥቓዕቲ ጀሚሮም ኣለዉ።ኮይኑ ግና እዚ ድልየቶም ብሓይሊ ከማልእዎ ፍፁም ከም ዘይኽእሉ ብምግንዛብ ኲናት ደው ክብልን ህዝቢ ትግራይ ከም ህዝቢ ህልውንኡ ቐፃልነቱን ንምርግጋፅ ኣብ ዝገብሮ ዘሎ ዘይተሓለለ ቃልሲ ወገናዊ ድገፍኩም ክተርእዩ ወታሃደራዊ ኮማንድ ሰራዊት ትግራይ ፃዊዒቱ የቕርበልኩም።
ወታደራዊ ኮማንድ ሰራዊት ትግራይ
ነሓሰ 18/2014 ዓ/ም
ትግራይ ትስዕር!


text:
ከም ንቡር፡ ወረቐት መንነትካ ንኺውዳእ ኣስታት ክልተ ሰሙን እዩ ዚወስድ። ኣብቲ መጠየቕታኻ ገና ዚምርመር ነገራት ምስ ዚህሉ ግን እቲ ጉዳይ ነዊሕ ግዜ ኪወስድ ይኽእል እዩ።
እቲ ወረቐት መንነትካ ምስ ተወደአ ካብ ስካተቨርከት ደብዳበ ኪለኣኸልካ እዩ። ንሱ ክልተ ክፋላት ዝሓዘ እዩ፤ እቲ ሓደ ናይ ኣፍልጦ ደብዳበ( aviseringsbrevet) ፡ እቲ ሓደ ድማ ፒን ኮድን ፑክ ኮድን ዝሓዘ ደብዳበ። ኣብቲ ናይ ኣፍልጦ ደብዳበ፡ ነቲ ወረቐት መንነት ናብቲ ቤትጽሕፈት ኣገልግሎት ኬድካ ክትወስዶ ዚሕብር መግለጺ ኣሎ። ነቲ ወረቐት መንነት ንምውሳድ ብኣካል ኬድካ ክትርከቦ ይግባእ፡ ነቲ ናይ ኣፍልጦ ደብዳበ ድማ ምሳኻ ተማላኣዮ።
ነቲ ወረቐት መንነትካ ኣብ ውሽጢ ክልተ ኣዋርሕ ክትርከቦ እንተ ዘይከኣልካ፡ ንስካተቨርከት ክትውከሶ ይግበኣካ።
እቲ ደብዳበ፡ ናትካ ፒን ኮድን ፑክ ኮድን ነቲ ምስቲ ሓድሽ ወረቐት መንነትካ ዚርከብ ኢ-ለቲጊማኹን እውን ይጥርንፍ እዩ። ነቲ ወረቐት መንነትካ ክትወስድ ከሎኻ ነቲ ኮዳት ምሳኻ ኣትይትማላኣዮ። ነቲ ኮዳት ምስቲ ወረቐት መንነት ኣይተቐምጦ። ነቲ ኮዳት ከም ክቡር ነገር ጌርካ ዓቅቦ።
ስለምንታይ ደብዳበ ዘይመጸኒ ኢልካ ምስ እትሽገር ነቲ ስካተኡፕሊስኒንገን ደዊልካ ምኽንያት ምድንጓዩ ሕተቶ።
ክትግዕዝ ከሎኻ ኩሉ ግዜ ንስካተቨርከት ምሕባር ኣይትረስዕ።


text:
ን ስራሕ ዝጠቕም ናይ ፈረንሳ ቋንቋ ትምህርቲ ምውሳድ
ምስ ኣልፐስ ALPES
እንታይ ኢዩ?
ኣዚ ዎርክሾፕ እዚ ኣብ L'ALPES, ናይ 119 ሰዓታት ስልተና ኮይኑ፣ ኣብ 17 ዝተኸፈፈለ እዩ።
ዕላምኡ ድማ፣ ምስ ኣብ ናይ Grenoble Alpes ከተማ፣ ን ስራሕ ዝጠቕም ፈረንሳ ትምህርቲ እዩ።
እዚ ስልጠና እዚ፣ ን ወረቐት ዝረኸቡ ስደተኛታትን፣ ንልዕሊ ሽዱሽተ ኣዋርሕ ኣብ ምሕታት ዑቕባ ዘለዉ ሰባትን፣ ከምኡ እውን ኣብ መበቆል ዓዶም ናይ ትምህርቲ ዕድል ን ዘይረኸቡን ዝምልከት እዩ።
- ናቲ ስልጠናን ምክፋል : 3መዓልታት ኣብ ሰሙን ን 3 ኣዋርሕ ስለ ድሉዋት ኩኑ
- ከምኡ ውን ኣብ ፖለምፕዋ ዝተመዝገብኩም ክትኮኑ ኣለኩም። ክፍሊት ናይ ተሳታፍነት ንኽትረኽቡ መታን ክትክእሉ
እዚ መደብ እዚ ብ ምትሕብባር RISINGከምኡ እውን Grenoble Alpes ከተማ ዝተዳለወ እዩ.
ንመን ኢዩ ፧
ን 3መዓልታት ኣብ / ሰሙን ን ስልተና ዝኸውን ግዜ ምሕዛእ የድሊ
ዞባ\ ዴባርትሞ
38 - Isère
3 መዓልታት/ሰሙን 3 ኣብ ወርሒ
ን 3መዓልታት ኣብ / ሰሙን ን ስልተና ዝኸውን ግዜ ምሕዛእ የድሊ
ዞባ\ ዴባርትሞ
38 - Isère
3 መዓልታት/ሰሙን 3 ኣብ ወርሒ
ስለምንታይ እዩ እዚ ጉዳይ ኣገዳሲ ኾይኑ፧
ምንባብን መጽሓፍን ምምላኽ
እዚ፣ ስልጠና ናይ ምጽሓፍን ምንባብን ናይ ፈረንሳ፣ ን ስራሕ ዝጠቕም ቋንቋ እዩ
ስራሕ ብ ቐሊል ንምርካብ
ብሳላ፣ እዚናይ ቴክኒክ ቃላት ናይ ዝተፈላለዩ፣ ንምግባር ትደልዩ እንተዄንኩም
ብ ኸመይ ኣብርክቶይ ይሳተፍ
ናይ ምዝገባ ውሱን ሰዓታታ
ክሳብ 6 ጉንቦት 2021ናይ ምምዝጋብ እዋን ኣለኩም
ርኸቡና
ንዝያዳ ሓበሬታ
rising@alpes-formation.fr
ደውሉልና
04 72 41 64 36


text:
ርክብ ምስ ተጋዳላይ ሓሚድ ሳልሕ (5)
ሓምሻይ ክፋል
ሓድሽ ዓመት 1968 ተጀምሩ ። ሰራዊት ሓርነት ከምቲ ልሙድ ኣንጻር ጸላኢ ምክልኻልን መጥቃዕትታቱ ምውርዋርን ቀጸሎ ። ቁጽሩ እንዳበዘሔ ከደ ፣ ስሪሒታቱ ድማ እንዳማዕበለ ስሌ ዝኸደ ኡሙን ደጀን ዝኾኖ ሓድሽ መሬት ኣብ ትሕቲ ምቁጽጻሩ ከእቱ ጀመረ ። ጸላኢ መጥቃዕታት ሰራዊት ሓርነት ናብ ዓበይቲ መደበራትን ከተማታት ገጹ ከይየመሪሕ ፍርሒ ጀመሮ ። ገለ ካብቲ ስሪሒታት ድማ ዝስዕብ እዩ ፦
- ወርሒ 1/1968 – ኣብ ዱሉክ ባርካ ላዕላይ ኣብ ዝተኻየደ ውግእ ጸላኢ ዓብይ ክሳራ ነሩዎ ።
- ወርሒ 2/1868 – ኣብ ሸተል ከባቢ ማንሱራ ምስ ቀዳመይቲ ክፍሊ ብምትሕብባር ኣብ ዝተኻየደ ውግእ ጸላኢ ካብ 70 ንላዕሊ ምዉታትን ቁሱላትን ነሩዎ ።
- 13/2/1968 – ኣብ ሳልሰይቲ ክፍሊ ፣ ተገረን መጥቃዕቲ ተኻይዱ ካብ ንጎሆ ክሳብ ጻሓይ ዓራርቦ ኣብ ዝተኻየደ ውግእ ጸላኢ ዓብይ ክሳራ ነሩዎ ፣ ብወገና 1 ስዉኣት 7 ዉጉኣትን ነሩና ። 13 ብሬት ሰሊብና
- 4/1968 – ኣብ ዋሃብሎ ( ዓጋምቡሳ ) ኣብ ዝተኻየደ ውግእ 2 ዉጉኣት ኣለዉና ።
- 18/7/1968 – ኣብ ደምበላስ ካብ ጸላኢ 5 ሞይቶም ክባና 2 ተወግኦም ።
- 8/1968 – ኣብ ሳላድ ብወገና ክሳራ ኣይነበረን ።
- 8/1968 – ኣብ ልዕሊ ከተማ ሰገነይቲ መጥቃዕቲ ተኻይዱ ጸላኢ ክሳራ ነሩዎ ኣባና ዝወረደ ነግር የልቦን ።
- 8/9/1968 – ኣብ ሓላይ ነፈርቲ ዝተኻፈላኦ ጹዕጹዕ ውግእ ተኻይዱ ጸላኢ ብዙሓት ምዉታት ነሩዎ ።ንሕና 2 ተሰዊኦሙና 3 ድማ ተወጊኦም ።
- 12/10/1968 – ኣብ ዋጣቶ ውግእ ገርና 1 ተሰዊኡና ።
- 5/11/1968 – ኣብ ሙድሑሎ ናባ ጋደ ካብ ሓይሊ ጸላኢ ( ጦር ሰራዊትን ኮማንዶስን ) 50 ተቀቲሎም ብዙሓት ተወጊኦም ዝተፈላለየ ብሬት ድማ ሰሊብና ኢሉ ። እዘን ናይ መወዳእታ ሰለስተ ውግኣት ሱሉሳዊ ሓድነት ምስ ተኣወጀ ዝተኻየዳ እየን ።
ቀጽሉ እዚ ገለ ክፋላት ናይቲ ብዘይምቁራጽ ምስ ጸላኢ ዝካየድ ዝነበረ ጥምጥም ምዃኑ ገሊጹ ። ምስ ምቅጻል ምንቅስቃስ ጸላኢ ፣ ሳልሰይቲ ክፍሊ ብሰንኪ ጉድለት ዝተፈላለየ ትሕዝቶታትን ኣገዳሲ ወታሃደራዊ ንዋትን ፣ ጸገማታ እንዳታሓላለኸ ከይዱ ። ካብ ማእከላይ መደበር ( መሪሕነት ውድብ ) ዝመጽእ ጠቃሚ ረድኤት ኣይነበረን ። ኣብ ሞንጎ ዝተፈላለያ ክፍሊታት ድማ ኣብ ክፍሊታት ንዝፍጠር ኩነታት ንምግጣም ዝኣመተ ምትሕብባር ኣይነበረን ። ናይ ብሓቂ ድማ ምጻሩ ዘሸግር ቀሊል ዘይኮነ ጸገማት ይጓንፈና ነሩ ኢሉ።
ኩነታት ከምዚ ካብ ኮነ ፣ ክፍሊታት ዝቆማሉ ዕላማ ታዓዊቱዶ ይመስለካ ? ኣወንታታቱን ኣሉታታቱንከ እንታይ እዩ ? ንዝብል ሕቶ ክምልሽ ከሎ መልሱ ድማ ፦
ክፍሊታት ብሙቋሙ ዝተረጋገጸ ኣወንታታት ክረኤ ከሎ፣ ብሓፈሻኡ ዝቆመሉ ዕላማ ተረጋግጹ እዩ ክባሃል ይካኣል ። ንሱ ድማ ፦
- ምብታን ሓይሊ ጸላኢ ( ፋሕ ክብል ተገድዱ )።
- ሓይሊ ሰውራ ኣብ ዝተፈላለየ መሬት ኤርትራ ተዘርግሑ ምስ ህዝቢ ክራኸብ ምኽኣሉን ህዝቢ ምስ ሰውርኡ ከም ዝተኣሳሰር ምግባሩን ።
- ኣብ ልዕሊ ጸላኢ ክሳራታት ምውራድ ።
- ሰውራ ከይትፍለጥ ተጠምጥሙዋ ዝነበረ ዜናዊ ሽፋን ተቀንጥጡ ።
- ኣብ ሓጽር እዋን ብዙሕ ሓይሊ ጉልበት ሰብ ምእካብ ተኻኢሉ ።
እዚ ድማ ቀሊል ፍሬ ኣይኮነን ይኹን እምበር ፣ ንተሞክሮ ክፍሊታት ዘሰነዮ ኣሉታዊ ተሞክሮታት እውን ቀሊል ኣይነበረን ምኽንያቱ ድማ ፦
- ንንጥፈታት ክፍሊታት ብቀረባ ኣብ ሜዳ ኮይና እተማሓድርን ተዋሃህድን ኣድማዒት መሪሕነት ዘይምህላው ።
- ዝምድናታተን ዝሰሪዕን ዘዋሃህድን ንጹር ሕጊታት ወይ መምረሕታት ዘይምንባሩ ። በዚ ምኽንያት ድማ ኣብ ዝተፈላለየ ወታሃደራዊ ፣ ፖለቲካዊ ፣ ሎጊስቲካዊ ፣ መዳያት ኣብ ሞንጎ ክፍሊታት ስሩዕ ምትሕግጋዝ ኣይነበረን ። እቲ ኣብ ገለ ግዝያት ዝረኤ ዝነበረ ምትሕብባር ወይ ምድግጋፍ ድማ ብዘይተሰርዔ መገዲ ዝካየደ ዝነበረ ሃንደበታዊ ዘይተጸንዔ ተቦጉሶታት ዳኣምበር ካብ ሓቀና ሓድነታዊ መንፈስ እምነት ዝተበገሰ ዘይምዃኑ ። እዚ ድማ ንምሳሌ እቲ ኣብ ሞንጎናን ሞንጎ ቀዳመይቲ ክፍሊን ዝነበረ ዝምድና ፣ ከምኡ እውን ምስ ራብዓይቲ ክፍሊ፣ እቲ ብሓባር ዝካየድ ዝነብረ ውግኣት ኣብነት ናይዚ እዩ ።
- ክፍሊታት ፣ ኣብ ትሕቲ ምሉእ ምቁጽጻር መራሕቲ ክፍሊታት ኮይኑ ፣ ብሕታዊ መልክዕ እንዳሓዘ ይኸይድ ስሌ ዝነበረ ፣ ጸብብ ስምዕታት ክፍጠር ጀምሩ ።
- ኣብ ሓደ ክፍሊ ንዝፍጠር ሽግራት ቅልጡፍ ፍታሕ ስሌ ዘይግበረሉ ሽግራት እንዳታኣከበ ከይዱ ።
- ኣብ ሞንጎ ሰራዊት ሓርነት ዘሎ ሓድነታዊ ስምዒት ክዳኸም ጀመረ ።
ቀጺሉ ክዝከር ዝግባእ ተሞክሮ ድማ ኣሎ ብምባል፣ ሳልሰይቲ ክፍሊ ብ1966 ቦታኣ ድሕሪ ምብጻሓ ብንጹር ዕለት 30/9/1966 ኣብ ሞንጎ ሳልሰይቲ ክፍሊን ራብዓይቲ ክፍሊን ኣብ ኡምለ ዝተባህለ ቦታ ብመሪሕነት ደረጃ ዝተደረተ ጸብብ ስምምዕ ተገይሩ ናይ ክልቲኤን ክፍልታት ኣሃዱታት ብሓደ ተጸምብረን ፣ ሓሙሽተ መራሕቲ ሓይሊታት ዝመርሑዎ ኣሃዱታት ቆይመን ኣብ ዝተፈላለየ ወገናት ተዋፍረን ፣ሃዘሞ ፣ ሰራየ፣ ምብራቃዊ ሸነኽ ኣከለጉዛይ ። ከምኡ ድማ ገለ ኣሃዱታት ብሬት ንምምጻእ ንሳሕል ገጸን ተላእኸን ። ስሌዚ ገሊኡ ካብቲ ዝተጠቅሰ ዝተኻየደ ውግኣት ናይ ሓባር ነሩ ማለት እዩ ። ካብቶም ኣብዚ ውግኣት ዝተካፈሉ ፍሉጣት መራሕቲ ካብ ራብዓይቲ ክፍሊ ድማ ፣ ራማዳን ሙሳ ፣ ኣሕመዲን እስማዒል ፣ ስዒድ ሳልሕ ማሕሙድን ኣደም ማሕሙድን ይዝክር ። ድሕሪዚ ኣሃዱታት ብሃንደበት ተጸውዔን ኣብ ዛርግራ ብወርሒ 4/1967 ከምቲ ዝነበራኦ ኣብ ክልተ ተመቅለን ተፈሊየን ። እዚ ስጉምቲ ኣብ ተጋደልቲ ዓብይ ኣሉታዊ ስምዒት ኣሕድሩ ።
ጉዳይ ሓድነት ኣብ ሞንጎ ሰራዊት ሓርነት ኣብ ክልቲኡ ክፍሊታት ራብዓይትን ሳልሰይቲ ክፍሊን ብቲሪ ክላዓልን ክሕተትን ጀመረ ። እንተ እዚ ዝተጠቅሰ ተሞክሮ ሓድነት ብፍጹም ኣይተዘርበሉን ኣይተላዕለን ምኽንያት ናይዚ ምብታኽ ኣይተነግረን ። ፍጻመኡ ድማ ብህላወ ሙሓመድ ዓሊ ዑማሮ መራሕ ራብዓይቲ ክፍሊ ፣ ካብ ሳልሰይቲ ድማ ኣሕመድ ኢብራሂም ሓላፊ ወታሃደራዊ ስለያን ዓሊ ማሕሙድ መራሕ ሓይልን ነሮም ።
ብሰንክቲ ዝኸይድ ዝንበረ ሕማቅ ኩነታት ድማ ሽግራት ናይ ክፍሊታት እንዳበዘሔ ከይዱ ፣ ሓምሸይቲ ክፍሊ ድሕሪ ምቋማ ድማ ሓድሽ ሽግራት ተፈጥሩ ። ስሌዚ ኣብቲ መድረኽ ንሰውራ ዝህድድ ዝነበረ ሓደገኛ ኩነታት ገደብ ምግባር ኣሚቱ ዝላዓል ዝነበረ ፣ ስምረት ሰራዊት ሓርነት ፣ ቦታኣ ሜዳ ዝኾነት መሪሕነት ምቋም ፣ ጉባኤ ምክያድ ፣ ዝብል ጭርሖታት ኣብ ዝተፈላለየ ቦታታት ካብ ተጋደልትን ህዝብን ብትሪ ክስማዕ ጀመረ ።
ኣብ ሓምሸይቲ ክፍሊ ንዝተፈጠረ ሽግራት ብፍላይ ብሓፈሻ ድማ ንናይ ሰውራ ሽግራት ፍታሕ ንምግባር ዝዕላማኡ ኣኼባ ክካየድ ዝብል ተበግሶ ነሩ። ብመሰረት እዚ መጸዋዕታ ድማ ጉባኤ ዓራዳየብ ብዕለት 6/6/1968 ተኻይዱ ። ኣብዚ ጉባኤ ዝተኻፈሉ መኣሕቲ ክፍልታት ድማ ፦
- ካብ ቀዳመይቲ ክፍሊ – ማሕሙድ ዲናይን – ሙሳ ሙሓመድ ሃሽምን ።
- ካልኣይቲ ክፍሊ – ዑመር ኢዛዝን – ኣሕመድ እብራሂም ሙሓመድ (ቸኪኒ) ።
- ሳልሰይቲ ክፍሊ – ዓብዱልካሪም ኣሕመድ – ኣሕመድ ኢብራሂም ሙሓመድ ።
- ራብዓይቲ ክፍሊ – ሙሓመድ ዓሊ ዑማሮ – ራማዳን ሙሓመድ ኖር ።
- ሓምሸይቲ ክፍሊ – ዓብደላ ኢድሪስ – ኢሳያስ ኣፈወርቂ ነሮም ።
ውሳኔታት ናይዚ ጉባኤ ድማ ዝስዕብ ነሩ ፦
- ቀዳመይቲ ክፍሊ ፣ ንሳልሰይቲ ክፍሊ ክትሕግዝ ።
- ካልኣይቲ ክፍሊን ራብዓይትን ፣ንሓምሸይቲ ክፍሊ ክሕግዙ ።
- ታሓጋጋዚት ኣሃዱ፣ ንቀዳመይቲ ክፍሊ ክትሕግዝ ።
- መራሕቲ ክፍሊታት ፣ መራሕቲ ሓይሊታት ፣ ክፍሊ ወታሃደራዊ ታዕሊምን ፣ሓጋዚት ኣሃዱን ዝካፈሉዎ ሰፊሕ ወታሃደራዊ ጉባኤ ክካየድ ።
ንምስጥራዊነት ናይቲ ዝተገብረሉ ቦታ ጉባኤ ዓንሰባ ተባሂሉ ዝተጸወዔ ጉባኤ ኣብ ኣሮታ መሬት ማሪያ ብዕለት 10/9/1968 እዩ ተኻይዱ ። ካልኣይቲ ክፍሊ ብምኽንያት ናይቲ ኣብ ሓልሓል ዝተኻየደ ተጋዳላይ ዑመር ኢዛዝ መራሕ ካልኣይቲ ክፍሊ ዝተሰወኣሉ ውግእ ኣይተኻፈለትን ። ቀዳመይቲ ክፍሊ ድማ ክትካፈል ከምዘይትኽእል ኣፍልጣ ። ዝተረፉ ኣብ ሞንጎኦም ሓድነት ብምእዋጅ ግዝያዊት መሪሕነት ዝብል ሽም ዝሓዘት 12 ዝኣባላት መሪሕነት መሪጾም ። እዛ ክሳብ ጉባኤ ኣዶባሓ ዝቀጸለት መሪሕነት ድማ ኣስማቶም ዝስዕብ እዩ ፦
- ሙሓመድ ኣሕመድ ዓብዱ
- ኣሕመድ ሙሓመድ ኢብራሂም (ሰክረተር)
- ሙሓመድ ዓሊ ዑማሮ
- ራማዳን ሙሓመድ ኖር
- ኣብራሃም ተወልደ
- ኢስያስ ኣፈወርቂ
- ዓብደላ እድሪስ
- ዑመር ዳማር
- ሙሓመድ ዑመር ዓብደላ ( ኣቡጣያራ)
- ዓብደላ ዩሱፍ
- ዓብደላ ሳፊ
- ሓምድ ሳልሕ ሱለይማን ።
ኣብ መወዳእታ እቲ ሙሉእ ሓድነት ሓሙሽተ ክፍሊታት ዘረጋገጸ ጉባኤ ኣዶባሓ ብዕለት 10/8/1968 ተገይሩ ዘመነ ክፍሊታት ኣብቅዑ ሰውራ ኣብ ሓድሽ ናይ ቃልሲ መዋእል ኣቲያ ።
ርክብ ምስ ተጋዳላይ ሓሚድ ሳልሕ ኣብዚ ይውዳእ ።
11/8/2016
.
.
ርክብ ምስ ተጋዳላይ ሓሚድ ሳልሕ (4)
ራብዓይ ክፋል ብዛዕባ ኩነታት ናይዚ ወታሃደራዊ ክፍሊ ክገልጽ ከሎ ፣ ሓፈሻኡ ኩሉ ከበሳ ዘጠቃለለ ኣውራጃታት ኣከለጉዛይን ሰራየን ሓማሴንን ምብራቃዊ ገማግም ባሕሪ ኣከለጉዛይ ፣ ምዃኑ ገሊጹ ። ሓይሊ ጸላኢ ጦር ሰራዊት ኮነ ካልእ ወታሃደራዊ ሓይሊታቱ ፖሊስ ፣…
Aug 15 2016 / Read More »
ርክብ ምስ ተጋዳላይ ሓሚድ ሳልሕ – ሳልሳይ ክፋል »
ራብዓይቲ ክፍሊ ጉዕዞኣ ብወገናት ከረን ብመሬት መንሳዕ ክኾውን ስሌ ዝወሰነት ኣብ ከባቢ ምሕላብ ፣ቁሩሕ ዝተባህለ ቦታ ብዕለት 15/9/1965 ጹዕጹዕ ውግእ…
Aug 8 2016 / Read More »
ርክብ ምስ ተጋዳላይ ሓሚድ ሳልሕ – ካልኣይ ክፋል »
ሓምድ ቀጽሉ ፣ ካብ ወገናት ባጽዕ ንባርካ ተመሊሰ ካብኡ ከሰላ ኣቲየ ምስ ስዉእ ሳቤ ተራኽቤ ዳግም ንሜዳ ተመሊሰ ኣብተን ኣሃዱታት…
ርክብ ምስ ተጋዳላይ ሓሚድ ሳልሕ »
ርክብ ምስ ተጋዳላይ ሓሚድ ሳልሕ ምኽትል መራሕ ሳልሰይቲ ክፍሊ ሰራዊት ሓርነት ኤርትራን ሓደ ካብቶም ቀዳሞት ሰልፈኛታቱን፣ ኣብቲ ሕጂ ዝነብረሉ ዘሎ መደበር ስደተኛ`ታት ሱዳን ፣ ምስኡ ኣብ ዝተገብረ ርኽክባት ፡ ብዛዕባ…
Aug 5 2016 / Read More »
Short URL: https://english.farajat.net/?p=10422


text:
ፕረዝደንት ዶናልድ ትራምፕ ምስ ላዕለዋይ ዲፕሎማት ክረምሊን ድሕሪ ምርኻቦም “ፅቡቕ ርክብ ነይሩ” ኢሎም።
እዚ ከምዚ ኢሉ ኸሎ ኣብ መንጎ ናይ 2016 ዓ.ም ወፍሪ ፕረዝደንታዊ ምርጫ ኣሜሪካን ሞስኮን ነይሩ ንዝበሃል ምትእስሳር ይምርምር ናይ ዘሎ ፌደራላዊ ቢሮ ምርመራ ዳይረክተር ካብ መዝነቶም ድሕሪ ምብራሮም ድሕሪ ሓደ መዓልቲ’ዩ ፕረዝደንት ትራምፕ ምስ ላዕለዋይ ዲፕሎማት ሩስያ ኣብ ጉዳይ ምፍታሕ ግጭት ሶሪያ ተራኺቦም ዝተዘራረቡ።
ፕረዝደንት ትራምፕ ብዛዕባ እዚ ርኽብ ዝርዝር ሓበሬታ ኣይሃቡን፤ተስፋ ብዝሓዘ ገምጋሞም ሚኒስትር ላቭሮቭ ከምዚ ኢሎም።
“ብዛዕባ ሶሪያ ብዝርዝር ተዘራሪብና ኣለና።ካብ ግጭት ነፃ ዝኾኑ ከባቢታት ንምጥያሽ ብዛዕባ ዝተቐመጠ እማመ ኣብ ግምት ዘእተወ ዝርዝር ነገራት ተዘራሪብና።”
ቤተ መንግስቲ ዋይት ሃውስ ኣብ ዘውፅኦ ሓፂር መግለፂ ሩሲያ ግጭታት ሶሪያን ዩክሬይንን ንምፍታሕ ብዙሕ ክትሰርሕ ከምዘለዋ ትራምፕ ኣስሚሮምሉ ኣለው ይብል ።
እቲ ኣወንታዊ ጽምፀት ግን ርክባት ሞስኮን ዋሽንግተንን ካብ ፀገማት ዝርሓቐ እዩ ማለት ኣይኮነን ይብል ኣብ ብሩኪንግስ ኢንስቲቱሽን ክኢላ ጉዳያት ዝምድና ሩሲያ ስቲቨን ፒፈር።ኩነታት ዩክሬይን ሓዊሱ ብዙሓት ዕንቅፋታት ኣለው ይብሉ።
ሚኒስትር ላቭሮቭ ኣብ ናይ ትማሊ ጋዜጣዊ መግለፂኦም ሩሲያ ኣብ ፕረዝዳንታዊ ምርጫ ኣሜሪካ ኢዳ ኣእትያ እያ ንዝብል ንህዝቢ ኣሜሪካ ዘዋርድ ናይ ሓሶት ሓበሬታ እዩ ክብሉ ውዱቕ ገይሮምዎ ኣለው።
ሚኒስትር ላቭሮቭ ትማሊ ረቡዕ ምስ ሚኒስትር ጉዳያት ወፃኢ ሬክስ ቲለርሰን ኣብ ዝተራኸብሉ ምብራር ዳይረክተር ኤፍ ቢ ኣይ ጄምስ ኮሚ ኣብ ርክባት ክልቲአን ሃገራት ብዛዕባ ዝህልዎ ፅልዋ ብጋዜጠኛ ሕቶ ቀሪቡሎም እንተነበረ እኳ ዘይሰምዑ ንምምሳል ‘ተባሪሩ ድዩ?ትቅልድ ዲኻ ዘለኻ?” ክብሉ ነቲ ጋዜጠኛ መሊሶም ክሓትዎ ተሰሚዖም ኣለው።


text:
ሰማያዊ ፓርቲ ናብ ልዝብ ንኽምለስ ካብ ገዛኢ ፓርቲ ኢህወዲግ ዕድመ ከምዝቀረበሉ ገሊጹ።
እቲ ፓርቲ ናብ ልዝብ ንምእታው ሸምገልቲ ከምዘድልይ ገሊጹ ሓቀኛ ልዝብ ንክህልው አብ ጉዳይ’ታ ሃገር የእትወኒ’ዩ ዝብሉ ኹሎም ሓይልታት ንኽሳተፉ ከምዝሓተተ’ውን እቲ ፓርቲ ገሊጹ’ሎ።
ኣብ መጀመርታ እዚ ሰሙን ወርሒ ግንቦት ገዛኢ ፓርቲ ኢህወዲግ ንሰማያዊ ፓርቲ አብ ዝጸሓፎ ደብዳበ ንልዝብ ከምዘዓደሞም ሓላፊ ህዝባዊ ርክባት ሰማያዊ ፓርቲ ኣቶ እበበ ኣካሉ ገሊጾም።
ኣቶ አበበ አካሉ ካብ ጋዜጠኛ ንዝቀረበሎም ሕቶ አብ ዝሃብዎ መልሲ ቅድም ክብል ኣብ ንመንጎ ተቃወምቲ ፓርቲታት ገዛኢ ፓርቲ ተጀሚሩ ካብ ዝነበረ ልዝብ ርእሱ ዘግለለ መርገጺኡ ተኸቲሉ’ዩ ድሕሪ ምባል ሕጂ ንዝቀረበሉ ምላሽ’ውን ነዚ መሰረት ጌሩ’ዩ ኢሎም።
ኣቶ ኣበበ ፓርቲኦም ቅድመ ኹነት አቐሚጡ ከምዝነበረን እዚ ኸአ ገልለተኛ ዝኾነ ሸምጋሊ መንጎኛ ክውኸን ይግባእ ዝብል ምኳኑ ንሓድሕድ ሽምግለና ዝበሃል የለን ዝብል መርገጺ ከምዘለዎ ሓቢሮም።


text:
ሎሚ ረቡዕ ኣብ መላእ ሱዳን ዝተኻየደ ተቓውሞ ባንክታት'ታ ሃገር ስራሕ ደው ምባለን ተገሊጹ።
ኣባላት ኣገልግሎት ዜና ሮይተርስ ዝበጽሕወን ባንክታት ከተማ ካርቱም ተዓጽየን ከምዝነበራን ገንዘብ መወጽኢ ሜሽን ንመዓልታት ብዘይ ገንዘብ ምቕናየን'ውን ሓቢሮም። ሰራሕተኛታት ባንክታት እውን ወታሃደራዊ መሪሕነት ሱዳን ካብ መዝነቱ ክወርድ ዝጠልብ ንካልኣይ መዓልቲ ዝተኻየደ ተቓውሞ ምሕዋሶም ተፈሊጡ'ሎ።
ሓይልታት ኣዋጅ ንናጽነትን ለውጢን ዝተባህለ ተቓዋሚ ሕብረት ሱዳን ንኩሎም ሰራሕተኛታት ብሕቲን ህዝባዊ ኣገልግሎት ወሃብቲ ትካላት ናይ ክልቲ መዓልታት ተቓውሞ ከካይዱ ምጽውዖም ይዝከር።
ይኹን ደአ እምበር መጉዓዝያ ምድሪን መዓርፎ ነፈርቲ'ታ ሃገርን ግን ኣገልግሎት ከምዘየቋረጻን ኣብያተ ንግዲ'ውን ተኸፊቶም ምንባሮም ተፈሊጡ'ሎ።
ሓይልታት ኣዋጅ ንናጽነትን ለውጢ ምስ ቤት ምኽሪ ወታሃደራዊ ቤት ምክሪ ዝካየድ ልዝብ ኣብ ስምምዕ እንተዘይበጺሑ መዝነት ናብ ሲቪላዊ ምምሕዳር እንተዘይተመሓላሊፉ ተቓውሞ ኣብታ ሃገር ክቕጽል ጸዊዑ'ሎ።


text:
ወፍሪ ዋርሳይ ይካኣሎ ወፍሪ ጊላነት (ንእሱ ኣርእስቲ ስድራ-ቤትን ጾታዊ ሽሕጣንን) ሳልሳይ ክፋል።
ዝኸበርኩም ተኻታተልቲ መርበብ ሓበሬታ ናይ ሎሚ ኣርእስትና ነቲ እኩይ ኣወዳድባ ኢና ክንምልከት። ሰብ ኣብ ማሕበርዊ ህይወቱ ምስ ከምኡ ፍጡር ዝነብረሉ ናይ ሓባር ውዕል ክኽትም ባህሪ ትድርኾ። ኣብ ኣማዓባብላ መነባብሮ ሰባት ንኹሉ ጎድናውን በይናውን ወይ ውልቃዊ ውንትኦም ብተናጸል ከማልእዎ ክግንዘብዎ ዘኽእል ግዴታ ኢዩ ዝድርኾም። ካልእስ ይትረፍ ኣብ ምህላውን ዘይምህላውን ዝተኸፍለት ዓለምና ኩሉ ፍጡር ብሰሪ ድኻሙ ክወርዶ ዝኽእል ካብ ባህርያዊ ክሳብ ግዳማዊ ሓይሊ ንምክልኻል ክምክት ከም ዘለዎ ይርዳእ። ክምክት ድማ ሓይሊ ከድልዮ ናይ ግድን ይኸውን።
ዝኸበርኩም ተኻታተልቲ መርበብ ሓበሬታ ናይ ሎሚ ኣርእስትና ነቲ እኩይ ኣወዳድባ ኢና ክንምልከት። ሰብ ኣብ ማሕበርዊ ህይወቱ ምስ ከምኡ ፍጡር ዝነብረሉ ናይ ሓባር ውዕል ክኽትም ባህሪ ትድርኾ። ኣብ ኣማዓባብላ መነባብሮ ሰባት ንኹሉ ጎድናውን በይናውን ወይ ውልቃዊ ውንትኦም ብተናጸል ከማልእዎ ክግንዘብዎ ዘኽእል ግዴታ ኢዩ ዝድርኾም። ካልእስ ይትረፍ ኣብ ምህላውን ዘይምህላውን ዝተኸፍለት ዓለምና ኩሉ ፍጡር ብሰሪ ድኻሙ ክወርዶ ዝኽእል ካብ ባህርያዊ ክሳብ ግዳማዊ ሓይሊ ንምክልኻል ክምክት ከም ዘለዎ ይርዳእ። ክምክት ድማ ሓይሊ ከድልዮ ናይ ግድን ይኸውን።


text:
ብርጋዴር ጀነራል ተከስተ ሃይለ ንቪኦኤ ካብ ስዊድን ከምዝገለፆ፣ኣብ ማእሰርቲ ክልተ ሰባት ተሰዊኦም‘ለው።ንድሕነት ናይ ስድራ-ቤቶም በዚ ሬድዮ ኣቢለ ከረድእ ስለዘይደሊ ንጊዚኡ ገዲፈዮ‘ለኹ ይብል።
ኣብ‘ዚ እዋን‘ዚ ኣብ መላእ ኤርትራ፣ኣኼባታት እናተካየደ ኣብ ልዕሊ ሓደ ሰርኩላር ዝርርብ ይግበር ከምዘሎን፣ዕላምኡ ድማ ንድምፂ ተቃውሞ ሰራዊት ንምግምጋምን ኣለሊኻ ንምእሳሮምን ምኻኑ ጠቂሱ።
እዚ ከምዚ‘ሉ ከሎ፣21 ጥሪ 2013 ኣብ ምንስቴር ዜና ኤርትራ ዝተፈጥረ ነገር፣ዘሻቅል ኣይኮነን፣መንግስቲ ስቅታ ዝመረፀሉ ምኽንያት ድማ ’ደረስቲ ሓሶት’ ባይታ ንከይረኽቡ ኢሉ ምኻኑ ፕረዚደንት ኢሳያስ ኣፈወርቂ ገሊፆም።
ንኢሪና መግለፂ ዝሃቡ እቶም ፕረዚደንት፣ኣብ ወፃኢን ውሽጥን ዘለው ኤርትራውያን፣ሓበሬታ ክሓቱ ባህርያዊ‘ዩ።መንቀሊኡ ድማ ሃገራዊ ተገዳስነት ዘጉልህ‘ዩ ኢሎም።
መንግስቲ ኤርትራ መግለፂ ካብ ምውፃእ ዝተቆጠበ፣ካብ ባህሉ ወፃኢ‘ኳ እንተዘይተባሃለ ’ንዝኸሰሩ ባእታታት’ ባይታ ንዘይምሃብ‘ዩ ኢሎም እቶም ፕረዚደንት።
መንግስቶም ኣብ ጊዚኡ፣ሙሉእ ሓበሬታን መግለፂን ከምዝህበሉ‘ውን ኣፍሊጦም።


text:
Radio Erena: 18 December 2015
ፕሮፌሽናል ተቐዳዳምይ ብሽክለታ ኤርትራዊ ዳኒኤል ተኽለሃይማኖት፣ ናይዚ ዓመት’ዚ ዝበለጸ ተቐዳዳማይ ብሽክለታ ኣብ ኣህጉር ኣፍሪቃ ኮይኑ ተዓዊቱ።
ኣብዚ ኣርባዕተ ኤርትራውያን ዝርከብዎም ሓያሎ ተቐዳደምቲ ንብሉጽ ተቐዳዳማይ ኣፍሪቃ ዝተረቑሑሉ ዓመት፣ ዳኒኤል ዝልዓለ ድምጺ ብምርካብ’ዩ ጸብለል ኢሉ።
ኣባል ደቡብ ኣፍሪቃዊት ክልተ ኤምቲኤን ኩቤካ (ዳይመንሽን ዳታ) ዳኒኤል ተኽለሃይማኖት፣ ኣብ ዙር ፈረንሳ 2015 ዝተሳተፈ ናይ መጀመርያ ጸሊም ኣፍሪቃዊ ምዃኑን፣ ኣብ ቦኽሪ ሱታፌኡ ኸኣ ማልያ ኣንበሳ ዓቐብ ምዕዋቱን ይዝከር።
ኣብዚ ብደረጃ ዓለም ብዕብየቱ ኣብ ቀዳማይ ደረጃ ዝስራዕ ዙር ፈረንሳ ዘርኣዮ ኣንጸባራቒ ዓወት ከኣ ንጋንትኡን ሃገሩ ኤርትራን ጥራይ ዘይኮነ ንመላእ ኣህጉር ኣፍሪቃ ሓበን ምዃኑ መራሕቲ ሃገራት፣ ኣምባሳደራትን ማሕበረ ሰብ ስፖርትን ከምዝገለጽዎ ኣይርሳዕን።
ኤርትራ ኣብ ቅድድም ብሽክለታ ብእተርዮ ዘሎ ዓወታታ፣ ኣብዚ ናይ ሎሚ ዓመት ንሽልማት ብሉጽ ተቐዳዳማይ ካብ ዝተረቑሑ ሓያሎ ተቐዳደምቲ እቶም ኣርባዕተ ኤርትራውያን ክኾኑ እንከለዉ ንሳቶም ከኣ፣- ዳንኤል ተኽለሃይማኖት፣ ኣብ ዙር ፈረንሳ 2015 ዝተሳተፈ መርሃዊ ቅዱስ፣ መኽሰብ ደበሳይን ናትናኤል ብርሃንን’ዮም።
ኣብ ዝሓለፈ ዓመት ነዚ ክብሪ’ዚ ዝተዓወተ ተቐዳዳማይ ኤርትራዊ መኽሰብ ደበሳይ’ዩ።
ኣብ 2013 ደቡብ ኣፍሪቃዊ ሊዊስ ሜንቲጀስ ኣብ 2012 ከኣ ኤርትራዊ ናትናኤል ብርሃነ ተዓወቲ ብሉጽ ተቐዳዳማይ ብሽክለታ ኣፍሪቃ ምዃኖም ይፍለጥ።
ኣብዚ ካብ ኣፍሪቃን ኤውሮጳን ብዝተዋጽኡ ክኢላታት ቅድድም ዝቖሙ ደያኑ ትማሊ 17 ታሕሳስ ዝሃብዎ ድምጺ፣ ዳኒኤል ተኽለሃይማኖት ብርሃነ ተዓዋቲ ብሉጽ ተቐዳዳማይ ብሽክለታ ኣህጉር ኣፍሪቃ ምዃኑ ከረጋግጽ እንከሎ፣ ካልኣይ ንዳኒኤል ወዲ ጋንትኡ ደቡብ ኣፍሪቃዊ ሊዊስ ሜንንቲጀስ፣ ሳልሳይ ከኣ ኣባል ክለብ ስክይዲቨ ናይ ዱባይ ቱኒዝያዊ ራፋ ሹተዊ ኮይኖም’ዮም ተረቑሖም።
እዚ ከምዚ’ሉ እንከሎ ኣባል ክለብ ባይክ ኤይድ ኤርትራዊ ተቐዳዳማይ መኽሰብ ደበሳይ፣ ናብታ ዝበዝሑ ኤርትራውያን ጸንቢር ዘላ ደቡብ ኣፍሪቃዊት ክለብ ኤምቲኤን ኩቤካ ተሰጋጊሩ።
===================================


text:
ዝርርብ ምስ ኣቶ ቀለታ ኪዳነ samredeab
ዝኸበርካ ሓው ቀለታ ኪዳነ
ነቲ ብ10 ሚያዝያ 2010 ናብ ሓው ወልደየሱስ ዓማር ዝጸሓፍካዮ ግሉጽ መልእኽቲ ድሕሪ ምንባበይ፡ ንዓኻ ይኹን ንኻልኦት ኣብ’ቲ ኣልዒልካዮ ዘሎኻ ጉዳያት ዝግደሱ ኩሎም ዝምልከት ኣገዳሲ ሕቶታት ክተናኽፍ ተገዲደ።
ኣብ መልእኽትኻ ገሊጽካዮ ከምዘሎኻ ኣባል ሰልፊ ደሞክራሲ ህዝቢ ኤርትራ ኢኻ። ኣነ’ውን ኣባል ናይ’ዚ ሰልፊ’ዚ ስለዝኾንኩ፡ ነቶም ሕቶታት ኣብ ሰልፋዊ ቅርጻታትና ክንመያየጠሎም’ውን ይከኣል’ዩ። ይኹን’ምበር ወጻኢ ካብ’ዚ ሰልፊ’ዚ ዝርከቡ ብድሕነት ሃገር ዝግደሱ ኩሎም ኣብ’ቲ ጉዳይ ርእይቶታቶም ክህቡ ካብ ዝብል ኩርናዕ ተበጊስካ ኢኻ ብግሉጽ ጽሒፍካዮ ኢለ ስለዝኣመንኩን ግሉጽ ክትዕ ክካየደሉ ዘለዎ ኣገዳስነት’ውን ስለዝተቐበልኩን እንሆ ኣነ’ውን ሕቶታተይ ብግሉጽ አቕርብ ኣለኹ።
ኣብ መልእኽትኻ ኤርትራዊ ደሞክራሲያዊ ኪዳን ን10 ዓመታት ቁምነገር ሰሪሑ ከምዘይፈልጥን ዋኒኑ ንክሰርሑ ዝደልዩ ምዕንቃፍ ምዃኑን ገሊጽካ።
ሓው ቀለታ! ቅድም ቀዳድም እቲ ሽግራትን ጠንቂ ናይ’ቲ ሽግራትን ብግሉጽ ከነቐምጥ ክንክእል ኣሎና። ኣበየናይ ዓውድታት’ዩ ኪዳን ቁም ነገር ዘይሰርሐ? እንታይ ቁምነገር ከ ሰሪሑ? መን’ዮም እቶም ንዝሰርሑ ዝዕንቅፉ? ስለምንታይ ከ? ምኽንያቱ ሰልፊ ዲሞክራሲ ህዝቢ ኤርትራን እቶም ንዕኡ ዘቖሙ ሰልፍታትን’ውን ኣባላት ኤዲኪ ምዃኖም ክንዝንግዕ ስለዘይግባእ።
እዚ ኪዳን’ዚ ብስምምዕ ናይ’ቶም ኩሎም ዘቖምዎ ሰልፍታትን ውድባትን ዝጸደቐ ቻርተርን መመሓደሪ ቅዋምን ኣለዎ። ሰዲህኤ’ውን ዓቢ ግናዕ ናይ ኤዲኪ’ዩ። ስለ’ዚ ከኣ ዝኾነ ኣባል ናይ’ዚ ኪዳን’ዚ ነቲ ኣሚኑ ተቐቢሉ ዝተሰማማዓሉ ቻርተር ይኹን መመሓደሪ ቅዋም ክጻረር ወይ’ውን ንዕኡ ዘፍርስ ተግባር ክፍጽም ምስዝርከብ ብመሰረታት ሕግታት እቲ ውድብ ክሕተት ኣለዎ። እዚ ንዝኾነ ብሕጊ ተገዚኡ ዝሰርሕ ትካል ዝቕይድ ንቡር ኣሰራርሓ’ዩ። እዚ ስለዝኾነ’ምበኣር እቶም ንዝሰርሑ ዝዕንቅፉ ዝብሃሉ ዘለው በዚ መዕቀኒ’ዚ ክምዘኑንን ብሕግታት ኤዲኪ ድማ ክትሓዙን ዶ ኣይግብኦምን?
ሃገራዊ ዋዕላ ሓደ ካብቶም ኤዲኪ ከሳልጦም ዝግብኦ ኣገደስቲ ጉዳያት’ዩ። ንኣካይዳ ናይ’ዚ ዋዕላ’ዚ ብዝምልከት ዝግበር ክትዓትን ምልልስን ከኣ ማዕረ’ቲ ኣገዳስነት ናይ’ቲ ዋዕላ ቁምነገር ክህልዎ ግድን’ዩ። ኣብ’ዚ ኣርእስቲ’ዚ ዝግበር ርሱን ክትዕ ከምዘይኣድላይ ምቑጻሩ ግቡእ ኣይመስለንን። ሕጂ’ውን እንተኾነ ሃናጺ ተራና እንጻወት ኣብ መትከላትን ህንጻ ሕግን ኤዲኪ ተመርኲስና፡ እንታይ’ዩ ኣብ ምድላው እዚ ዋዕላ’ዚ ካብ ሕጊን ስምምዕን ወጻኢ ዝኸይድ ዘሎ ዝብል ሕቶ ብምልዓል ዶ ኣይኮነን?
ሓው ቀለታ ኣብ መልእኽትኻ ክሳብ ምስ’ዚኣቶም ተሓላሊኻ ምንባር ጊዜኻ ምጥፋእ’ዩ ናብ ምባል’ውን በጺሕካ ኣሎኻ። እዚ ኸ እንታይ ማለት’ዩ? ኤርትራዊ ዲሞክራሲያዊ ኪዳንን ኣባላቱን ቁምነገር ስለዘይብሎምስ ክሳብ ቁም ነገር ዘለዎም ውድባት ወይ ሰልፍታት ዝፍጠሩ ንሕና ንበይናን (ሰዲህኤ) ንኺድ ማለት ዶ ኾን ይኸውን?
ኣብ ዝሓለፈ እዋን በሺር ኢሳቕ ንኤዲኪ ወኪሉ ኣብ ዋሽንግቶን ኣብ ዘካየዶ ኣኼባ፡ ቅድሚ’ቲ ጊዜ’ቲ ርኢናዮም ዘይንፈልጥ ካብ ዝተፈላለየ ክፋላት ናይ ሕብረተ-ሰብና ንናይ ኣኼባ ኣዳራሽ ግጥም ኣቢሎም መሊኦሞ ውዒሎም። ነዚኣቶም ዲና ሕጂ ገዲፍናዮም ንኺድ ንብል ዘሎና?
ኪዳን እኮ ሰልፊ ኣይኮነን። ብዝተሓተ ዘሰማማዓና ነጥብታት ሓቢርና እንሰርሓሉ ባይታ’ዩ። እቲ ብዝተሓተ ከስርሓና ይኽእል ኢልና ዝተሰማማዕናሉ ቻርተር ከስርሓና እንተዘይኪእሉ ድማ ሕጂ’ውን ነቲ ብሓባር ከስርሓና ዝኽእል ነገራት ደጊምና ሃሰው ክንብሎ ይግባእ’ምበር ነጻጊ ዝኾነ ኣካይዳ ኣብ ዘብጽሓና የብሉን። ንጌጋታትን ድኽመታትን ግሉጽን ሃናጽን ብዝኾነ መንገዲ ጥራሕ ኢና ክንኣልዮን ክንቃለሶን ዝግብኣና።
ኣብ’ዚ መልእኽተይ’ዚ ብንጹር ክዛረበሉ ደልየ ዘለኹ ነገር ኣተሓሕዛ ናይ ጉዳያትና ብዝምልከት ዝርአ ዘሎ ጸገማት’ዩ። መኣስ ኢና ንሕና ንነገራት ካብ ኩርናዕ መትከላትን ሕግታትን ተበጊስና እንመዝኖምን ብኡ መሰረት ድማ ቃልሲ እነካይድን?
ኣብ ኪዳን ዘለዉ ዓንቀፍቲ ራእስታት! ቁም ነገር ክገብር ዘይክእል መሪሕነት! ቆዮቛን ህልኽን!….ወዘተ ዝኣመሰለ ኣቀራርባ ብምጥቃም ሃናጺ መንገዲ ክንክተል ኣይንኽእልን ኢና። ጌጋታት ብዘይነሓፍነት ክንቀፉን ኣራሚ ስጉምትታት ክውሰደሎምን ግቡእ’ዩ። ግን ኣብ ናይዛ እዋን ዝምልከት ጉዳይ ጥራሕ ዘይኮነ ኣብ ኩሉ ጉዳያትና መትከላትን ሕግታትን መሰረት ጌርና ንጹር ቃልሲ ከነካይድ ኣሎና። ነቲ ዓንቂፉ ንብሎ ሕጊ ጥሒሱ ማለትና እንተኾይኑ ሕግታትና መሰረት ጌርና እቲ ካብ ሕጊ ወጻኢ ዝተገብረ ነገር ከነቕርብ ኣሎና። ነቲ ዓንቂፉ ንብሎ ጸረ መትከላት ሰሪሑ ማለትና እንተኾይኑ መትከላትን ስምምዓትና መሰረት ጌርና እቲ ኣንጻር መትከላዊ ስምምዓት ዝተገብረ በደላት ከነቕርብ ኣሎና። ኣብ’ዚ እቲ ፈራዲ እቲ ኩሉ ብግልጺ ንመትከላትናን ሕግታትና ዝፈልጥ ዘበለ ህዝቢ’ዩ።
ስለ’ዚ’ምበኣር እዚ ዝጠቐስክዎ ኣገባብ ተጠቒምና ሕጽረታትና እናኣረምና፡ ሕጂ’ውን ኣብ ከሰማማዓና ዝኽእል ዝተሓተ ነጥብታት ዝተሰረተ ብመትከላትን ሕግታትን ተቐይዱ ዝሰርሕ ትርጉም ዘለዎ ኪዳን ክህልወና ክንቃለስ መተካእታ ዘይብሉ እዋናዊ ጠለብ’ዩ።


text:
ኣብ ናይ ሰሉስ 14 መስከረም 2010 መደብ ኤርትራውያን ኣብ ኣመሪካ ዝቐረቡ 3ተ ወከልቲ ዳህላክ ካርጎ ማለት፡ ብርሃነ መሓሪ ካብ ዋሺንግቶን ዲሲ፡ ብስራት ግርማይ ካብ ሳንዲያጎ ካሊፎርኒያ፡ ዳዊት ፈኑኤል ካብ ዳላስ ተክሳስ፡ ብሓባር ንጋዘጠኛ ድምጺ ኣመሪካ ተወልደ ወልደገብሬል ኣብ ዝሃብዎ ቃለ-መጠይቕ፡ ኣብ ዋሺንግቶን ዲሲ ጥራይ ዝነበረ ኣገልግሎት ምስዳድ ኣቑሑት ናብ ኤርትራ፡ ናብ ካልኦት ግዝኣታት U.S`ውን ንኽባጻሕ ሕቶ ብዙሓት ኤርትራውያን ኾይኑ ኸምዝጸንሐ ጠቒሶም።
ዳህላክ ካርጎ ስርሑ ካብ ዝጅምር ኣብ ከባቢ ዋሺንግቶን ዲሲ ካብ ዝርከብ ወደብ ባልቲሞር ጥራይ 8ተ ጽዕነት መራኽብ ናብ ኤርትራ ከም ዝለኣኸ ዝገለጸ ዋና ኣካያዲ ስራሕ`ቲ ማሕበር ኣቶ ብርሃነ መሓሪ፡ ኣብ ኩለን ዓበይቲ ኸተማታት ዩ ኤስ ተቐበልቲ ኣብያተ ጽሕፈት ንምኽፋት መደብ ከም ዘሎ ጠቒሱ።
ናብ ኤርትራ ዝኣቱ ኩሉ ንብረት ምሉእ ናይ ኢንሹራንስ ውሕስነት ከም ዘለዎ`ውን ኣፍሊጡ።
ንምሉእ ትሕዝቶ`ቲ ቃለመጠይቕ ነቲ ምልክት ድምጺ ብምጥዋቕ ምስማዕ ይክኣል።


text:
ኣብ U.S ክፍለግዛኣት ኣሪዞና ዝነብር ኣቶ ብስራት ከበደ ንገዛኢ ፓርቲ ደጊፉ ኣብ ዘቕረቦ ሞገተ፡ኢህወደግ ካብ ምርጫ 2005 ትምህርቲ ብምቕሳም ዝወሰዶም ስትራተጂታት ነቲ ዓወት ኣብቂዕሞ`ዮም ይብል። ንሳቶም`ውን ኣብ ዕብየት ዘመዝገቦም ዓወታት፡ ተቓወምቲ ነንሕድሕዶም “ሕቖን ከብድን” ብምዃን ኣብ`ታ ሃገር ኸስዕቦ ዝኽእል ጠንቅታት ካልእን ዝጥቀሱ ምኽንያታት`ዮም ይብል።
ኣብ ግዝኣት መሪላንድ ዝነብር ኣቶ በላይ ገሰሰ ብወገኑ ኣብ ዝሃቦ ምላሽ፡ ኣብ ሃገርና ዘሎ ኩነታት ንናጻ ምርጫ ዝፈቅድ ኣይኮነን፡ ባህሪይ ናይቲ ዝገዝእ ዘሎ ስርዓት`ውን ኣይኮነን ኢሉ። ኣተሓሒዙ፡ ንትካላት ፍትሒ፡ ፀጥታ፡ ሚድያ፡ ቦርድ ምርጫ ኣብ ትሕቲ ቁጽጽሩ ጌሩ ዲሞክራሲያዊ ምርጫ ከካይድ ዘይሕሰብ`ዩ፡ “ብራዕድን ሽበራን” ዝተኻየደ ምርጫ`ዩ ድሕሪ ምባል ፡ኢህወደግ ድማ ዳርጋ ምሉእ ንምሉእ ስዒረ ምባሉ፡ ኣብ ቅድሚ ዓለም መንነቱ ዘቃልዔ ፍጻመ ከምዝነበረ ይገልጽ።
ንምሉእ ትሕዝቶ`ቲ ክትዕ ንምስማዕ፡ ኣብ`ቲ ናይ ድምጺ ምልክት ጠውቕ


text:
ናይ ሓዘን መግለጺ ብሞት ተጋዳላይ ተስፋይ ተኽለ ዲሞክራስያዊ ውድብ ብሄረ ብሌን/ሆደ ኤርትራ ዋሳ ዪናኹ ክራ ለመለም የንቱራ ተስፋይ ተኽለሩዂ ቛላኹድ። ፋሪዕ እክባ መርቛ ብሊኑዂ/ሆደ (ብሊንድ ስቖት ቛሊ)
ተጋዳላይ ተስፋይ ተኽለ ብንኡሱ ናጽነት ኤርትራ ኣብ ደሙ ስለ ዝኣተዎ ካብ ከረን ጀሚሩ ክሳብ ኣስመራ ህዝቢ ንምንቕቓሕን ንምውዳብን ምስ ፊዳኢን ተጋድሎ ሓርነት ኤርትራ ኮይኑ ንመሳትኡ ኤርትራዉያን ኣብ ሰዉራ ክጽበሩ ሓፍ ዘይብል ሓላፍነት ወሲዱ ክሰርሕ እንከሎ ገለ ዝፈልጥዎ ተጋደልቲ ካብ ተጋድሎ ሓርነት ኤርትራ ንመንግስቲ ኢትዮጵያ ኢዶም ስለ ዝሃቡ፣ ኣብ ቤት ትምህርቱ ቀዳማዊ ሃይለስላሴ ኣብ ክላስ ከሎ ክሕዝዎ ስለ ዝመጽኡ ምስኡ ዝሰርሑ ዝነበሩ ተማሃሮ ነቶም ጸጥታ ሚኽኒታት ገይሮም ኣብ ክላስ ከይእትዉ ኣዘናጊዖም ንተስፋይ ተኽለ ብፍኒስትራ ነጢሩ ክሃድም እንኮ ኣማራጺት ከም ዘላ ሓቢሮሞ ንሱ’ውን ካብ ኣብ ኢድ ጸላኢ ዝኣቱ እሞ ብዙሓት ዉዱባት ኣሕሊፉ ከይህብ ዓይኑ ዓሚቱ መጸሓፍቱን ጥራዉዝቱን ገዲፉ ብፍኔስትራ ሃዲሙ ምስ ኣምለጠ ኩሉ ብሎካታት ስእሊ ተስፋይ ዝሓዙ ጸጥታ ዓጺዮሞ ክረኽቡዎ ተፍቲሽ እናገበሩ ኣብ ሳልስቱ ካብ ኣስመራ ወጺኡ ንሰውራ ከም ዝተጸንበረ፣ ጸላኢ ምስ ስምዔ ሞራላዊ ዉድቐት፣ ንተማህሮ ከኣ ዓቢ ኣንብነት ኮይኑ ትምህርቲ ኣናቛረጹ ብኣሻሓት ክስዕብዎ ኣብነት ዝኾነ ተባዕን ሓርበኛን ተጋዳልይ’ዩ።
ድሕሪ ነጻነት’ውን ኣነ ዝተቓለስኩዎ ንናጽነት ስለ ዝኾነ ስራሕ መንግስቲ ይርከብ ኣይርከብ፣ ካልእ ዘይተጸበዮ እንተጓነፎ’ውን ክቅበል ድሉዉ ኮይኑ ንኣዕሩኹቱ ኣብ ስደት ምንባር ክሕደት’ዩ ከም ዝበሎም እሞ ንበዓልቲ ቤቱን ሰለስተ ደቁን ኣብ ሆላንዲ ገዲፉ ናይ ስደት ወረቐት ኣስረኪቡ ዳግም ጽንዓቱን እምነትን ዘመስከረ ተጋዳላይ’ዩ።
እዚ ሓርበኛ ካብ 1992ዓም ንመንግስቲ ክሳብ ዕለተ ሞቱ ከገልግል ከሎ ኣብ ህዝቢ ኤርትራ ዕንቑ ኮይኑ ብኹሉ ዝኸበረን ዝተመስገነን ከም ዝነበረ መሳርሑት ናይ ስራሕ ቦታ ዘየማርጽ ኣገልጋሊ ህዝቢ ከም ዝኾነ ኩሎም ዝምስክሩሉ ሓቂ’ዩ። ብሕማም ተኻኢሉ ከሎ ዝምልከቶ ኣካል ክሳብ ዝደክምን ሂወቱ ኣብ መጠረሽታ ትበጽሕ ደገ ወጺኡ ከይሕከም ፍቓድ ሲኢኑ ነዊሕ ከም ዝተሳቐየ’ውን ይምስክሩ። ኣብ መጠረሽታ ሞቱ ምስ ተረጋገጸ ግን ንጀርመን ክሕከም ከም ዝስደድዎ ንሕና’ውን ሰሚዕና። እንተኾነ ሕክምና ደንጉዩ ስለ ዝመጽኤ ንሂወቱ ከትርፍዎ ስለ ዘይከኣሉ ብዕለት 31.07.2018 ዓም ኣብ ጀርመን ፍራንክ ፎርት ካብ’ዛ ዓለም ግቡኡ ጌይሩ ብሰላም ዕሪፉ ኣሎ።
ንተጋዳልይ ተስፋይ ተኽለ ብጾቱ ክዝክርዎ ከለዉ ብለዉሃቱን ንሽግር ተጋዳላይ ንምፍታሕ ዝነበሮ ቅሩብነትን ዝያዳ ዝዝከር ዓርኪ ኩሉ ብፍላይ ጸገም ኣብ ዉሽጢ ዉድብ ዝተጓነፎም ንስሙ ብፍቕሪ ከልዕልዎ’ዩ ዝስማዕ።
ኣብ ሂወት’ውን ብዙሓት ኣዕሩኽ ዘለዎ ንኩሉ ብኽፉት ልቢ ዝቀርብ ንህዝቢ እንበር ንስድራኡን ንኣዝማዱን ሓንቲ ኣስተዋጽኦ ዘይገበረ ቅኑዕ ተጋዳላይ ሙዃኑ ኣብ ኤርትራ በዚ ይዝከር። ንሕና’ውን ብተጋዳላይ ተስፋይ ምዕዶን ተወፋይነትን ዝያዳ ንድነቕ መን ኮን ከምኡ ይገብር እናበልና ቓልስን ፍትሕን ካብኡ ክንመሃር ንረባብረብሙዃና ንምስክር።
ሞት ተጋዳልይ ተስፋይ ተኽለ ንኹሉ ህዝቢ ኤርትራ ዓቢ ክሳራ’ዩ፣ ብፍላይ ከኣ ሰላምን ርግኣትን ኣብ ዘለዋ ኤርትራ እንተዝነበር ንህዝቢ ኣቦ ኮይኑ ናይ ልምዓትን ስኒትን መንገዲ ከርኢ ንምነዮ ሰብ፣ ብሞት ክፍልየና ከሎ ናቱ ምኻድ ንስድራኡ ጥራይ ዘይኮነ ንመላእ ህዝቢ ኤርትራ ኽሳራ ሙዃኑ ንኣምን።
ጽንዓት ንኩሉ ስድራቤቱን መቅርቡን፣ ጽንዓት ንኹሎም መጋድልቱን ብጾቱን፣ ጽንዓት ንህዝቢ ኤርትራ፣ ንኡ ድማ መንግስተሰማይ የዋርሶ እናበልና፣ ኣብ ሓዘኑ ተካፈልቲ ሙዃና ዲሞክራስያዊ ውድብ ብሄረ ብሌን/ሆደ ኤርትራ ሓዘኑ ይገልጽ። 3-8-2018
ዋሳ ዪናኹ ክራ ለመለም የንቱራ ተስፋይ ተኽለሩዂ ቛላኹድ።
ፋሪዕ እክባ መርቛ ብሊኑዂ/ሆደ
ግርጋ 30-07-2018 ለመለም የንቱራ ፋርስ ተስፍይ ተኽለ ገሞሉ እርጋኽ ሽኽዳ ሰበትድ ድርጛኽ መደት ሕክምና እሱ ድየ ደንቢ ፍዳ ደኮት ዋስንኹን።
መርሑም ለመለም የንቱራ ፋርስ ተስፋይ ተኽለ፡ ኤርትራይል ገሞ እርጋኽ ዕምጭዲ ወራር ኢትዮጵይኽ ፈሆሞሶሉ፡ አባይ ከደኑኽ ይነኮልድ ዳገንስሮ ለመለም ይኒል ጭባብሕ ኒ ሽጝልድ ተርሰ ጀብሃትዲ ሕበርሰ ኒ ኤርእንዲ ዓቅምዲት ላሪ በቀቕጊ ሕርየት መታን ፍዳ ደካኽ መርሓይ ግን።
መርሑም ለመለም የንቱራ ተስፋይ፡ ክንቱራ(ተማሃራይ) ሰከንደርስኩል(Secondry School) አስመሪል መሄርሱ ጀብሃትዲ ጨሪቶ ጅወድኒዲ እርገው ክንተኡት(ተማሃሮ)ጉደደጛኽ ክድመትከደሙ ሕኩመት ኢትዮጵይኹድኤለለይሶ እንሸውድኖሉ እንትኖ ሰና፡ ክኒር ልጝልድ (ቤት–ትምሂርቲትልድ) ባንጉሮ 1966 ሰውረትሊ ኒሻንሊ ሕበርሰኽ ግን። ተስፋይ ሰውረትሊ ሕበርሰት አስመሪል ዋስስቶሰና፡ ሕኩመት ኢትዮጵይኽኒት ሻኽገውሉ ና አክና ሓሩቀትድ ተማሃሮኒጨርሲ ናትክ ኒሽዊል ቱስኑኽ። ሰውረት ላ አዳም እንሸውሮ ወሪ ኩሮ ደው የጋኽ አኽነዲን ኤርትርይ ሻዓብ ኒውክ ና ሰውረትሊ ሕበርሲኒኽ።
ተስፋይ ሰውረትሊ ፈ ሰናወክት ድርጛኽሊ ዕስክርነት ወራትሲ ተብዶ፡ኤሸሾ መድ ምኽርዶ (መርሒሮ) ዓቅም ዳበርዳኽ ፋጥን አዳም እርጉኽ፡ ናውክ ኒዲ ከደመው ለመለም የንቱታት እምነናኽዲ ረቀበናኽዲ እንድባ ሰውረቱኽ ግን ዩኑሉ እርግኑኽ፡ ኒትክ ግናይዲ በሄርዲት እክላ እሰ ቃላኽ ዲማ ኒስጝ ትክድ ግደናኽ መርሓይ እርጉኽ።
መርሑም ለመለም የንቱራ ተስፋይ፡ ላ ግርጋ ድካ ፍኹየግን ይጊ፡ኒ ሹቲ አኽን ኒ ጪዋ ነቢር ጃቢስጊ ዲማ መድ ወረቢኽ ኒ መቅጠንሊ ምኽሮ ፈሩ ሰጘክ።
እነ ኮሊ መታን ቅልስኹን ሽኹሽትኩን ዓቅትረለ ይጊ ኒዓቅምልድ ላሪ በቀቅጊ አብነት አኮ ከደማኽ ሓጥር ኒመስዋትድ ኻ ዳን ግናቲትድኻ እኽር አኾ ለመለምሊ ኒናሓርዲ ብሶትዲት እዋኽ ግን። ተስፍይ ተኽለ ኒኪ ገሪው ጋራት ኒ ለበኪል ምኽሮ እን ኒ መርሑሎም ለበውፍዳታት ኤርትርይቅርሊ ጀምዕስቱኽ። ትክ ያኽድ ከለብርድኖካ አከነት ሸክ እሰግ።
ጸውራይ ዳሕና ከለብርንኩት፡
ኩ ጪዋዲ ኤርትርይ ሻዓብዲት ጃር ኒ ኤማን እውንተት ዪነኩን።
ፋሪዕ እክባ መርቛ ብሊኑዂ/ሆደ ። 3-8-2018
Short URL: https://english.farajat.net/?p=11102


text:
ኣብ ልዕሊ ደመኛታት ፀላእትና እነካይዶ ዘለና ቃልሲ ብኩሉ መዐቀኒ ናብ ወሳኒ ምዕራፍ ተሰጋጊሩ ኣሎ። ክሳብ ሕዚ ክነካይዶ ዝፀናሕና ወታሃደራዊ ወፍርታት ፀላኢ ናይ ምግባር ዓቕሙ ካብ ምድኻምን ምዕናዉን ሓሊፉ ከም ስርዓት ህልዉኑኡ ከብቅዕ ዝገብር ስትራተጂካዊ ዓወታት ኣመዝጊብና ኢና። ካብ ወርሒ ሰነ ጀሚሩ ክሳብ ሕዚ ነካይዶ ዘለና ስትራተጂካዊ መጥቃዕቲ ፀላኢ ዝነበሮ ስሩዕ ሰራዊት እናተፀንቀቐ፣ ዝነበሮ ናይ ተኹሲ ዓቕሚ እናተመናመነ፣ ናይታ ሃገር ኢኮኖሚ በቲ ኵናት ሃደሽደሽ እናበለ ኩለመንኡ ናይ ድጋፍ ዕንወት ዝበፅሕ ዘሎ ስርዓት ኾይኑ ኣሎ።
እዚ ኣራዊት ፋሽሽታዊ ስርዓት ኩሎም ናይ ሰላም ኣማራፂታት ጥርቅም ኣቢሉ ዓፅዩ ንህዝብታት ብምጭብርባርን ብምትላልን ተመግዲሩ እናሃለወ እዉን ናይ ሞትን ሕየትን ርብርብ ንምግባር ይፅዕር ኣሎ።እዚ ፋሽሽታዊ ስርዓት ንምውጋድ ዘለና እንኮ መሚረፂ
ብሓይልናን ብቅልፅምናን ካብ ምድምሳስን ህላወን ድሕንነትን ህዝቢ ትግራይ ኣብ መቓብሩ ክረጋገፅ ካብ ምግባር ወፃእ ካልእ መንገዲ የለን። እዚኣ ምዃና እዉን ፀላእትና ኣፀቢቖም ይፈልጡ እዮም። ብምኻኑ እዉን ናይዚ ስርዓት ህልዉና ኣብ ሓፂር ግዜ ንምቅባፅ ዘኽእል ኣንፈታት ሒዝና ኣብ ሰፊሕ ወታሃደራዊ ወፍሪ ፀኒሕና ኢና። ክሳብ ሕዚ ዝተጠቐምናሉ ኣንፈትን ዝኣተናዮም ከባብታትን ተደላዪን ወታሃደራዉን ፖለቲካዉን ብቑዕ ምኽንያት ዝነበሮ እኳ እንተኾነ ሕዚ ብዝርአ ዘሎ ናይ ፀላኢ ፃዕረሞትን ዓገርገርን ናይ ኣምሓራ ተስፋሕፋሒ ዝፈጥሮ ዘሎ ዕንቅፋት ቀልጢፍካ
መልክዕ ምትሓዝ ኣድላዪ ኮይኑ ኣሎ።በዚ ምኽንያት እቲ ኵናት ብዝሓፀረን ብዝቐልጠፈን መንገዲ ንምዉዳእ ካብ ዘለዎ ተደላይነት ዉሱን ናይ ቦታን ኣንፈትን ምምሕያሽ ጌርና ኣለና።
እንተኾነ ግን እዚ ንፋስ ቀልቀል ፋሽሽታዊ ጉጅለ ብናይ ባዕልና ተበግሶን ንወሳኒ ስትራተጂካዊ መጥቃዕቲ ዝጥዕም ኣንፈት ንምትዕርራይ ንገብሮ ዘለና ናይ ቦታ ምምሕያሽ ገልቢጡ ተዋጊኡን ፍሉይ ወፍሪ ጌሩን ቦታታት ይሕዝ ከም ዘሎ በብመዓልቱ ሓሶት እናኾመረ ንህዝቢ የደንቑር ይዉዕል ኣሎ።ካሊእ ተሪፉ ዘይነበርናዮም ቦታታት ሒዝና እናበለ ክስኣል ይዉዕል ኣሎ። ሕማሙን ተሓዚኡን ካሜራ ግዲ ኮይኑ በቢመዓልቱ ስእሊ እናጠቀዐ በዚ እናተዳዓዓሰ ምዉዓልን ምሕዳርን ኮይኑ ኣሎ ስርሑ። ግዲ የለን እናተስኣለ ይዉዓል ከምዚ ነበረ ይኾኖ ።ንልዕሊ 30 ዓመት ብኹሉ መዳይ ዝሰልጠነይ ዝተዓጠቐን እዚ ምሕላፍ ኣይከኣልን ዘበለ ፅኑዕ ድፋዕ ሃኒፆም ደው ከብሉዎ ዘይኸኣሉ
ዉግእ ካብትን ካብትን ሰብ ኣኪብካ ፣ ንሰለስተ ኣርባዕተ መዓልቲ ብተብ ተብ ኣሰልጢንካ ደቂ 70ን 60ን ዓመት ምልሻታት ኣኪብካ፣ ኩሉ ዝደረፈን ዝፈከረን ታኣምር ዝሰርሕ ዝመስሎም ዝበልዕሉ ፃሕሊ ንምስባር ጋእ ዘይብሉ ንከብዶም ዝሓድሩ ካሕዳማት ኣኪብካ ዝልወጥ ኩነታት ብፍፁም ክህሉ ኣይኽእልን።ኦሮማይ እቲ ኹናት ይዉዳእ ኣሎ እዩ።ኣብዚ በፂሑ ንድሕሪት ዝምለስ ኩነታት የለን። ብዘይ ጥርጥር እዚ ፋሽሽታዊ ጉጅለ ዝቅበርሉ ግዜ ሓፂር እዩ።
መላእ ህዝቢ ትግራይን ደገፍትን ፈተዉትን ቃልሲ ህዝቢ ትግራይን ዝጀመርናዮ ኩለ መዳይ ቃልሲ ናብ መፈፀምትኡ ይበፅሕ ኣሎ።ናይ ፀላእትና ዝተለመደ ሓሶትን ምድንጋርን እዝኒ ከይሃብና ሒዝናዮ ዘለና ኣንፈትን ወታሃደራዊ ወፍርን ብግቡእ ተረዲእና ከምቲ ዝፀንሐ እኳ ደኣስ ካብቲ ዝሓለፈ ብዝበለፀ ቃልስኹምን ኩለ መዳያዊ
ርብርብኩምን ክተሐይሉ ወታሃደራዊ ኮማንድ ሰራዊት ትግራይ ይፅዉዕ።
ሃለዋትናን ድሕንነትናን ብቅልፅምና!
ትግራይ ትስዕር !
ወታሃደራዊ ኮማንድ ሰራዊት ትግራይhttp://ወታሃደራዊ ኮማንድ ሰራዊት ትግራይ


text:
ናይ ሕቡራት መንግስታት ትካል ስደተኛታት(UNHCR) ካብ ዝሓለፈ ሕዳር ጀሚሩ ኣብ ዘካየዶ ስርሒት ልዕሊ 1,000 ስደተኛታት ካብ ሊቢያ ምጥያሱ ገሊፁ።ንካልኦት ብኣማኢት ዝቑጸሩ እውን ከምዝወፅእን ኣብ ኣብያተ ማእሰርቲ ሊቢያ ኢሰብኣዊ ብዝኾነ ተታሒዞም ንዝርከቡን ዘላቒ ፍታሕ ንምምፃእ ይሰርሕ ምህላውን ገሊፁ’ሎ።
ሰበስልጣን ትካል ስደተኛታት ሕቡራት ሃገራት ንደቂ ኣንስትዮን ቆልዑን ከምኡ እውን ኣብ ኣብያተ ማእሰርቲ ዝርከቡ ናዳዪ ዘይብሎም ትሕተ ዕደመ ቆልዑ ንምውፃእ ክሰርሑ ፀኒሖም ኣለው።ኣብ ኢጣልያ ኣቐባሊ ቃል እቲ ትካል ካርሎታ ሳሚ ካብታ ሃገር ክወፁ ምግባር ካብ ናዕብን በደልን ወፂኢኻ ሓድሽ ህይወተስፋን ዕድልን ምንባር ማለት እዩ ኢለን።
“ኣብ ሕማቕን ኣዚዩ ኣፀጋሚን ኩነታት ንዘለው ካብታ ሃገር ምውፃእ መፍትሒ እዩ።ህይወት ናይ ምድሓን ፍታሕ እዩ።”
መብዛሕቲኦም ኤርትራዊያን፣ደቡብ ሱዳናዊያንን ሶማሊያዊያንን እዮም።ኣብ ኣዚዩ ኣፀጋሚ ዝርከቡ ስደተኛታት ካብታ ሃገር ክወፁ ምስ ሰበስልጣን ሊቢያ ኣብ ስምምዕ ተበፂሑ’ሎ።
ኣብ መጀምሪያ እዚ ሒዝናዮ ዘለና ናይ ኣውሮፓዊያን ዓመት ልዕሊ 8,000 ሰባት ብምሕረት ዘይብሎም ኣስገርቲ ደቂ ሰባት ኣቢሎም ብባሕሪ ናብ ኣውሮጳ ንምእታው ከምዝተጉዓዙ ሰበስልጣን ሕቡራት ሃገራት ገሊፆም ኣለው።
“ክንገብሮ ዘለና እዞም ሰባት እዚኣቶም እናኸዱ ኣብ ኢድ እዞም ነጋዶ ደቂ ሰባት ከይወድቑን ህይወቶም ኣብ ሓደጋ ከይእትውን ክንከላኸል ኣለና።”
ትካል ስደተኛታት ሕቡራት ሃገራት ኣገልግሎት ምርመራ ጥዕና፣መግብን ኽዳንን የቕርብ።እቶም ስደተኛታት ኣብ ኢጣልያ ናብ ዝርከቡ መቐበሊ ማእኸላት ይውሰዱ።ስዒቡ ናይ ዕቑባ ሕቶ፣ስልጠናን ይረኽቡ።ሃገራት ኣውሮጳ ተመሳሳሊ ሓገዝ ክገብራ ይፅውዓ።
ትካል ስደተኛታት ሕቡራት ሃገራት ኣብዚ ዓመት እንተወሓደ ካልኦት 1,000 ሰባት ካብ ሊብያ ንምውፃእ ተስፋ ኣለዎ ዝበላ ወሃቢት ቃል እቲ ትካል፤ርግፀኛ ክኾና ግን ኣይክኣላን።ሃገራት ኣውሮጳ ተወሰኽቲ ሓተቲ ዑቑባ ንምውሳድ ድሉዋት ኣይኮናን ይብላ።


text:
ሞሪንጋ መበቆሉ ኣብ ህንዲ ኮይኑ ናብ ኢትዮጲያ ካብ ቀረባ ዓመታት ንነዘ ኣትዩ ልዑል ረብሓ ዝህብ ዘሎ ንታምቦኽ ዝመስል ተኽሊ’ዩ:: ኣብ ኢትዮጲያ ናይቲ ናብታ ሃገር ብወገን ኬንያ ዘእተዎ ሽም ተዋሂብዎ’ሎ፤ሺፈራው ይባሃል::
ብፍላይ ኣብ ደቡብ ኢትዮጲያ ንምግብነት ብሰፊሑ ይልመድ’ሎ፤ ኮይኑ ግና ናብ ካልኦት ከባቢታት እታ ሃገር ብቕልጡፍን ብስፍሓትን ኣይተባፀሐን::
“ምስ ካልኦት ሃገራት እንትነፃፀር ኣብ ሃገርና ረብሕኡ ብዝግባእ ተፈሊጡ ኣይማዕበለን፤ ብዙሕ ስራሕ እዩ ዝጽበየና” ይብሉ ኣብ ቢሮ ሕርሻን ልምዓትን ገጠር ትግራይ ላዕለዋይ ክኢላ ኣግራባት ኣይተ ህይወት ደስታ::
ብተመሳሳሊ ኣብቲ ትካል ላዕላዋይ ክኢላ ኣግራባት ኣይተ ንጉስ እስማዒል ልዑል ትሕዝቶ ምግብነት እቲ ተኽሊ እንትገልጹ “ብማዕረ መለክዒ መጠን ወሲድና እንትንመዝን ኣራንሺ ካብ ዝህበና ረብሓ ሞሪንጋ ብ7 ኢድ ይበልጽ:: ከምኡ’ውን ካብ ካሮት ብ4 ዕጽፊ፣ ካብ ፀባ ብ4 ዕጽፊ፣ ካብ ሙዝ(በናና) ብ3 ዕጽፊ፣ ካብ ርግኦ ብ2 ዕጽፊ ዝበለጸ ጥዕናዊ ረብሓ ይህብ” ይብሉ::
ካብዚ ብምብጋስ ቢሮ ሕርሻን ልምዓትን ገጠር ትግራይ ኣብ ኣላማጣ፣ራያ ዓዘቦን ጣንቋ ኣበርገለ ክትከል ብምግባር ንምስፋሕ ይጽዕር ምህላዉ እቶም ክኢላታት ይዛረቡ::
ተኽሊ ሞሪንጋ ተወቒጡን ብላስቲኽ ታዓሺጉ ኣብ ዕዳጋ ከተማ መቐለ ይሽየጥ’ሎ፤ ኣብ ቤት ሻሂ እውን ህዝቢ ይጥቀመሉ’ሎ::
ሞሪንጋ ወይ ካዓ ሺፈራው 300 ሕማማት ዝፍውስ ልዑል ጥዕናዊ ረብሓ ዘለዎ እሞ ድማ ብቐሊሉ ክዓቢ ዝኽእል ተኽሊ ምዃኑ ኣይተ ህይወት ደስታ ይነግሩና::


text:
ኦርቶዶክስ ተዋህዶ ኤርትራ!!!
ኦርቶዶክስ ተዋህዶ ቤተ ክርስትያን ኤርትራ፡ ካብ ዓለም መጀመርያ ቤተ ክርትስትያን እያ። ሃዋርያ ማትዮስ፡ ኣብ ምድሪ ሓበሻ ኣጠሚቑ፡ ክምለስ እንከሎ ኣብ ካርቱም ሱዳን ዓረፈ። ከም ኡውን ኣደና ድንግል ማርያም ንጎይታን ዮሱስ ክርስቶስ ካብ ንጉስ ሄረድስ፡ ንኸይቀተሎ፡ ኣብ ከበቢ ደብረሲና፡ (ኣውራጃ ሰንሒት) መጺኣ ነበርት ዝብል ይዝንቶ።( ንሓቅነቱ ንተማራመርቲ ይግደፍ)።መጻሕፍቲ ብራናታት ኣብ ዓበይቲ ዩኒቨርሲታት ዓለም ምስ ክርነቱ ክገልጽ ይኽእል ይኸውን።
እሞ!!!!!ሕጂ ድኣ፡ እንታይ ተረኽበ?
እዛ ቤተ ክርስትያን! እዚኣ፡ ምስ ግዜን ኩነታትን ዓለም ኣይተጓዕዘትን ጸኒሓ።ኤርትራ ኣብ ትሕቲ ሲነዶስ ኢትዮጵያ፡ እንተ ኾነትውን ብዘበናዊ ዝተማህሩ ሓደ ኣቡን እዩም ፈርዮም። ብጹእ ወቅዱስ ኣቡነ መቃርዮስ እዮም።ኣቡነ መቃርዮስ፡ ኣብ ስደት ምሳና ዝተዓቕቡን፡ ስብከተ ወንገላውነቶም፡ ክስብኩን ክምህሩ ጸኒሖም፡ ብ24 ግንቦት 1991 ኤርትራ ነጻነት ተረኽበ ኢሎምውን ንሃገሮም ተመልሱ። ኣብ ሲነዶስ ምስረታ ዓቢ ግደ ነበሮም። ኣቡነ መቃርዮስ ብ ሸሞንተ ቛንቛ ክባሩኹን ክቕድሱን፡ ብቅዓት ዘለዎም፡ ብኣካዳሚክስን እኹል ትምህርቲ ዝቐሰሙ እዮም። ስለምንታይ ኣብ ሓጺር ግዜ ንዝሓለምዎን፡ ንዝደለይዎን ኣብ ግብሪ ከይኣውዓልዎ ንስደት ተመልሱ? ንምንታይከ? ብጾቶም መነኩሳት ኤርትራ ኣሕሊፎም ሃብዎም?
ህግደፍን ተዋህዶ ርክባቶም!!!!!
03 መርበብ ህግደፍን ምስ ገለገለ ደብተራታትን፡ መነኮሳትን፡ ካህናትን፡ ዕሸላት ዲያቆናትን፡ ብምትሕብባር፡ ኣብ ቤተ ክርስትያን ዘድልን ዘየድልን ፈጠራታት እናተፈጥረ፡ ምስራሕ ከልእዎም። ኣብ ቤተ ክርትያን ሙዚቃ፡ ፒያኖ፡ ታቱላ፡ መናፍሕ… ወዘተ። ኣቡነ መቃርዮስ ናይ መጀመርታ ግዳይ ህግደፍ ክኾኑ ከለዉ፡ ንስደት ኣምርሑ። ምስኦም ይተሓባበሩ ንዝባሃሉ ከም፡ ኣባ ተወልደብርሃን ኣበ ምነት፡ ደብረ መንቀርዮስ ቆላ ሰርየ፡ ማእሰርት መግረፍትን፡ ገጠሞም፡ ኣብ ሓጽር ዕድመ ተቐዝፉ።
ስዒቡ፡ ነቶም ነዊሕ ጠመተ ዝነበሮም፡ ቐሺ ግብረመድህንን ፡ ቐሺ ፍጹምን (ዶክቶር) ኣብ ካርሸሊ ይማስኑ ኣለዉ። ብጹእ ወቅዱስ ኣቡነ ኣንጦንዮስ፡ ፓትርያርክ ቅዱስ ሲነዶስ፡ “ደቀይ ኣሲርካለይ ፍትሓዮም” ኢሎም ነዚ ገበል ኤርትራ ኢሳያስ ኣትሪሮም ስለ ዝሓተቱ፡ ካብ ስልጣኖም ክወርዱን፡ በይኖም ኣብ ዕጹው ገዛ ይልለዉ ምህልዎም እዩ፡ ዝንገር ዘሎ። ኣቦና ኣንጦንዮስ ሽግርን መከራን ክወርዶም ከሎ ሰሚዕና፡ ኡይ!!!!!!!ዘይበልናሎም፡ እዚ ጸሓፊ፡ ኣቦና ኣብ ዘለዉ ኣልዮም፡ መንፈሶም ኣይፈለየና፡ ብህግደፍ ንዘናፍሶ ሰሚዕና ዘይምክልኻልና ይቕረታ ንኽገብሩልናን፡ ንልምን። ህግደፍ፡ ንኣቦና ኣንጦንዮስ፡ ምስ ጰንጣቆስጠ ኣብ ኣመሪካ ዝርከብ ምስ ቐሺ ገረመድህንን ዶክ ፍጹምን $700, 000 ኣብ ሆስፒታል ዝርከብ ቤተ ክርስትያን ተረኺቡ ዝብል መንፍሕ 003 ገርካ ንህዝቢ ከምዘዔወነ ዝዝከር እዩ።
ሲነዶስ ኤርትራ፡ ኣብ ወጻኢ ዝርከባ ቤተ ክርስታናትን፡
- ሲኖዶስ ቀዳማይ ስራሖም ስብከተ ወንገል፡ ሃዋርያዊ ተግባራት፡ ስነ ምግባራት፡ ምእመናን ኣፍልጦ እምነቶም ንምዕሟቕ እዩ።
2. ጳጳስ፡ ካህን ይቐብእ፡ ድያቖን ይቐብእ፡ ስነ ምግባር ካህንን ምእምናንን ሃዋርያዊ ተልእኾ ክስስን፡ ይከታተል።
3. ሲነዶስ ወይ ጳጳስ ምስ ዓድታት ርክቦም ከመይ ጸንሔ ክስብ 2017? ነፍስ ወከፍ ዓዲ ከም ዓቅማን፡ ብዝሓን ቤተ ክርስትያን ትሰርሕ። ንሲነዶስ! “ታቦት” ሃቡና ኢላ ምስ ሓተተቶም፡፡ ሕቶ ዓዲ ተራእዩ ይግብኦም ወይስ ይፈቐዶም ምስተባህለ ታቦቶም ሒዞም ንዓዶም ይኸዱሞ! ጽምብል ገሮም የመርቕዎ፡ ጳጳስ መጺኦም አንተባረኹ፡ ይምዕርግን ይኸብርን ይረዝንን።
4. ኣብ ስደት ቤተ ክርስትያናት ክቖማ ከለዋ፡ መጀመርታ ኣብ ሰሜን ኣመሪካ ብብጹእ ኣቡነ መቃርዮስ (ቀደም መጸውዒ ኣባ በጥሮስ) ኣብ ዋሺንግቶን ዲሲ ተመስረተት። ብኣባላታን ብምእምናታትን፡ ብዝግበር ጉባኤ “ሰበኻ ጉባኤ” ይምረጹ ነበሩን፡ ኣሎውን። ቀጺለን በብ ከተማኤን ቤተ ክርስትያናት በዝሓ።
5. ቤተ ክርስትያን፡ ንብረት ናይ እቶም ዘቖሙ ደቂ ማሕበር ምእመናን፡ ሓላፍነት ይውሰዱ ድኣምበር፡ ቤተ ክርስትያና ናይ ኣማናይ እዩ። ዋንነቱ ብኣመንቲ፡ ደቂ ማሕበር፡ ዝመረጽዎም ሰበኻ ጉባኤ ይማሓደር፡ ካህን ይቖጽሩ፡ ካህን ብዝተገብረሉ ውዕል፡ይቕየድ፡ ሰበኻ ጉባኤ! ንብረት ይሕሎ፡ ንኽዓቢ መጽናዕቲ የካይዱ ወይ ምስ ዝኸስር፡ንብረት ቤተ ክርስትያን ዝነበረ፡ ንኣባላት ኣይማቐልዎን! እንታይ ድኣ? ንዝብል ንዘይ ንግዳዊ ማሕበር ይዋሃብ (NGO)። እዩ ዝብል መቐየዲ ሕግታት ምዕራባውያን።
6. ካህን፡ መለኮታዊ ወይ መንፈሳዊ ተልእኾ ይፍጽም። ኣብ ንብረት ቤተ ክርስትያን ከመሓድር፡ ህርድግ ክብል የብሉን።
7. በዚ መሰረት ካህን ስደዱልና፡ ታቦት ይዋሃበና? ዝብል ሕቶታት ይቐርብ ነበረ።ሲነዶስ ድማ ካህንን ታቦትን ይሰዱ ነበሩ።
ሲነዶስ ኤርትራ ሃዋርያዊ ተግባራ ትፍጽምዶ ኣላ? ኣይፋላን እዩ! መልሲ! ከመይ ንዝብል እንሆ።
- መጀመርታ፡ ሃዋርያዊ ተልእኮ ክሳብ ሰማእታትነት! ምዃኑ ዘንጊዓ፡ ኣቦታት፡ኣቡነ መቃርዮስ፡ ስዒቡ ፓትርያርክ ኣቡነ ኣንጦንዮ፡ ቐሺ ገረመድህን፡ ዶክቶር ፍጹም፡ ክድፈሩን ክገሃሱን እንከለዉ ኣጽቂጣ ወይ ኣጽቂጦም።
2. ካህናት ብረት ንኽሕዙ ስቕ ኢሎም ክርእዩ ኣይነበሮም፡ ካህን መስቀልን ካልሽንን ብሓደ ኣይከዱን እዮም።
3. ዲያቆናት፡ መነኮሳትን ኣብ ሸዊት ዕደመኦም ንሳዋ ክግፈፉ ስቒሎም ብምርኣዮም፡ ድንግልናኡ ዘይተዓቀበ ንወልደ ክህነት ስለ ዘይበቅዕ እናፍለጡ
ንሽላ፡ ኣሕሊፎም ሃብዎም።
4. ሓደ፡ ሓደ ካህናት ኦርቶዶክስ ተዋህዶ ኣብ ስደት፡ ስነ ምግባሮ፡ ጎደሎ፡ ስንኩፍ፡ ዘንባዕ፡ ንንዋይ ህሩፋት፡ ስጋዊ ስስዕቲ፡ ኣድልዎነት፡ ፍትሒ ምርጋጽ፡ ኣብ መንጎ ኣባልት ምፍልላይን፡ ሻራይ ሻራኻ፡ እናፈጠሩ እናራኣዩ፡ መኤረምታ ዘይምውሳዶም።
5. ካብ ካህን ዘይትጽበዮ ኣብ ዘየድልዮም ፖለቲካዊ ቆምጣዕጣዕ እናበሉ፡ ኣብ ክንዲ ምእራም፡ ሸለልትነት፡ ምእመነን ጉቡእ፡ ክብርን መንፈሳዊ ኣባትነት ተነፊጉና ኢሉ ኣብየት እናበለ፡ መፍትሒ ዘይምርካብ።
6. ኣብ ስደት ንዝቖማ ኣብያተ ቤተክርትያናት፡ ብሕግን ስርዓትን ኣብ ዝነብራሉ ሃገራት ዘግነትን፡ ንብረት ሃገራትን ምዃኑ እናፈልጡ!!! ንሕና ዝበልናኩም ግበሩ። “ካህን ኣቦ መንበር ሰበኻ ጉባኤ እንተዘይኮይኑ፡ ከቢድ መንፈሳዊ መቕጻዕቲ ክወርደኩም እዩ”። በትሪ ከዋጣውጡ ይረኣዩ ብምህላዎም።
7. ንሽዱሽተ ቤተ ክርስትያናት ኣብ ሰሜን ኣመሪካ ዝርከባን፡ ን10 ካህናትን፡ን13 ኣቦ መንበራት ሰበኻ ጉባኤን፡ ሓድሽ ምርጫ ክትገብሩ ክስብ 31 ሓምለ 2017። እንተ ዘይገበርኩም ኣብኣ ትርኽብዋ። ዉግዘት ተቐሪቡ ምህላዉ።
8. ንኣቶ ተኪኤ ስዩም፡ ሲነዶስ ናይ ካድረ፡ ቃላት ክጥቀም፡ ዘልፋ ካብ ወልደ ክህነት ክወጽእ!! ንሓደ ክቡር ሰብ ኣይግባእን። ብ19 ግንቦት 2017 ተኣኪቦም ብምሉእ ድምጺ ኣገግሎት ከይረክብ፡ ይሰጎግ ዝብል ብምውሳኖም።ዓገብ!!!!ዓገብ!!!!ዓገብ!!!
9. ኣብ ሲናን ሰሃራን፡ ኣብ ባሕሪ ንዝጠለቑን፡ ዝጠልቁ ንዘለዉን፡ ህዝብና፡ ብጥምየት ተዓጺፉ ኣብ ገዛኡ፡ እናሞተ፡ ስድራቤታት፡ ፋሕብትን ኣትይዎም፡ ሃገርና በሪሱ እናረኣዩ፡ ካልእስ! ይትረፍ፡ ነዚ ወሪዱ ዘሎ መከራን ሽግርን ጾምን ጾሎትን ክገብሩ ዘይምኽኣሎም።
10. ሓደ ሓደ፡ ካህናት ተዋህዶ ኣብ ስደት፡ ሰዓብቲ፡ ሲነዶስ ኤርትራ ብኣስመራ ዝምርሑ፡ ዓይኖም እናረኤ፡ ሃገርና ጽቡቕ ኣላ እናበሉ ኣብ ሰላምዊ ሰልፍታት፡ ዘይፍትሓዊ፡ ተግባራት ኣጸያፍን፡ ዘይ መንፈሳውን፡ ክግበር ከሎ፡ ስቕ ብምባል ኣፍቀዱ።
11. ኣብ ስደት ዝነብር ህዝቢ 15% ዕሽር ንክኸፍል ይማጎቱ ምህላዎም፡ ዘይ ፍትሓዊ፡ ዘይ ሕጋዊ፡ ኣብ ዘይ ምልከተካ ሃገራት ዜጋ መሰልን፡ መንነትን ምግሃሶም የርኢ።
ኣብ ስደት ዝነብሩ ዜጋታት ኤርትራ ኣመንቲ ኦርቶዶክስ ተዋህዶ ቤተ ክርስትያን፡ ኣብ ኤርትራ ኮይኖም ሲነዶስ ዝመርሑ ዘለዉ፡ እንተ ብፍላጥ፡ እንተ ተገዲዶም፡ ስራሕ ካድረ ህግደፍ፡ ተግባራት ይፍጽሙ ስለ ዘለዉ፡ ብጽሞና፡ ርኢኹም፡ ተዓዚብኩም፡ መሰልኩም ግደታኹም፡ ፈሊጥኩም፡ እዚ ኣብ ኦርቶዶክስ ዝኽሰት ዘሎ፡ ዘራጊ ፍቕሪ፡ ፈላላዪ ሕውነት፡ እምነተ ጎዶሎ፡ ዘንባዕ ተልእኮ፡ ዘይ ሃዋርያዊ ፍጻሜ፡ ይግበር ኣሎ። “ገንዘብ ጸላኢኻ፡ ትረኽቦ ብኢድ ፈታዊኻ” ከም ዝባሃል። ኣብ ስደት ሰላም ንኸይነብር ዝግበር ተጻብኦ ምዃኑ ክፍለጥ ይግባእ። ካብቶም ብሓደራ ቤተ ክርስትያኖም ክሕልዉ፡ ቃሎም ዘይ ዓጸፉ፡ ክሳብ ሕጂ ምእንቲ ህዝቦም ዝበኽዩ ዝነብዑን ዘለዉ፡ ኣቦና ኣቡነ መቃርዮስ ምስ ምሉእ ጥዕናኦምን፡ ኣፍልጦኦምን፡ ንኽህሉ ኣምላኻ በረከቱ የንብረሎም። ንኣቦና ፓትርያርክ ብጽእ ወቅዱስ ኣንጦንዮ፡ ንእምነቶም፡ ንቤተ ክርስትያኖም፡ ኣብ ሓለዋ ከለዉ ንዝወረዶም፡ ግፍዕን መከራን፡ ብጾቶም ኣሕሊፎም ከም ዝሃብዎም ይዘከር፡ ከም በጥሮስ ጳውሎስ፡ የውሃንስ፡ ንኦርቶዶስ ተዋህዶ ቤተ ክርስትያን ከድሕኑ ከም ዝተበጀዉ ንኣምን።
ኣምላኽ ንህዝብና ሃገርናን፡ ፍትሕን ሰላም፡ በረከትን፡ ከውርደላ መራሕቲ ሃይማኖት ኣቦታት ሱባኤ ኣትዮም ሃዋርያዊ ተልእኮ ትምህርቲ ክርስቶስ፡ ክምህሩን ክሰብኩን፡ ንጽልየሎም።
ሃይለ ገብረትንሳኤ
ዘብሄረ ሰራየ!!!!
ኢንድያናፖሊስ ኢንድያና 24 ሰነ 2017


text:
ባይቶ ጸጥታ ሕቡራት ሃገራት ትማሊ ረቡዕ ብዛዕባ ሰብኣዊ ኩነታት ክልል ትግራይ ካብ ጉዳይ ምውህሃድ ሰብኣዊ ረድኤት መብርሂ ከም ዝረኸበ ተገሊጹ።
ነቲ ኣኼባ ዝመርሐት ናይዚ ወርሒ`ዚ ፕረዚደንት`ቲ ቤት ምኽሪ ዝኾነት ኣምባሳደር ብሪጣን ያ ባርባራ ዉድዋርድ ፡ ሃገራ ንምፍራስ መዓስከር ስደተኛታት ህጻጽን ሺመልባን ከምዝኾነነት ድሕሪ ምግላጽ ነቶም ዝተፈናቐሉ ስደተኛታት ህጹጽ ረድኤት ክግበረሎም ጸዊዓ።
ኣተሓሒዛ በቲ ኩናት ንዝተጎድኡ ሲቪላት ረድኤት ምብጽሑ ከረጋግጹ ምስ ሰብኣዊ ትካላት ሕቡራት ሃገራት ንሰርሕ ኣለና ኢላ።
ሚንስትር ጉዳያት ወጻኢ ብሪጣንያ ዶሚኒክ ራዓብ ዝሓለፈ ጥሪ 22,2021 ኣብ ኢትዮጵያ ከምዝበጽሐ ዝገለጸት ኣምባሳደር ብሪጣንያ ኣብ ሕ/ሃ ፡ ኣብ ሰብኣዊ ሓገዝ ዝውዕል ልዕሊ $15 ሚልየን ዶላር ንኢትዮጵያ ከምዝወሃብ ምግላጹ ሓቢራ።
ነቶም ሓገዝ ዘድልዮም ልዕሊ 2 ሚልየን ሰባት ክበጽሖም መንገድታት ክኽፈት ብምጽዋዕ ድማ ኩሎም ወገናት ግጭት ሓዲጎም ንሓለዋ ሲቪላት ቀዳምነት ክህቡ ንጽውዕ ኢላ።
ብኻልእ ወገን ፡ 2.3 ሚልየን ህዝቢ ኣብ ክልል ትግራይ ኢትዮጵያ ህይወት ኣድሕን ረድኤት የድልዮ ኣሎ ዝበለ ተሓላቒ ሰብኣዊ መሰላት ኣምነስቲ ኢንተርናሽናል፡ እቲ ቐረባት ሰብኣዊ ረድኤት ኣሎ`ዩ: ግን ንክበጽሖም ዘሎ ዕድል`ዩ ድሩት`ዩ ብምባል ኣብ ልዕሊ መንግስቲ ቀዳማይ ሚንስተር ኣቢይ ኣሕመድ ጸቕጢ ንምፍጣር ጎስጓስ ክግበር ጸዊዑ`ሎ።


text:
እቲ ቤት ፍርዲ መራሕቲ ናይ ሽብር ውድብ ነይሮም ንዝብል ኽሲ ውዱቕ እንተገበሮ እውን ኣብቲ ፍርዲ ዘምፅኦ ለውጢ የለን።
ናይ ኣቶ ኣንዱኣለም ኣራጌ ጠበቓ ኣቶ ኣበበ ጉታ ብቶም ዳያኑ ዝተውሃበ ፍርዲ ኣየእመነንን ኢሎም።
ትርጉም እቲ ሕጊ ንፁር እዩ፤ግልፂ ዘይኮኑ መርትዖታት እንተቐሪቦም እቲ ቤት ፍርዲ ንቶም ተኸሰስቲ ዝጥዕም ፍርዲ ይውስን እዩ ዝብል ኢሎም።’’እንተኾነ በዚ ኣገባብ ኣይተተርጎመን።ዝኾነ ይኹን ናይ ሽብር ተግባር ኣይተፈፀመን።’’
ናይ እስክንድርን ኣንዱኣለምን ኣዕርኽቲ፣ኣባልት ስድራን መሳርሕትን እቲ ይግባይ ምስተነፀገ እናነብዑ ነይሮም ካብቲ ቤት ፍርዲ ዝወፁ።
ኣብ ዝሓለፈ ወርሒ ሓምለ ብሽብር ካብዝተኸሰሱ 24 ሰባት እስክንድርን ኣንዱኣለምን ክልተ እዮም።ኣባል ተቓዋሚ ናይ ዝኾኑ ኣቶ ክንፈ ሚካኤል ተዋሂቡዎም ዝነበረ ናይ 25 ዓመታት ማእሰርቲ ናብ 16 ዓመታት ትሒቱሎም ኣሎ።
ጠበቓ ኣበበ ድሕሪ ሕዚ ሓደ ዕድል ከምዘለዎምን እቲ ቤት ፍርዲ ካብ ዝቐረቡ ኽስታት ነቲ ሓደ ስለዝወደቖ እቶም ተኸሰስቲ እንድሕር ፍቓደኛታት ኮይኖም ንሰበር ሰማዒ ይግባይ ከምዝበሉን ገሊፆም።
ውሳነ ጠቕላሊ ቤት ፍርዲ ዝውሃብ ዘሎ ቅድሚ ሓደ ማዕልቲ ዕለት ነፃመት ፕሬስ ዓለም እዩ።ናይዚ ዓመት ናይ ዩኒስኮ ሽልማት ነፃነት ፕሬስ ብሽብር ተኸሲሳ ንዝትኣሰረት ኢትዮጵያዊት ጋዜጠኛ ሪእዮት ኣለም ክውሃብ እዩ።
እዚ ከምዚ ኢሉ እናሃለወ እቲ ፍርዲ ነቲ ኣዝዩ ከቢድ ናይ ሽብር ገበን ዋጋ ዘስአነ፣ፖለቲካዊ መበገሲ ንዘለዎ ፍርዲ ዘፅድቐን ኢትዮጵያ ኣብ ዓለምለኸ ዘለዋ ደርጃ ዘንእሰን እዩ ክብሉ ንጋዜጠኛታት ናይ ዝሕለቕ ትካል CPJ ናይ ኣፍሪካ ጉዳይ ኣተሓባባሪ መሓመድ ኪየታ ገሊፆም።
ከም ኣባል ናይ ሕቡራት መንግስታት ቤት ምኽሪ ሰብኣዊ መሰላት ኢትዮጵያ ንዓለምለኸ ሕግን ንናይ ባዕላ ሕገ መንግስትን ተገዚኣ ንእስክንድር ነጋ ብዘይ ቅድመ ኩነት ንኽትፈትሖ ፀዊዖም ኣለው።ናይ እስክንድርን ናይ ካልኦት ጋዜጠኛታትን ፍርዲ ንናይ ዜጋታቱ ሪኢቶ ናይ ዝፈርሕ ስርዓት መለለዪ ምልክት እዩ ኢሎም ብምውሳኽ መሓመድ ኬይታ።


text:
ምንፃግ ጥርዓን ፋሽስት ኣብይ ኣሕመድ
ፋሽስት ኣብይ ኣሕመድ ናብ ካውንስል ሰብኣዊ መሰል ውድብ ሕቡራት መንግስታት ዘቅረቦ ጥርዓን ውድቂ ኮይኑ፡፡ ካውንስል ሰብኣዊ መሰል ውድብ ሕቡራት መንግስታት ትማሊ ኣብ ጀኔቭ ኣብ ዘካየዶ ኣኬባ ፋሽስት ኣብይ ኣሕመድን መሻርክቱን ኣብ ትግራይ ብዘካየድዎ ኲናት ዝፈፀምዎ ገበን ንምፅራይ ዝተጣየሸ ጉጅለ ሰብሞያ ሰብኣዊ መሰል ስርሑ ንምጅማር ዘክእሎ በጀት ንከይምደበሉ ዘቅረቦ ጥርዓን ውድቂ ገይርዎ ኣሎ፡፡ ፋሽስት ኣብይ ኣሕመድን መሻርክቱን ካውንስል ሰብዊ መሰል ውድብ ሕቡራት መንግስታት ዘጣየሾ ጉጅለ ሰብሞያ ስብኣዊ መሰል ከምዘይቅበልን ስራሕ ንምጅማር ዘክእል በጀት ንክይምደበሉ ንዝተፈላለዩ ሃገራት ብድሕሪኡ ብምስላፍ እናሰርሐ ፀኒሑ እዩ፡፡ ኣብ ትግራይ ዝተፈፀሙ ገበናት ጀኖሳይድ ንምፅራይ ብሰብኣዊ መሰል ውድብ ሕቡራት መንግስታት ዝተጠየሸ ጉጅለ ሰብ ሞያታት ስራሕ ንምጅማር ዝሓተቶ በጀት ንከይምደበሉ ብፋሽስት ኣብይ ኣሕመድን መሻርክቱን ዝተፈላለዩ ሽርሕታት ካብ ምእላም ጀምሩ ብዕሊ ጥርዓናት እናቅረበ ፀኒሑ እዩ፡፡ ካውንስል ሰብዊ መሰል ውድብ ሕቡራት መንግስታት ትማሊ ኣብ ጀኔቭ ኣብ ዘካየዶ ኣኬባ ንጥርዓን ፋሽስት ኣብይ ኣሕመድ ድምፂ ዝተወሃበሉ እንትኮን በዚ መሰረት ድማ 66 ሃገራት ጥርዓን ናይቲ ፋሽስታዊ ጉጅለ ዝነፀግኦ እንትኮና 27 ሃገራት ነቲ ጥርዓን እንትቅበላ 38 ሃገራት ድማ ድምፂ ተኣቅቦ ብምክያደን እቲ ፋሽስታዊ ጉጅለ ዝቅረቦ ጥርዓን ውድቂ ኮይኑ ኣሎ፡፡ ኣብ ሰብዊ መሰል ውድብ ሕቡራት መንግስታት ኣምባሳደር እቲ ፋሽስት ጉጅለ ታየ ኣፅቀ ስላሴ ንሮይተርስ ኣብ ዝሃቦ ሓሳብ ካውንስል ሰብኣዊ መሰል እቲ ዝተጠየሸ ጉጅለ ሰብ ሞያታት ፖለቲካዊ ኣጀንዳ ንምስፋሕ ብዘይግቡእ ይጥቀምሉ ኣሎ ዝብል መሰረት ዘይብሉ ጥርዓን ዝቅረበ እንትኮን እዚ ተቀባልነት ብዘይምርካቡ ፈሺሉ ኣሎ፡፡ ኣብ ሂዩማን ራይትስ ዎች ዳይሬክተር ውድብ ሕቡራት መንግስታት ሊዩስ ቻርቦን ኣብ ትግራይ ዝተፈፀመ ገበን ጀኖሳይድ ተሓታቲ ክህልዎ ከም ዝግባእ ኣባል ሃገራት ሎሚ ንኢትዮጵያ ተሪር መልእከቲ ኣሕሊፈን ኣለዋ ዝበሉ እንትኮን ነቲ ዝተጠየሸ ጉጅለ ሰብሞያ ምትዕንቃፍ ተቀባልነት ከም ዘይብሉ ድማ ገሊፆም፡፡ ሰብኣዊ መስል ውድብ ሕቡራት መንግስታት ድማ እቲ ምፅራይ ገበን ጀኖሳይድ ብቅልጡፍ ክጅምሮ ከም ዘለዎ ብምሕባር ካብ ኩሉ ንላዕሊ ድሌት ግዳያት ክነቅድም ይግባእ ድማ ኢሎም ፡፡ ብፅርይቲ ሓረጎት


text:
ቅድሚ ምውላደይ ገለ ኣዋርሕ ኣቢሉ’ዩ ኣቦይ ምስ ሓደ ጋሻ ዝተላለየ። እቲ ጋሻ ኣብ ዓድና ንመጀመርያ ግዚኡ እዩ መጺኡ፡ ኣቦይ ካብ ፈለማይ እዩ በቀራርባ እዚ ጋሻ ተመሲጡ፡ ምሳና ንኽነብር ክዕድሞ ድማ ግዜ ኣይወሰድን። እቲ ጋሻ ውን ባህ ኢልዎ ገዛና ክነብር ጀመረ። እንዳዓበኹ ክኸይድ ከለኹ ምህላው ናይዚ ጋሻ ኣብ ገዛና ሕቶ ፈጢሩለይ ኣይፈልጥን እዩ። ኣነውን ፈትየዮ እየ ነይረ።
ኣደይ ንቓል ኣምላኽ ነከፍቅር ኣቦይ ድማ ንኽእዘዞ ምሂሮምኒ እዮም። እንተኾነ ኣብ ገዛና ኩሉ ግዜ ዛንታ ዝነግረና እዚ ጋሻ እዩ። መሰጥቲ ዛንታታት፡ ኣደነቕቲ ነገራት፡ ዘስሕቑ ዋዛታት መዓልታዊ ዕላላቱ እዮም። ምሸት ምሸት ንብምሉኣ ስድራና ንሰዓታት ዝኣክል ተመሲጥና ዕላሉ ክንሰምዕ ይገብረና። ንመጀመርያ ግዜ ናብ ናይ ኩዕሶ ግጥም ዝወሰደና ውን ንሱ እዩ። ብዙሕ ግዜ ፊልም ክንዕዘብ የተባብዓና ሓደ እዋን ብመደብ ህቡባት ተዋሳእቲ እምጺኡ ኣላልዩና።
እዚ ጋሻ ተዛሪቡ ኣይደክምን እዩ። ኣቦይ ብዙሕ ኣይግድሶን እዩ ማማ ግን ሓንሳብ ሓንሳብ ኣብ መንጎ ዕላሉ ግድፍ ኣቢላቶ ትኸይድሞ ጸልያን መጽሓፍ ቅዱስ ኣንቢባን ትመጽእ። ሕጂ ክዝክሮ ከለኹ ነዚ ጋሻ ካብዚ ገዛ ኣውጽኣለይ ኢላ ደኾን ጸልያ ትፈልጥ ትኸውን ኢለ ይሓስብ።
ኣቦይ ንገዛና ዝመርሓሉ ገለገለ ሕግታት ኣለዎ፡ እዚ ጋሻ ግና ነዚ ሕጊ ንከኽብር ግዲ የብሉን። ንኣብነት ኣብ ገዛና ሓማቕ ቃላት ምዝራብ ኩልኩል እዩ። እዚ ጋሻ ግን ድላዩ እዩ ዝዛረብ ሓደ ሓደ እዋን ኣቦይ በቲ ዝዛረቦ ዘረባ ኣዝዩ እኳ እንተሰንበደን ንሕና ብምስማዕና’ውን እንተሓፈረን ሱቕ በል ኢልዎ ግን ኣይፈልጥን። ኣቦይ መስተ ኣይሰትን፡ ኣብ ገዛና ክኣትው’ውን ኣየፍቅድ እዩ፡ እንተኾነ እዚ ጋሻ ኣነባብራና ገለ ለውጢ የድልዮ ኢዩ ኢሉዩ ዝሓስብ፡ መብዛሕትኡ እዋን ዝተፈላለዩ ኣልኮላዊ መስተ ሒዙልና ይመጽእ፡ ሽጋራ ምትካኽ ሰብእነት ከምዝኾነ ይነግረና። ኣዘራርብኡ ጠገለ የብሉን መብዛሕትኡ እዋን ብዛዕባ ወሲብ ምዝራብ ባህ ይብሎ። ዝህቦም ርእይቶታት ዝተጋነኑን ሓንሳብ ሓንሳብ’ውን ዘሕፍሩን እዮም።
ኣብ ሎሚ ኮይነ ክዝክሮ ከለኹ እቲ ናይ ንእስነት ኣእምሮይ ኣብ ዝምድና ሰብኣይን ሰበይትን ወይ ምሕዝነት ምስ ኣንጻር ጾታ ኣጸቢቑ ብሓሳባት ናይዚ ጋሻ ዝተጸልወ ምንባሩ ይዝክር። ጸጋ ኣምላኽ ስለዝበዝሓለይ ድማ እዩ እዚ ጋሻ ካብዚ ዝገድድ ጽልዋ ዘይገበረለይ።
ድሕሪ ገለ ግዜ እዚ ጋሻ ንናይ ገዛና ሕግታት ብግሁድ ክቃወሞ ጀሚሩ ሓንሳብ ሓንሳብ ኣቦይ ይኹርየሉ እኳ እንተነበረ ካብገዛ ንክወጽእ ግን ተዛሪብዎ ኣይፈልጥን።
ሎሚ እዚ ጋሻ ኣብታ ሓዳስ ዝነበረት ስድራና ንብዙሕ ዓመታት ተቐሚጡ እሎ። ሕጂ’ውን እንተኾነ ኣብ ሓደ ኩርናዕ ኮፍ ኢሉ ዕላሉ ክሰምዕ ስእልታቱ ድማ ክርኢ ዝመጽእ ሰብ እንተሎ ቁሊሕ ይብል።
ስም እዚ ኣረጊት ጋሻና ተለቪዥን እዩ ዝበሃል።
እዚ ኣብ ላዕሊ ዝጠቐስኩዎ ብጁዲ በይነ ዝተጻሕፈ ሓሳብ ከም ሓደ መእተዊ ነዚ ኣብ ታሕቲ ዘሎ ዝርዝር ሓሳባት ክገልጸለይ እዩ ኢለ ተስፋ ይገብር።
ኣርእስትና ጽልዋ ሚድያ ኣብ ህጻናት ከም ምኳኑ መጠን ድማ ቅድሚ’ቲ ኣብ ህጻናት ዘምጽኦ ጽልዋ ምርኣይና ሜድያ እንታይ አዩ ዝብል ሕጽር ዝበለ ሓሳብ ክንርእይ ኣገዳሲ እዩ።
ሜድያ ቃል ብቓሉ ብትግርኛ መራኸቢ ብዙሃን ተባሂሉ ይጽዋዕ፥ ከም ስሙ ድማ፥ ብኣዝዩ ዝቐልጠፈ ኣገባብ ንብዙሓት ኣብ ዝተፈላለየ ቦታ ዘለዎ ሰባት ሓደ ዓይነት ሓበሬታ ኣብ ተመሳሳሊ እዋን ክህብ ዝኽእል መሳርሒ እዩ። ንብዙሕ ዓይነት ድሕረ ባይታ ዘለዎም ሰባት ፡ ባህሊ፡ ልምዲ፡ ኣረኣእያ ከይተረፈ ብማዕረን ብሓባርን ክጸሉ ዝኽእል ሓያል መሳርሒ እዩ።
ሚድያ፡ ኣዝዩ ብዙሕ ዝኾነ ጠቕምታት ከም ዘለዎ ንማንም ዘማትእ ኣይኮነን፡ ኣይኮነን፡ ከም ኣብነት ድማ ነዚ ዝስዕብ ክንጠቅስ ንኽእል፡
- ንፍጻመታት ብኣዝዩ ቅልጡፍ ኣገባብ ሓበሬታ ክህበና ይኽእል
- ኣብ ዝደለናዮ እዋን ዘድልየና ሓበሬታ ክንረክብ ንኽእል
- ብዙሓት ዓይነታት ዓውደ ትምህርትታት ክንቀስመሉ ንኽእል
- እዋናውያን ምዕባለታትን ተክኖሎጂን ብቐረባ ክንከታተል ንኽእል
- ካብ መንፈስዊ ሜድያታት ድማ ብዙሕ መንፈሳዊ ነገር ክንመሃር ንኽእል
ካብ ሜድያ ኣዝዩ ብዙሕ ጥቕምታት እኳ እንተረኸብና ብቐጥታ ምስዚ ኣርእስትና ወይ ምስ ኣተዓባብያ ህጻናትና ድማ ኣዝዩ ረቂቕን ገዚፍን ዝኾነ ጽልዋ ከምዘለዎ ወላሓደ ጥርጥር የለን።
ኣብ ቃል ኣምላኽ ከምዚ ዝብል ጽሑፍ ኣሎ ‘ ንቆልዓ እታ ዝኸደላ መንገዲ ኣላምዶ እሞ ካብኣ ኣይከልግስን እዩ’ ይብል።
ህጻናት እግዚኣብሄር ብሓደራ ዝሃበና ገንዘብ ሕድሪ እዮም፡ ነቲ ገንዘብ ሕድሪ ድማ እቲ ዋንኡ ኣብ’ቲ ግዚኡ መጺኡ ክሓተና ምዃኑ ዘጠራጥር ኣይኮነን፡ ስለዚ ድማ እዩ ኣላምዶ ዝብል ሓላፍነት ዝህብ መልእኽቲ ዝሃበና።
ኣብ ቃል ኣምላኽ ንውሉዶም ከምቲ ዝግባእ ዝኸዱላ መንገዲ ብምልማዶም ጽቡቕ ፍረ ዝፈረዩ ኣብነታት ከምዘለዉና ንውሉዶም እቲ ዝግባእ ነገር ብዘይ ምምሃሮምን ብዘይምምርሖምን ድማ ንእግዚኣብሄርን ንነብሶምን ዘይጠቕሙ ሰባት ዘፍረዩ ኣብነታት ኣለዉና። ኤሊ ካብዚኣቶም ሓደ እዩ፡ ነቲ ኣብቶም ደቁ ከሕድሮ ዝግብኦ ዝነበረ ጽልዋን መሪሕነትን፥ ነቲ እግዚኣብሄር ዝሃቦ መዝነትን ሓላፍነትን ብዘይምጥቃሙ ደቁ ስዲ ኸይዶም፡ ኣብ ቁጥዓ ኣምላኽ ድማ ወዲቖም።
ብኣንጻሩ ድማ ስማ እኳ ብንጹር ኣብ መጽሓፍ ቅዱስ እንተዘይተጠቕሰ ኣዲኡ ንሙሴ ኣብ ሙሴ ዘሕደረቶ ጽልዋ፡ ካብ ኣዒንቲ ዝኾነ ይኹን ሰብ ክስወር ዘይክእል ነገር እዩ። ካብ ሃብትን ክብረትን ናይ ግብጺ ንመከራ ክርስቶስ ንኽመርጽ ኣዲኡ እታ ዝዓበየ ተራ እተጻወተት እያ። ካብቶም ኣብ እዋኑ ዝነበሩ ህጻናት ምሕረት ኣምላኽ በዚሕሉ ኣብ ሕቁፊ ኣዲኡ ንክዓቢ ዕድል ምስ ረኸበ ኣዲኡ ብዛዕባ መንነቱ እንዳነገረት ስለዘዕበየቶን ብልክዕ እግዚኣብሄር መን ምዃኑ ስለዘፍለጠቶን እያ ኣብ ከምቲ ዝበለ ከቢድ እዋን ኣብ ከምዚ ዓይነት ተባዕ ውሳነ ክበጽሕ ዝኸኣለ። ውጽኢቱ ድማ ልቢ እግዚኣብሄር ዘዕርፍ ንህዝቡ ካብ ባርነት ዘውጽእ ትሑት ናይ ኣምላኽ ሰብ ክኸውን በቒዑ።
ካብዚ ተበጊስና ድማ ደቅና ኣብ ቤትና እንታይ ይላመዱ ኣለው? ኣዚና ክንምርምር የድልየና እዩ። ብርግጽዶ እቲ ዝጠቕም ነገር እዮም ካብ ሚድያ ዝረኽቡን ዝላመዱን ዘለዉ? ክንደይ ሰዓታት ኣብ ሚድያ የሕልፉ፡ እቲ ኣብ ሚድያ ዘሕልፍዎ ዘለዉ ግዜ’ኸ ንመጻኢኦም እንታይ ጽልዋ ኣለዎ?
ሚድያ ዝብል ኣዝዩ ገፊሕ ኣርእስቲ እኳ እንተኾነ ነቲ ምስ’ቲ ኣብ’ዚ እዋንዚ ብቐረባ ምስ ህልው ኩናታትና ዝያዳ ዝጸልወና ተለቪዥንን ኢንተርነትን ኣጽብብ ኣቢልና ክንርእዮ ክንፍትን ኢና።
ሓደ ነገር ርግጸኛታት ክንከውን ይግባእ፡ ኣብ ህጻናትና ዝኮነ ዝዝራእ ነገር እንተ ንጽቡቕ እንተ ንክፉእ ናይ ምዕባይን ናይ፡ ምፍራይን ባህሪ ኣለዎ። ስለዚ ድማ እዩ ቃል ኣምላኽ ካብ ትርእይዎን ትሰምዕዎን ተጠንቀቑ ዝብል። ምኽንያቱ ይትረፍ ኣብ ህጻናት, ኣብ ዓበይቲ እኳ ከይተረፈ ደጋጊምና እንርእዮን እንሰምዕን ነገራት ዓቢ ጽልዋ ከምዘለዎ ቃል ኣምላኽ የነግረናን የጠንቅቐናን እዩ።
ስለዚ ድማ ህጻናት ደቅና እንታይ ክዕዘቡ ይውዕሉ፡ ክንደይ ሰዓታት’ከ ኣብ ሚድያ ይውዕሉ ንሕና ጥራይ ኢና ብሓላፍነት ክንሕተተሉ እንኽእል። ምኽንያቱ በቲ ዝርእይዎን ዝሰምዕዎን ኣእምርኦም ከምዝምላእ ዘጠራጥር ኣይኮነን። ብመጠን እቲ ተደጋጋሚ ግዜ ዝርእይዎን ዝሰምዕዎን ነገር ድማ ንኣተሓሳስብኦም፡ ንባህርያቶም፡ ንኣረኣእያታቶም ብዓቢኡ ድማ ንመጻኢኦም ይጸሉ።
ዋላ እኳ ስድራቤት እቲ ቅኑዕ ስነምግባርን ፍርሃት እግዚኣብሄርን ንደቆም ዝምህሩ እንተኾኑ፡ ሚድያ ድማ ከምቲ ዝድለ ኣብ ቶም ህጻናት ክምጽኦ እንደሊ ኣወንታዊ ጽልዋ መሪጽናን መሚናን ክጥቀሙሉ ዘይንሕግዞም እንተኾንና ነቲ ኣብ ቤቶም ኣብ ቤተ ክርስትያን ክቐስምዎ ዝውዕሉ ጽቡቅ ነገራት ካብ ኣእምርኦም ከህስሰሎምን እቲ ኣብ ሚድያ ዝርከብ ካብ ሓቂ ዝወጹ ነገራት ዝያዳ ንኽምልኡን ይገብር። ስለዚ ድማ ስድራቤት ንደቆም ስጋብ እቲ ኣእምርኦም በሲሉ ንሕማቕን ጽቡቕን ፈላዮም ዝፈልጥሉ እዋን ዝበጽሑ፥ ኣእምሮ ደቆም ብዝተፈላለየ ዘየድሊ ሓበሬታታት ከይረስሕ ብሓላፍነት ናይ ሚድያ ቅኑዕ እጠቓቕማ ክመርጹሎም ይግባእ ።
ከምቲ ኣብ ላዕሊ ዝተጠቕሰ በቲ ቅኑዕ ኣገባቡ እንተዘይተጠቂምካሉ ሚድያ ብዙሕ ኣሉታዊን ኣዕናዊን ሳዕቤን ኣብ ህጻናት ከምጽእ ይኽእል እዩ፡ ትሕት ኢልና ገለ ኣብነታት ክንርኢ ክንፍትን ኢና።
- እቲ ምስ ስድራቤቶም ብምዝርራብ ክረኽብዎ ዝኽእሉ ፍቕርን ምቅርራብን እቲ ዝበዝሐ ሰዓታት ኣብ ሚድያ ምክትታል ይሓልፍ እሞ ምስ ስድርኦም ዘለዎም ርክብ እንዳ ወሓደ ይመጽእ በዚ ድማ ኣብ መንጎ ውሉድን ወላድን ጋግ እንዳ ገፍሐ ይመጽእ
- ድሌታትን ጠለባትን እቶም ህጻናት ምስቲ ኣብ ሚድያ ዝዕዘብዎ ይኸይድ
- ሂወት ጻዕርን ዋጋ ምኽፋልን ዘድልያ ምዃና ከምዝዝንግዑን ብትምኒት ጥራሕ ክነብሩን ይገብር
- ነዊሕ ሰዓታት ኣብ ተለቪዥን ይኹን ኢንተርነት ምውዓል ኣብ ትምህርቶም ይኹን ኣብ ካልእ ጽቡቕ ንጥፈታት ንከየድህቡ ይገብር ወይ ውን ስልቹዋት ንክኾኑ ይገብር
- ሚድያ ንሓንቲ ንኡሽተይ ጋል፡ ብዛዕባ መልክዓ፡ ኣከዳድንኣ፡ ኣመሻሽጥኣ፡ ኣብ ገዝኣን ኣብ ትምህርታን ክትገብሮ ዝለዋ ኣካይዳ፡ ንኣተሓሳስብኣ ክጸልዎ ይኽእል እዩ። ብዛዕባ መልክዓ ከምተን ኣብ ተለቪዥን ክትርእየን እትውዕል ክትመስል ክትፍትን ግዲ ይኾና ምኽንያቱ ንሳተን ናይ ጽባቐን ዘመናውነትን መምዘኒ ገይራ ስለትቕበለን።
- እቲ ኣብ ብዙሓት ፊልምታት ከም ተራን ነውሪ ዘይብሉን ነገር ገይሮም ዘቕርብዎ ናይ ወሲባዊ ነገር ድማ እታ ቆልዓ ከም ሓደ ቅቡል ነገር ገይራ ኣብ ኣእምሮኣ ክትወስዶ ይገብር፡ ምኽንያቱ ኣብቲ ትርእዮ ፊልምታት እቲ ነገር ከምዝፍጸም ደኣ እምበር እቲ ዝመጽእ ሳዕቤን እንታይ እዩ ብዙሕ ግዜ ኣየርእይዎን እዮም።
- ኣብ ኣእምሮኣ እትሕዘን ኣብነታውያን ሰባት ድማ ቅዱሳት ሰባት ወይ ካብ መጽሓፍ ቅዱስ ዝጥቀሳ ሰባት ዘይኮነ እተን ኣብ ተለቪዥን ክትርእየን እትውዕል ናይ ሓሶት ገጸባህርያት ይኾና።
- ንሓደ ንኡሽተይ ቆልዓ’ውን ብመጠን እቲ ክርእዮ ዝውዕል ዓይነት ፊልምታትን ክጻወቶም ዝውዕል ዝተፈላለዩ ዓይነታት ጌይምን፡ ኣእምርኡ ጎነጽ ክመልእ ባህሪያዊ እዩ። ምስ መዛንኡ ይኹን ምስ ዓበይቲ ድማ ተጓናጺ ባህሪ ክህልዎ ይገብር። ብብዝሒ ከምዚ ዓይነት ፊልምታት ዝርእይ ቆልዓ እንተኾይኑ ድማ ፍርሓት ኣብ ኣእምርኡ ክዓቢ ግድን ይኸውን ምኽንያቱ ኣብታ ንኡሽተይ ኣእምርኡ ዓለም ብምልእታ በቶም ኣብ መስኮት ተለቪዥን ተመሊኦም ዘለዉ ኣዝዮም ሕሱማት ነገራት ዝተመልእት ገይሩ ይቐርጾ።
ኣዚ ከምዚ ዓይነት ኣተዓባብያ ንመጻኢ እቲ ህጻን ከመይ ክጸልዎ ይኽእል አንድሕር ኢልና ድማ መኣዝኑ ዝጠፍኦ፡ ዝተደናገረ፡ ኣብ ፈንጠዝያ ክሕባእ ዝደሊ፡ እቲ ክቡር ካብቲ ሕሱር ክፈሊ ዓቕሚ ዘይብሉ ሰብ ኮይኑ ክዓቢ ይግደድ።
ካብዚ ኣብ ላዕሊ ተጠቒሱ ዘሎ ከምንርእዮ ሚድያ ኣብ ኣተዓባብያ ህጻናትና መዓረ ክንደይ ጸላዊ ምዃኑ ርኢና ኣለና። ሰለዚ ድማ ህጻናት ደቅና እንታይ ክዕዘቡ ይውዕሉ፣ ክንደይ ሰዓታትከ ኣብ ሚድያ ይውዕሉ ኣነጺርና ክንፈልጥ ይግብኣና። ምኽንያቱ እዚ ሚድያ ዝበሃል ደገ፡ ሰይጣን ብብዙሕ መልክዑ ክጥቀመሉ ዝኽእል መሳርሒ ምዃኑ ከነስተውዕል ንኽእል ኢና።
ነቲ ክንሃንጾ እንደሊ ፍርሃት እግዚኣብሄር ዘለዎ ንእግዚኣብሄር ዝጠቅም ወለዶ፡ በቲ ንኣሽቱ ዝመስል ግን ከኣ ዓቢ ጽልዋ ከምጽእ ዝኽእል ሚድያ ከይንኸስሮ ክንጥንቀቕ ይግብኣና።


text:
ኣብ ትግራይ ሎሚ ክራማት 1.2 ሄክታር መሬት ብዝራእቲ ክሽፈን ተተሊሙ ኣሎ:: ናይ ዝተፈላለዩ ወረዳታት ሓረስቶት ዘለዎም ምድላዋት ብዝምልከት ኣዘራሪብናዮም ኣለና::
ቐሺ ገብራይ ኪዳነማርያም ኣብ ዞባ ማእኸል ትግራይ ወረዳ ወርዒለኸ ጣብያ ወርዒ ነባሪ እዮም:: ኣብቲ ቆላ ኩነታት ኣየር ዘለዎ ወርዒ ፍርቂ ሄክታር መሬቶም ዕፉን ዘሪኦምዎ:: ኣብ ከባቢኦም ብበዝሒ ዕፉን ከምዝዝራእ እዮም ዝዛረቡ:: ካብ ናይ ባዕሎም መሬት ብተወሳኺ ኣብ ናይ ካልኦት መሬት ብትውፍርቲ ከምዝሓረሱ ዝገለፁ ቐሺ ገብራይ ነዚ ድማ እኹል ዝኾነ ዘመናዊ ድኹዒ ከምዝተጠቐሙ ይዛረቡ::
ካልእ ሓረስታይ ኣብ ወረዳ ላዕላይ ማይጨው ጣብያ ለሳልሰ ጣፍ ዝዝራእ መሬቶም እናሓረሱ ዝረኸበናዮም ሃለቃ ኣለም ገብረፃድቕ እዮም:: ከባቢኦም ብብዝሒ ጣፍ ዝዝረአሉ ኮይኑ ኣብ ፈላማይ መዓልታት ወርሒ ሓምለ ንምዝራእ ድማ መሬቶም ደጋጊሞም ይሓርሱ ከምዘለዉ ገሊፆም::
ሓረስታይ ነጋሲ ሃይለ ድማ ኣብ ዞባ ሰሜን ምዕራብ ትግራይ ወረዳ ታሕታይ ቆራሮ ጣብያ ዓዲ ግዳድ ነባሪ እዮም:: ንሶም ድማ ዘለዎም ሓደ ሄክታርን ፈረቓን መሬት ጣፍ: መሸላን ዓተርን ንምዝራእ ከምዝተዳለዉ ተዛሪቦም:: ነዚ ድማ መሬቶም ደጋጊሞም ይሓርሱ ምህላዎምን ዘድልዩ እታወታት ሕርሻ ይጥቀሙ ከምዘለዉ ተዛሪቦም::
ኣብ ትግራይ ኣብ ዘበነ ምህርቲ 2011 / 2012 ልዕሊ 1.2 ሚልዮን ሄክታር መሬት ክዝራእ ትልሚ ዝተታሕዘ ኮይኑ ካብዚ ልዕሊ 18 ሚልዮን ኩንታል እቶት ክርከብ ተተሊሙ ከምዘሎ ካብ ቢሮ ሕርሻን ልምዓት ገጠርን ትግራይ ዝተረኽበ ሓበሬታ የረድእ::እቲ ሓበሬታ ዘራእቲ ሰሊጥ: ስርናይ: ጣፍ:መሸላን ዕፉንን ድማ ብበዝሒ ዝዝራእ ምኻኑ እዩ ተገሊፁ::


text:
መንግስቲ ኢትዮጵያ ኣብ ልዕሊ ኢንተርኔት ምጥቓዕቲ የካይድ ኣሎ ክብል ዓለምለኸ ተሓላቒ ጉጅለ ሰብኣዊ መሰላት/Human Rights Watch / ይኸስስ።መንግስቲ ኢትዮጵያ ናይ ባዕሉን ናይ ካልኦትን ሕግታት ኣኽቢሩ ከምዝሰርሕ ሓደ ናይ ኢትዮጵያ ዲፕሎማት መሊሶም ኣለው።
ካብዚ ካብ ኣሜሪካ ዝመሓላለፍ ናይ ኢትዮጵያ ሳተላይት ቴሌቪዥን /ኢሳት/ ካብ ዝተላኸሉ ናይ ዲጂታል መልኽቲ ንገሊኡ ዝፈተሸ Citizen Lab ዝተብሃለ ትካል 30 ለካቲት 2007 ዓ/ም ኣብ ዝወፅኦ ሪፖርት መንግስቲ ኢትዮጵያ ናብ ናይ ኢሳት ኮምፒተራትን ናይ ሰራሕተኛታት ናይ ኢሜይል ኣደራሻን ንምእታው ሓደሽቲ ፈተነታት ገይሩ’ሎ ክብል ኣፍሊጡ’ሎ።
ነዚ ናይ Citizen Lab ሪፖርት መሰረት ዝገበረ Human Rights Watch/ ዝተብሃለ ተሓላቒ ሰብኣዊ መሰላት መንግስቲ ኢትዮጵያ ከምዚ ዝበለ ተግባር ክፍፅም ንፈለማ ግዜ ኣይኮነን ክብል ኣብ ዝሓለፈ ቅነ ጋዜጣዊ መግለፂ ኣውፂኡ’ሎ።
ሰበስልጣን መንግስቲ ኢትዮጵያ ኣብ ልዕሊ ጋዜጠኛታትን መራኸቢ ብዙሃንን ዝፍፅምዎም ናይ ኢንተርኔት መጥቓዕትታት ብህፁፅ ጠጠው ከብሎን ነቲ ቴክኖሎጂ ዝሸጥሉ ናይ ወፃኢ ትካላት እውን ቴክኖሎጂኦም ንምጥሓስ መሰል ዜጋታት ይውዕል ስለዘሎ ክምርምርዎን ፀዊዑ’ሎ።
ኣብ ህይውማን ራይትስ ዎች ንጉዳያት ኢንተርኔት ዝከታተላ ስንቲያ ዎንግ ኣብ ዝሓለፈ ሰሙን ንቪኦኤ ኣብዝሃብኦ መግለፂ መንግስቲ ኢትዮጵያ ናይ ወፃኢ ቴክኖሎጂታት ብምጥቃም ካብ ኢትዮጵያዊ ወፃኢ ንዝርከቡ ናይ ውልቂ መራኸቢ ብዙሃንን ናይ ተቓወምቲ መራሕቲ ኮምፒተራት ናይ ዲጂታል መጥቓዕቲ ብምፍፃም ኣብ ውሽጢ እቲ ኮምፒተር ዝርከብ ሓበሬታ ንምውሳድ ይፍትን ኣሎ ኤልን።እቶም ርክባት ናይ ቪዲዮም ካሜራን ማይክሮፎንን ከምኡ እውን ብስካይፕ ኣቢሉ ዝካየዱ ርክባት ዝሓውስ ምዃኑን ከምዚኦም ዝበሉ ክትትላት ንትካለን ከምዘተሓሳስብን ወሲኸን ሓቢረን ሲንቲያ።
እቲ ቴክኖሎጂ ንመንግስቲ ኢትዮጵያ ሸይጡ ዝተብሃለ ዋና ቤት ፅሕፈቱ ጣሊያን ዝኾነ ናይ ኢንተርኔት ትካል The Hacking Team ሓለፊ ክፍሊ ዕዳጋ ኤሪክ ሬብ ኣብ ምሉእ ዓለም ንዝርከቡ ኣፈፀምቲ ሕግን መንግስታዊ ትካላትን ገበናትን ካልኦት ዘይሕጋዊ ተግባራትን ንምክትታል ዘኽእሉዎም ናይ ኢንተርኔት ፕሮግራማትን ሶፍት ዌራትን ከምዝሸጡ ይገልፁ።
እዞም ትካላት ኣብ ልዕሊ ካልኦት ኣድላዪ ዘይኮነ ስለያ ከካይዱ ምሕጋዝዶ ኣይኮነን ንዝብል ሕቶ ‘’ስለያ ዝብል ቃል ምጥቃም ኣይደልን።ኣብ ውሽጢ ሃገሮም ሕጋዊ ዝኾነ ናይ ክትትል ስራሕ ንኽፍፅሙ ዘኽእሎም እዩ’’ ክብሉ ኤሪክ ሬብ መሊሶም።
እዚ ቴክኖሎጂ ንኢትዮጵያ ሸይጦም እንተኾይኖም ዝተሓተቱ ኤሪካ ሬብ ናይ ዓማዊልና መንነትን ኣበይ ከምዝርከቡን ብደረጃ ፖሊሲ ኣይንገልፅ።ምኽንያቱ ናትና ፕሮግራም ወይም ሶፍት ዌር ዝጥቀምሉ ኣብ ዙሪያ ዓለም ኣብ ልዕሊ ዝርከቡ ገበነኛታትን ሽብርተኛታትን ንምክትታል ስለዝኾነ ዕላዊ ኣይንገብረሎምን ኢና ኢሎም።
ይኹን እምበር ዝሸጥናሎም ሶፍት ዌር ብዘይኣግባብ ይጥቀምሉ ኣለው ዝብል ሓበሬታ እንተበፂሑና ምርመራ ክነካይድ ኢና ኣብኡ ተደሪኽና ድማ ስጉምቲ ክንወስድ ኢና ኢሎም ኤሪክ ሬድ።
ንምዃኑ ኢትዮጵያ ወናኒት እዞም ዝብሃሉ ዘለው ቴኮሎጂታት ዲያ?ዋሽንግተን ዲሲ ኣብ ዝርከብ ኤምባሲ ኢትዮጵያያ ሓላፊ ፓብሊክ ዲፕሎማስኒን ኮሚኒኬሽንን ኣቶ ተስፋየ ወልዴ እቲ ኽሲ ከምዝሰምዕዎ ብምግላፅ መንግስቲ ኢትዮጵያ ኣብ ውሽጢ ሃገር ብዘለው ሕግታት ከምኡ እውን ናይ ካልኦት ሃገራት ሕግታት ኣኽቢሩ እዩ ዝሰርሕ ኢሎም።ምስ ከምዚኦም ዝበሉ ጠቐነታት ርክብ የብልናን መንግስቲ ከምዚ ንምግባር ዝሰርሐሉ ዋላ ሓደ ምኽንያት እውን የለን ኢሎም።


text:
Radio Erena: 07 December 2019
መንገዲ ኣየር ኤርትራ፣ ካብ ዪክሬይን ብዘምጽኣ ናይ ክራይ ነፋሪት ናብ ኢጣልያ ክካየዶ ዝፈተነ ስሩዕ ናይ መጓዓዝያ በረራታት ከምዘይተዓወተ ተገሊጹ።
እቲ መንገዲ ኣየር፣ ብመንገዲ ካይሮ፣ ኣቢሉ ኣብ ሰሙን ክልተ ግዜ ናብ ሚላኖ ናይ መጓዓዝያ በረራ ንምክያድ ኣብ ሕዳር 2017 ከምዝተበገሰ ኣይርሳዕን።
ይኹን’ምበር እቲ ፈተነ ክሳብ ሚያዝያ 2018 ጥራይ ከምዝቐጸለ’ዩ ጸብጻባት ኣቭየሽን የመልክት።
መንገዲ ኣየር ኤርትራ፣ ነቲ ካብ መንገዲ ኣየር ያን ናይ ዩክሬን ብክራይ ብዘምጽኣ B737-300 ዝዓይነታ ነፋሪት ዝጀመሮ ናይ ኤውሮጳ መደባቱ ድሕሪ ምፍሻሉ፣ ኣብዚ እዋን’ዚ ብመንገዲ ኣየር ኢትዮጵያ ተኪእዎ ኣሎ።
ብሰንኪ ዘይብቁዕ ምሕደራ ተደጋጋሚ ፍሽለታት ዘጋጠሞ መንገዲ ኣየር ኤርትራ፣ ካብን ናብን ኣስመራን ካልኦት ሃገራትን ዘካይዶ ዝነበረ ናይ ህዝቢ መጓዓዓዝያ፣ ኣብዚ እዋን’ዚ ብመንገዲ ኣየር ኢትዮጵያ ተዓብሊሉ ይርከብ።
መዓልታዊ ካብን ናብን ኣስመራን ካልእ ክፍሊ ዓለምን ስሩዕ በረራታት ዘለዎ መንገዲ ኣየር ኢትዮጵያ፣ ነቲ ትልኽ ክብል ዝጸንሐ መንገዲ ኣየር ኤርትራ ጠቕሊሉ የዳኽሞ ከምዘሎ ምስቲ መንግስታዊ ትካል ቅርበት ዘለዎም ወገናት የረድኡ።
እዚ ከምዚ’ሉ እንከሎ፣ መንገዲ ኣየር ኤርትራ ናብ ጅቡቲ በረራ ክጅርም ምዃኑ ካፓ ዝተባህለ መርበብ ሓበሬታ ገሊጹ።
እንተኾነ፣ እቲ ኣብዚ ወርሒ’ዚ ስሩዕ በረራ ክጅምር ምዃኑ ዝጠቕስ ሓበሬታ፣ ብክልቲኦም ወገናት መረጋገጺ ኣይተዋህቦን።
ናብ ኤውሮጳን ካልእ ክፋል ዓለም ክበጽሕ ዘይክኣለ መንገዲ ኣየር ኤርትራ፣ ኣብ ዞባና ከካይዶ ዝጸንሐ ምንቅስቓሳት፣ ብሰንኪ ተደጋጋሚ ምትዕንቓፍ፣ ካብ ኣስመራ፣ ጁባ፣ ዱባይ፣ ስዑዲ ዓረብን ካልኦት መስመራትን፣ በቲ ኣብ ኣፍሪቃ ዝሓሸ ኣገልግሎታት ብምሃብ ዝፍለጥ መንገዲ ኣየር ኢትዮጵያ ክበሓት ይርአ ኣሎ።
====================


text:
ትካል ስደተኛታት ሕ/ሃ ታንዛኒያ ካብ ሞዛምቢክ ክፍለ ግዝኣት ካቦ ዴልጋዶ ተሰዲዶም ዕቑባ ዝሓተቱ ስደተኛታት ብኣስገዳድ ምብራራ ጠጠው ክተብሎ ሓቲቱ።
ታንዛኒያ ካብ መስከረም ጀሚራ ንልዕሊ 4,000 ሞዛምቢካዊያን ሓተቲ ዕቑባ ምስጓጓ ፀብፃባት ይገልፁ።ትካል ስደተኛታት ሕ/ሃ እዚ ቁጽሪ ኣብ ዝሓለፈ ወርሒ ጥራሕ ብኣስገዳድ ዝተመለሱ ልዕሊ 1,500 ሰባት ከምዝሓውስ ኣፍሊጡ ኣሎ።እቶም ስደተኛታት ኣብዚ ሕጂ እዋን ኣብ ዶብ ሞዛምቢክ ኣብ ኣሰካፊ ኩነታት ይርከቡ።
ብጋዝ ሃብታም ካብ ዝኾነ ካብ ሰሜናዊ ሞዛምቢክ ክፍለ ግዝኣት ካቦ ዴልጋዶ ካብ ጥቅምቲ 2017 ጀሚሩ ኣስታት 724,000 ሰባት ተመዛቢሎም ኣለው።ወኪላት ረድኤት ን50,000 ሰባት ሓለዋን መሰረታዊ ረድኤትን ክህቡ ፀኒሖምኣለው። ትካል ስደተኛታት ሕ/ሃ ክሳብ መወዳእታ እዚ ዓመት ንተወሰኽቲ 250,000 ሰባት ንምሕጋዝ መደባት ይሳለጡ ኣለው ኢሉ።


text:
ፍርሓት ኣግዚኣብሄር ንኹሉ ፍርሓታ ከም ዘርሕቕ ንረዳእ፣
መቸም ኩኡ ጊዜ ሓድሽ ዓመት ኣብ ዝመጸሉ እዋናት ዘሎ ጸፋዕፋዕን መብጸዓታትን ኣዚዩ ብዙሑን ማእለያ ዘይብሉን እዩ፣ ተግባራውነቱን እቲ ለውጥን ግና ኣዚዩ ብጣዕሚ ሒደት እዩ፣ ሰባት ወትሩ ኣብ ሓድሽ ዓመት ገለ ነገር ክገብሩ ከም ዘለዎም እዮም ዝኣምኑ፣ ብፍላይ ገሊኣቶም ምስ ምልዋጥ ሓድሽ ዓመት ነገር ኩሉ ዝልወጥ እዩ ዝመስሎም፣ በዚ ከምዚ ከይኮነ ኣይተርፍን ሓድሽ ዓመት ክመጽእ ኣብ ዝቀላቐለሉ ጊዜያት ኣብ ዲቕ ዝበለ ስሚዒትን ካልእ ነገርን ዝኣትዉ፣ ኣብዚ ክንፈልጦ ዘሎና ሓደ ዓቢ ዝኾነ ቁም ነገር ኣሎ እዩ ንሱ ከኣ ትማሊ ክትልውጦ ዘይወሰናካ ደሓን ሓድሽ ዓመት ምስ መጸ ክልውጦ እየ ኢልካ ምግማት የዋህነት ጥራይ እዩ ክኸውን፣
ኩሉ ጊዜ ሓደ ሓቂ ክንፈልጦ ዝግባኣና ነገር እንተ ሃልዩ ሓድሽ ዓመት ናይ ትማሊ መቐጸልታ እምበር ካብቲ ናይ ዝሃለፈ ዝተፈልየ ኣይኮነን፣ እንታይ እየ ክብል ደልየ ትማሊ ክንገብሮ ፍቓደኛ ዘይኮና ክነስና ድሓን የርክበሉ እየ ምባልሲ ፋይዳን ቁም ነገር ዘይብሉን ምኻኑ ንምሕባር እየ፣ ዝኾነ ኾይኑ ናይ ትማሊ ካብ ሓለፈ ጽባሕከ እሞ እንታይ ክንገብር ይግባእ ኢልካ ምሕታት ግና ጥበብ እዩ እሞ ብናይ ትማሊ ዓወታትና ከይተዘናጋዕና ብናይ ትማሊ ውድቀትና ኸኣ ከይተዳሃልናን ተስፋ ከይቆረጽናን ንጽባሕ ራእይና ብምስፋሕ ነቲ ዝተዓወትናሉ እነስፍሓሉ ነቲ ዝወደቕናሉ ኸኣ ኣሪምና ከነስተኻኽሎ ንዳሎ፣ ትማሊ ብዓወት ስለ ዝሓልፍና ሎሚ እውን ከምኡ ይኾነልና ማለት ኣይኮነን ወይ ከኣ ትማሊ ስለ ዝወደቕና ጥራይ ሎሚ እውን ኣብ ውድቀት ክንህሉ ኣሎና እውን ኣይኮነን፣ ንኹሉ ውሳኔን ምጥንቃቕን የድልዮ እዩ፣
ትማልን ሎምን በበይነን ዝተፈላለያ መዓልታት እየን ስለዚ ሎሚ ንሕና ንዝመጽእ መዓልታት ካብ ሎሚ ጀሚርና ምድልዋትና ነነጣጥፍ፣ ኣብዚ ሓደ ዓቢ ሚስጥር ክንፈልጦ ዝግባኣና ነገር ኣሎ እዩ፣ ንሱ ኸኣ ወዲ ሰብ ኣዚዩ ዱኹም ካብ ሓይሉን ፍልጠቱን ተበጊሱ ገለ ውሱን ነገር እምበር ኩሉ ክገብር ክኽእል ዓቕሚ ከም ዘይብሉ ምርዳኣ ሰናይ እዩ፣ ብፍላይ ከም መንፈሳውያን ነዚ ነገር እዚ ኣዚና ክንፈልጦ ይግባኣና፣ እዚ ክገብር እየ ምባል እኳ ሰናይ እንተ ኾነ ብዘይ ኣምላኽ ክትገብር ከም ዘይትኽእል ምፍላጥ ግና እቲ ዝበለጸ እዩ፣
መጽሃፍ ቁዱስ ተኾነ እውን ብዘይ ብኣይ ምንም ክትገብሩ ኣይትኽእሉን ኢኹም እዩ ዝብለና ስለዚ ነዚ ሓቂ እዚ ፈሊጥና ብዘይብእኡ ምንም ክንገብር ከም ዘይንኽእል ተገንዚብና ነቲ ዝመጽእ ዓመት ክንኮኖ ዝግባኣና ክንከውን ኣብ ኣምላኽ ንወከል ደኣ፣ ሰብ ይሓስብ እዩ እግዚኣብሄር ከኣ ይፍጽም፣ ካልእ ኸኣ ቕድሚ ናብታ ትቕጽል ዓመት ምስጋርና ነዘን ዝስዕባ ሕቶታት ኣቐዲምና ንገዛእ ርእስና ንሕተት፣ እዛ ዝሓለፈት ዓመት እዚኣ ኣምላኽ ብዛዕባይ እንታይ ዓይነት ጸብጻብ ኮን መቕረበ? ብኣይሲ ተሓጊሱ ዶ ወይ ግሁዩ? ሕጂ ኸ እሞ እንታይ ክገብር ኣሎኒ? እስከ ህድእ ኢልና ንገዛእ ርእስና ንፈትሽ፣
ኣምላኽ ትማሊ ኾነ ሎሚ ንዕኡ ንበይኑ ጥራይ እዩ ዝደልየና ካብኡ ወጻኢ ካልኣ ዋናና ክኸውን ኣይደልን እዩ፣ እቲ ፍቓድ ግና ኣብ ገዛእ ርእስና እዩ ዘሎ፣ ስለዚ ዓሚ ዋና ካልእ ኔሩ ክኸውን ይኽእል እዩ ሕጂ ግና ከነስተካኽሎ እቲ ዕድል ተዋሂብና ኣሎ፣ እምበኣር ኩቡራት ሰማዕትና ነዛ ትመጽእ ዘላ ዓመት ኣብ ህይወትና ክንላመመደን ዝግባኣና ነገራት ኣለዋ እሞ ብዛዕበኣን ክንዛረብ ኢና፣ ቅድሚ ኩሉ ከም ዝብልናዮ ግና ከምቲ ኣብ ትንቢት ዘካርያስ ተባሂሉ ዘሎ “ብመንፈሰይ እምበር ብኽእለትን ብሓይልን ኣይኮነን” ዝብል ንሕና ብሓይሊ ኣምላኽ ተደጊፍና እምበር ብኽእለትና ተደጊፍና ተግባራውያን ክንገብረን ከም ዘይንኽእል ኣርጊጽና ንፍለጥ ዓቕምና ድሩት እዩ ሓይልና ውሱን እዩ ስለዚ ነዚ ፈሊጥና ናብ ኣምላኽ ንቕረብ፣
ኩቡራትን ፍትዋትን ተኸታተልቲ ቤተ ዛዮን ኣብዛ ትመጽእ ዓመት ከኣ ኣምላኽ ካብ ዝሓለፈ ዓመታት ንላዕሊ ክንፈልጠን ዝደልየና ነገራት ኣለዋ እታ ቐንድን ኣገዳሲትን ድማ ፍርሓት ኣምላኽ እያ።
መጽሓፍ ቁዱሳ ብዛዕባ ፍርሓት ኣምላኽ ኣብ ብዙሕ ጥቕስታት ገሊጹን ምሂሩን ኣሎ፣ ሰብ ኣብዛ ምድሪ ብኩሉ ጥበብ መሊኡ እኳ ክመላለስ እንተ ኸኣለ ብሰንኪ እቲ ናይ ጥበብ ጥበባት ዝኮነ ፍርሃት ኣምላኽ ንድሕሪት ስለ ዝደርበየ ግና እንሆ ዓለምናን ህዝብናን ኣብ ክወጽሉ ዘይክእሉ ታኼላ ዓዘቕቲ ወዲቖም ኣለዉ፣ ሰበ ብዘይ እዚ ጥበብ እዚ ምሉእ ኣይኮነን ክኸውን ከኣ ኣይክእልን እዩ፣ ንኣምላኽ ዝፈርህ ሰብ ጥራይ ከኣ እዩ ንነገራትን ንዝመጾ ብድሆታትን ዘይፈርህ ከመይ ተበልናሲ ኩሉ ነገር ኣብ እቲ ዘፍርሕ ኣምላኽ ምኳኑ ስለ ዝፈልጥን ዝርዳኣን፣
ሎሚ ጊዜ ሰይጣን ብዝተፍላለየ መፈንጠራታት ፍርሒ ኣውጢሩናን ከቢቡናን ይርከብ ሳዕቤን ናይዚ ኸኣ እታ ዝነበረትና ፍጽምቲ ፍቕሪ ሪሒቓ እንሆ ኣብቲ ኣምላኽ ዘይደልየና ቦታን ስፍራን ስለ ዝተረኸብና ኸኣ መቕጻዕትና ካብ ዝሓለፈ እምብዛ ገዲዱ ኣሎ፣ እዛ ዓመት እዚ ብከመይ ዓይነት ፍርሃት እግዚኣብሄር ከም ተመላለስና ኣምላኽን መንፈሱን ጥራይ እዮም ዝፈልጡ፣ ይኹን እምበር እንሆ ሕጂ ኸኣ እዛ ሓዳስ ዓመት ኣብ ቅድሜና ተገቲራ ኣላ እሞ መከራና ክውዳእ እንተ ኾይኑ ካብዛ ዓመት እዚኣ ብዝበለጸ ብፈሪሓ ኣምላኽ ንምምልላስ ወትሩ ልብና ኣብ ቅድሚ ጸጋ ኣምላኽ ኮይኑ ይወስን፣
ሎሚ ስለምንታይ ኮን ይኸውን ብሃውሪ ብዘይ መርሒነት ኣምላኽ እናተመላለስና እንኸዶን እንወጾን መንገዲ ጠፊኡና ዘሎ? እቲ መልሲ ንጹር እዩ ኣነ ባዕለይን ንስኻትኩምን ኩላትናን ንኣምላኽ ስለ ዘይፈራሕና ጥራይ እዩ፣ ኣምላኽ ወትሩ ነቶም ዝፈርሕዎ ሚስጥሩ ምስ ገለጸሎም እዩ፣ ነዚ ኸኣ እዩ ዘማራይ ዳዊት ኣብ መዝሙሩ ከምዚ ኽብል ዝዘመረ፣ “ሚስጥር እግዚኣብሄር ነቶም ዝፈርህዎ እዩ ኪዳኑ እውን ከፍልጦም እዩ” መዝ 25።14፣ እዛ ትመጽእ ዘላ ዓመት ከኣ ከምዛ ናይ ሎሚ ዓመት ብሃውሪን ብዝመስለናን ዲና ክንመላለስ ወይሲ ሚስጥር ኣምላኽ ፈሊጥና ብመሪሕነት መንፈሱ ኢና ክንመላለስ? ስለዚ ንኣምላኽ ክንፈርሕ ንኣምላኽ ንልብና ከዳልዎ ንሕተቶ፣
ሰይጣን ካብ እምነት ከዘንብለና ብኡኡ ኣቢሉ ኸኣ ኣብ ትሕቲ ግዝኣቱ ከእትወና ኢሉ ማእለያ ዘይብሉ ፈተናታትን ኣደራዓትን ኣብና የበጽሕ ኣሎ፣ ገለ ኸኣ በቲ ዘየፍርሕ ሰይጣን ፈሪሖም ነቲ ክፍራህ ዝግብኦ ኸኣ ምፍራሕ ሓዲጎም ናይ መርከብ እምነቶም ኣብዚ ዓመት እዚ ዝተሰብረቶም ሰባት ብዙሓት እዮም፣ እዞም ሰባት እንተ ዘይተመሊሶምን ነቲ ኹሉ ዝኽእል ከኣ ፍርሓቶም እንተ ዘይጌርሞ መወዳእትኦም ሰናይ ኣይኮነን፣ ምናልባት ንስኻ ወይ ኣነ ሓደ ካባታቶም ክንከውን ይከኣል እዩ ግና ኣብዚ ንፍለጥ ሎሚ እውን ተኾነ ኣምላኽ ፍራሓትና ኾይኑ ንዕኡ ጥራይ ክንፈርሕ ከኽእለና እሙን እዩ፣
እሞ እንታይ ደኣ ንግበር ናብቲ ኹሉ ዝኽእል ኣምላኽ ንመለስ፣ ኣሕዋተይ እዛ ትመጽእ ዘላ ዓመት ንኣምላኽ ካብ ዝሓለፈ ጊዜ ኣዚይና ክንፈርሖ ከም ዝግባኣና ትሕብረና ኣላ፣ ሰብ ሳላ ፍርሓት እግዚኣብሄር እዩ ሃዲኡ ጸጊቡ ዝሓድር እሞ ንሕና ኸኣ ተካፈልቲ እዚ በረኸተ እዚ ክንከውን ካብ ሎሚ ንወስን፣ ንኣምላኽ ምፍራሕ ልዕሊ ኩነታት የመላልሰካ፣ ንኣምላክ ምፍራሕ ኣብ ልዕሊ ተጻረርትኻ ብዓወት የመላልሰካ፣ ንኣምላኽ ምፍራሕ ኣብ ቅድሚ ጸላእትኻ ማእዲ ይሰርዓልካ፣ ንኣምላኽ ምፍራሕ ሓለፋ ኹሉ ነገር ኣብ ዉሑስ ቦታ የንብረካ፣ ሎሚ ነዚ ክንመርጽ ከመይ በረኸት ይመስለኩም፣
ሚስጥር ኣምላኽ ነቲ ፈሪሓ ኣምላኽ ዘለዎ ሰብ ጥራይ እዩ ወረግ ምሕረቱ ከይተረፈ ነቶም ዝፈርሕዎ እዩ፣ ኩብራት ኣሕዋትን ኣሓትን ዝሓልፈ ሓሊፉ እዩ ግና ኣብ ቅድሜናን ኣብ ህይወትናን ርኢናየን ዘይንፈልጥ ሓደሽቲ መዓልታት ይመጻ ኣለዋ እሞ እተን ናይ መከራን ስቓይን እዋናት ናብተን ዘይንፈልጠን መዓልታት ሒዝናየን ከይንኣቱ እሞ ኣምሳይኡ ካብቲ ዝሓለፍናዮ ዝገደድ ከይበጽሓናን ከይረኽበናንሲ ሎሚ ንኣምላኽ ክንፈርሕ ንወስን፣ ካብቲ ብኢኮኖሚ ብመንፈሳዊ ኮታ ብብዙሕ ነገር ዘፍረሓና ዘሎ ኣደራዓት ክንሃድም እቲ መንገዲ ብጎይታና የሱስ ክርስቶስ ኣቢልና ንኣምላኽ ምፍራሕ ጥራይ እዩ እቲ እንኮ መንገዲ፣ ስለዚ እምበኣር ፍርሓትና ኣምላኽ ክከውን ይግባእ፣
ኣምላኽ እቲ ንዕኡ ዝግብኦ ኽብሪ ክንህቦ እዩ ዝደሊ እዚ ዝከውን ከኣ ንዕኡ ብምፍራሕ እዩ፣ እቶም ናይ ዝሓለፉ ኣቦታትና ነዚ ነገር እዚ ዓቢ ምስክር ኮይኖምና እዮም ሓሊፎም፣ ኣብርሃም ካብ ቤት ኣብኡ ክወጽእ ከሎ ንኣምላኽ ፈሪሁ እዩ፣ ሎሚኸ ንሕና ነዛ ትመጽኣ ዘላ ዓመት ካብ ምንታይ ወጺና ኮን ኢና ንኣምላኽ ብፍርሓት ከነገልግሎን ክንእዘዞን ወሲና ዘሎና?
ቃል ኣምላኽ ኣብ እብራውያን 11፡7 ብዛዕባ ኖህ ክዛረብ ከሎ ከምዚ ይብል “ኖህ ብዛዕባ እቲ ገና ዘይተራእየ ነገር ራኢይ ምስ ረኣየ ብፍርሃት ኣምላኽ ተደሪኹ ብእምነት እዩ ንምድሓን እትከውን መርከብ ዘዳለወ፣ ብኣኣ ጌሩ ንዓለም ኮነና ነቲ ብእምነት ዚርከብ ጽድቂ ከኣ ወራሲ ኾነ” ኖህ ገና ከይኮነ እንከሎ እዩ ብፍርሓት ካብቲ ዝመጽ ቑጥዓ ዘምለጠ ሎሚ ኸ ንሕና?
ዓለም እናተማሓየሸት ዘይኮነትሲ እናበስበሰትን ፍርዳ ኸኣ እናቐረበ እዩ ዝኸይድ ዘሎ እሞ ንሕና ኸኣ ንምድሓና ትኸውን መረከብ ብጎይታና የሱስ ክርስቶስ ደኣ ነዳሉ መን ይፈልጥ 2016 የሱስ ክርስቶስ ዝመጸላ ዓመት ተኾነት? እሞ ነዚ ኸኣ መርከብ ምድሓን ዶ ኣዳሊና ኣሎና? እዚ ብፍርሓት ኣምላኽ ተደሪኽካ እዩ ዝኸውን፣ኣቱም ብዝተፈላለየ ፍርሓት ተኣሲርኩም ናብ ናይ ሞት ጎደና ተምርሑ ዘለኹም ዓበይትን ናኣሽቱን ንኣምላኽ ምፍራሕ ጥራይ እዩ እሞ ካብ ፍርሕት ሞት ከናግፈኩም ዝኽእል ነታ ትመጽእ ዘላ ዓመት ምስ ፍርሃትኩም ኣይትቀባበልዎ ብኣንጻሩ ኣፍኩም ከፊትኩም ዎ ኣምላኸይ ብፍርሓትካ ምልኣኒ ካብ ማእሰርተይ ነጻ ግበረኒ ፍርሓተይ ንስኻ ጥራይ ኩን በልዎ ኣምላኽ ከኣ ክረድኣኩምን ክድግፈኩምን እዩ፣ ፍርሓት ኣምላኽን ፍቑሩን ጥራይ እዩ ንስቓይና ክኣልን ከርሕቕን ዝኽእል፣


text:
ሕቡራት ሃገራት ኤርትራዊያን ስደተኛታት፣ ብሰንኪ ውግእ ገዲፎምዎ ዝኸዱ መዓስከር ስደተኛታት ክልል ትግራይ ተገዲዶም ንክምለሱ ዝግበር ዘሎ ጻዕሪ ከምዘሻቀሎ ገሊጹ።
መንግስቲ ኢትዮጵያ፣ ኣብ ዝፈነዎ መግለጺ "ካብ መዓስከር ስደተኛታት ክልል ትግራይ ናብ አዲስ አበባ ዝሃደሙ ኤርትራዊያን ስደተኛታት ይምለሶም ኣለዂ" ዝብል እዩ። ትካል ስደተኛታት ሕቡራት ሃገራት ብወገኑ፣ ኣማኢት ኣሻሓት ስደተኛታት ብኣውቶብስ ተሳፊሮም ንትግራይ ከምዝተወሰዱ ዝሕብር ሪፖርት ከምዝረኸበ ጠቂሱ ኣሎ።
መንግስቲ ኢትዮጵያ "ንተዋጋእቲ ህወሓት ስለዝሳዓርክዎም፣ ስደተኛታት ናብ’ቲ መዓስከር ንምምላስ ጸገም የብሉን" ይብል።
ኮምሽነር ኮምሽን ትካል ስደተኛታት ፍሊፖ ግራንዲ ብወገኖም "ትካላት ረድኤትን ሕቡራት ሃገራትን፣ ናብ’ቲ አስታት 96 ሽሕ ኤርትራዊያን ናብ ዝነብሩሎም መዓስከር ስደተኛታት ክአትው ከምዘይካኣሉ ብምጥቃስ፣ እቶም ዝተበታተኑ ስደተኛታት ናብ’ቶም መዓስከራት ንምምላስ ዝግበር ፈተነ ዘሻቅል ኮይኑ ኣሎ" ኢሎም ኣለው።
ትካላት ረድኤት ብወገነን "መጠን ቀረብ ኣብ’ቶም መዓስከራት ሕጽረት ኣሎ፣ ኣብ ገለ ከባቢታት ድማ ውግእ ቀጺሉ ስለዘሎ ኩነታት ኣሰካፊ ኮይኑ ኣሎ" ይብሉ። ሕ/ሃ "መንግስቲ ኢትዮጵያ፣ ንሕቡራት ሃገራትን መሻርክቱን፣ ዘይተገደበ ምንቅስቃስ ክህብ እየ ኢሉ ቃል ኣትዩ ነይሩ። ምኽታም ውዕል ሓደ ስዳሮ ንቅድሚት እዩ፣ እንተኾነ፣ ሰብኣዊ ሓገዛት፣ ካብ መትከልን ዘይሻራዊነትን ብዝጸፈፈ መልክዕ ክፍጸም ኣለዎ" ይብል ።
ፍሊፖ ግራንዲ ወሲኾም "ከምዞም ዝተጠቀሱ ኣገባባት ኣዝዮም ኣገደስቲ እዮም። ምኽንያቱ፣ ሓገዝ ናብ ተቃላዕቲን ኣዝዩ ዘድልዮምን ሰባት ንምቅራብ ስለዘኽእል" ኢሎም።
መራሕቲ ህወሓት ኣንጻር ሰራዊት ኢትዮጵያ መሊሶም ይዋግኡ ከምዘለው ገሊጾም ኣለው። እንተኾነ ኣገልግሎት ርክባት ስለዝተቋረጸን መንግስቲ ኢትዮጵያ ናብ ክልል ትግራይ ንምእታው ክግበር ንዝኽእል ፈተነታት ብጽኑዕ ስለዝቆጻጸሮን፣ ብክልቲኦም ሓይልታት ንዝዋሃብ ሓበሬታ፣ ንምርግጋጽ ኣይካኣልን።
ኣብ ውግእ ክልል ትግራይ፣ ኣሻሓት ሞይቶም፣ ልዕሊ ሚልዮን ሰባት ተፈናቂሎም፣ 45 ሽሕ ሰባት ድማ ናብ ሱዳን ተሰዲዶም።


text:
ምስጢረ ስላሴ
ስላሴ ማለት ሰለስተ ሙዃን ወይ ከኣ ፍሉይ ሰለስትነት ማለት እዩ። ምስጢረ ስላሴ ክበሃል እንከሎ ናይ እግዚኣብሄር ሓድነቱን ኣብ ሓድነቱ ዘሎ ፍሉይ ናይ ሰለስትነቱ ምስጢርን እዩ። እግዚኣብሄር ኣምላኽ ሓደ ክኸውን እንከሎ ኣብ ሓድነቱ ፍሉይ ሰለስትነት ኣለዎ። ፍሉይ ሰለስትነት ዘብሎ ምኽንያት ከኣ እዚ እዩ። ምኽንያቱ ሰለስተ ጥራይ ኢልና ስቕ ኣይንብልን ኢና። ሰለስተ እንከለው ሓደ ሓደ እንከሎ ሰለስተ ንብል። ናይ ቂሳርያ ሊቀ ጳጳስ ቅዱስ ባስልዮስ ከስተምህር እንከሎ ”ኣነስ እግዚኣብሄር ኢለ እንተተዛረብኩ ብዛዕባ እግዚኣብሄር ኣብ ብዛዕባ እግዚኣብሄር ወልድ ብዛዕባ እግዚኣብሄር መንፈስ ቅዱስ እዩ” ኢሉ ከም ዝመስከረ፣ ንሕና እውን ስላሴ ክንብል እንከለና ሰለስተ ዝኣካሉ ሓደ ኣምላኽ ማለት ምዃኑ ክንፈልጥ የድሊ። ከምቲ ገለ የዋሃት ዝመስሎም ኣብ ሰለስተ ኣማልኽቲ ዘይኮነ ግን: ኣብ ሓደ ኣምላኽ ኢና እነኣምን ዘዳ.6: 4።
ሓድነት ኣብ ሰለስትነት፣ ሰለስትነት ኣብ ሓድነት ከመይ እዩ?
እግዚኣብሄር ሓደ እዩ ክንብል እንከሎና ብመለኮት፣ ብህልውና፣ ብባህርይ፣ ብስልጣን፣ ብፍቓድ፣ ዓለም ብምፍጣርን ብምሕላፍን ዝኣመሰሉ እዮም።
ብምፍጣር:- ”ካብ ጥንቲ ንምድሪ ሰረትካያ፣ ሰማያት ከኣ ግብሪ ኣእዳውካ እዮም።” መዝ.102: 25 ”እግዚኣብሄር ሰማይን ምድርን ፈጠረ።” ዘፍ.1: 1 እግዚኣብሄር ብምፍጣር ሓደ ከም ዝኾነ ንኸመልክት ፈጠረ ይብል እምበር ፈጠሩ ኣይብልን።
ብስልጣን:- ”ኣነን ኣቦን ሓደ ኢና”። ዮሓ.10: 30
ብህልውና:- ”ኣነ ኣብ ኣቦ ከም ዘለኩ ኣቦ እውን ኣባይ ከም ዘሎ እመኑ።” ዮሓ. 14: 10
እግዚኣብሔር ብመለኮት፣ ብህልውና፣ ብባህሪ ሓደ ክኸውን እንከሎ ብስም፣ ብግብሪ፣ ብኣካል ሰለስተ እዩ።
ስም:- ሓደ ኣካል ካብ ካልእ ብፍሉይ ዝፍለጠሉ ክኸውን እንከሎ ናይ ቅድስት ስላሴ ናይ ስም ሰለስትነት ኣብ፣ ወልድ፣ መንፈስ ቅዱስ እዩ። ”ስለዚ ኺዱ ንኹሎም ኣህዛብ ብስም ኣብን ወልድን መንፈስ ቅዱስን እና ኣጥመቕኩም፣ ዝኣዘዝኩኹም ኩሉ ኺሕልዉ እናመሃርኩም ደቀ መዛሙርተይ ግበርዎም።’ ማቴ.28: 19
ኣካል:- ህላዌ፣ ምንባር፣ ዝግለጸሉን ቀዋሚነትን ዘርኢ ክኸውን እንከሎ ንኣቦ ፍጹም ኣካል፣ ፍጹም ገጽ፣ ፍጹም መልክዕ ኣለዎ። ንወልድ ፍጹም ኣካል፣ ፍጹም ገጽ፣ ፍጹም መልክዕ ኣለዎ። ንመንፈስ ቅዱስ ፍጹም ኣካል፣ ፍጹም ገጽ፣ ፍጹም መልክዕ ኣለዎ። ማቴ.3: 16 ማቴ.17: 5 ።
ናይ ግብሪ ስም:- ናይ ግብሪ ስም ናይ ስራሕ ጠባይ ዝገልጽ ወይ ከኣ ዘመልክት ክኸውን እንከሎ ናይ ቅድስቲ ስላሴ ናይ ግብሪ ስም ከኣ ኣብ ወላዲ፣ወልድ ተወላዲ፣ መንፈስ ቅዱስ ሰራጺ ተባሂሉ ይፍለጥ። ኣብ ንወልድ ስለ ዝወልድ ንመንፈስ ቅዱስ ስለ ዘስርጽ ወላዲ ኣስራጺ ይበሃል። ወልድ ካብ ኣብ ስለ ዝውለድ ውሉድ ይበሃል። መንፈስ ቅዱስ ካብ ኣብ ስለ ዝሰርጽ (ዝወጽእ) ሰራጺ ይበሃል።ዮሐ.15: 26 ።
ቅድስት ስላሴ ወላ እኳ ናይ ስም፣ ኣካል፣ ግብሪ ሰለስትነት ይሃልዎም ኣብ ወልድ መንፈስ ቁዱስ ግን ኣይቀዳደሙን ኣይበላለጹን። ኣብ ንወድል ስለዝወለደ፣ ንመንፈስ ቅዱስ ስለ ዘስረጸ ኣይበልጾምን ኣይቅድሞንም ውን። ወልድ ውን ካብ ኣቦ ስለ ዝተወልደ ኣይንእስን እዩ። መንፈስ ቅዱስ ውን ካብ ኣብ ስለ ዝሰረጸ ኣይንእስን እዩ። ብሕጊ ተፈጥሮ ኣቦ ካብ ወዱ ይዓቢ፣ ይቕድም እዩ። ውሉድ እውን ካብ ኣቦኡ ይንእስ እዩ። ኣብ ምስጢረ ስላሴ ግን ኣቦ ንወልድ ስለ ዝወለደ ኣይዓብዮን እዩ ወልድ ውን ካብ ኣቦ ስለ ዝተወልደ ኣይንእስን እዩ። መንፈስ ቅዱስ እውን ካብ ኣቦ ስለ ዝሰረጸ ኣይንእስን እዩ። ርቀትን ዕምቆትን ናይዚ እዩ ከኣ ሓደ ካብቲ ምስጢር ዘብሎ። ናይ ሰብ ሕልና መርሚሩ ስለ ዘይበጽሖ እዩ። ”ንሕና ሓደ ከም ዝኾንና ንሳቶም እውን ሓደ ምእንቲ ኪኾኑ እቲ ዝሃብካኒ ክብሪ ሃብክዎም”። ዮሓ.17:22 መዝ. 32: 5 ዘፍ.1: 1 ዮሓ.1: 1 ።
ኣብ ቅድስት ስላሴ እቲ ሓደ ናይቲ ካልእ ግብሪ ኣይገብርን እዩ። እቶም ግብርታት እውን ኣይፋለሱን እዮም ። ኣቦ ንወልድ ይወልድ ንመንፈስ ቅዱስ ከኣ የስርጽ እምበር ኣይውለድን፣ ከም መንፈስ ቅዱስ እውን ኣይሰርጽን እዩ።ወልድ እውን ይውለድ እምበር ከም ኣቦ ኣይወልድን፣ ኣየስርጽን ፣ ከም መንፈስ ቅዱስ እውን ኣይሰርጽን እዩ። መንፈስ ቅዱስ እውን ከም ኣቦ ኣይወልድን፣ ኣየስርጽን ፣ ከም ወልድ እውን ኣይውለድን እዩ።
ነፍሲ ብኣካላ ሓንቲ ክትከውን እንከላ ሰለስተ ክውንነት ኣለዋ።ንሳቶም ከኣ ልቢ፣ ቃል፣ እስትንፋስ እዮም። ናይ ልቢ ክዉንነት ብእስትንፋስን ቃልን ጌሩ ይግለጽ። ናይ ቃል ክዉንነት ካብ ልቢ ተረኺቡ ምስ ስጋ መልሓስ ተወሃሂዱ ንባብ፣ ቃል ይህብ። ናይ እስትንፋስ ክዉንነት ካብ ልቢ መንጭዩ ኣየር ብምውጻእ፣ ብምእታው ህይወት ይኸውን።
ናይ ስም ሰለስትነት
ናይ ስም ሰለስትነት ክንብል እንከለና ብስም ሰለስተ እዮም ማለት እዩ። ንሱ ከኣ ኣብ ወልድ መንፈስ ቅዱስ ናይ ውልቂ ስሞም ማለት እዩ። እግዚኣብሄር ግን ኹሉ ግዜ ናይ ሰለስቲኦም ኣካላት ናይ ሓባር ስሞም እዩ። ዮሓ3:16 : 1ይ ጴጥ1:2 ። እግዚኣብሄር ወልድ እውን ንኹሉ ግዜ ሓደ ካብ ናይ ሰለስቲኦም ኣካላት ስም እዩ መንፈስ ቅዱስ ውን ከምኡ። ወልድ ሰብ ኮይኑ ናብ ዓለም ኣብ ዝመጻሉ ግዜ ግን ብዝተፈላለዩ ኣስማት ተጸዊዑ እዩ።
ንሳቶም ከኣ :-
ኢየሱስ ፥ መድሓኒት ኣድሓኒ ማለት እዩ። ማቴ 1:21 ።
ክርስቶስ፥ መሲሕ፣ ቅቡእ ማለት እዩ። ሉቃ 2: 11
ኣማኑኤል፥ እግዚኣብሄር ምሳና እዩ ማለት እዩ። ት.ኢሳ 7: 14. ማቴ 1:21-22
እግዚኣብሄር መንፈስ ቅዱስ እውን ኩሉ ግዜ ሓደ ካብ ናይ ሰለስቲኦም ኣካላት ስም እዩ። መንፈስ ቅዱስ እውን ብዝተፈላለዩ ኣስማት ይጽዋዕ እዩ።
ንሳቶም ከኣ :-
መንፈስ ፥ ዮሓ 3:5 ። 1ይ ቆሮ 12:4 ። ዘፍ 1:2 ።ኢሳ 48:16 ።
ጰራቅሊጦስ፣ መጸናንዒ ፥ ዮሓ 15:26 ። ዮሓ 14:16 ። ዮሓ 16:7 ።
ናይ ሓቂ መንፈስ ፥ ዮሓ 15:26 ።


text:
ፈተናን ተስፋን ፓርክታት ኢንዱስትሪ ኢትዮጵያ
መንግስቲ ኢትዯጵያ፡ ካብ ቅድሚ ዝተወሰኑ ዓመታት ንነዘ፡ ፓርክታት ኢንዱስትሪ ኣብ ምህናፅ ዝተፀመደ እንትኸውን፡ መናሃርያ ማኒፋክቹሪንክ ኣፍሪቃ ንምዃን ንዝግበር ፃዕሪ ዘቀላጥፍን ስእነት ስራሕ ንምቕራፍን ልዑል ግደ ከምዘለዎ ይገልፅ።
ሓደ ሓደ ሰብ ሞያታት ግና እዚ ጅማሮ ከም ካልኦት ትካላት ምግናን ዝበዝሖ ክብሉ ይኹንንዎ።
ብኻልእ ወገን ድማ ኣብተን ፋብሪካታት ንዝሰርሑ ሸቃሎ ዝኽፈል መሃያ ትሑት ብምዃኑ፡ ፈተናታት ስደት፣ ሕፅረት ሸርፊ ወፃኢን ፖለቲካዊ ዘይምርግጋዕን ኣብ ቅድሚት ተገቲሮም ኣለዉ።
ክሳብ 2025 ከም ኣቆፃፅራ ኣውሮጳውያን፡ ካብ ምቅንባር ምህርትታት ሕርሻ ጀሚሩ ክሳብ ምፍራይ ኣልባሳትን ትኹረት ብምግባር፡ ብዙሓት ፓርክታት ኢንዱስትሪ ብምህናፅ ልዑል ጥቕሚ ምጣነ ሃፍቲ ንኽርከብ ዝዓለሙ ምዃኖም ይግለፅ።
ካብዞም ፓርክታት ኢንዱስትሪ ክርከብ እዩ ካብ ሞንጎ ዝተብሃሉ ምጣነ ሃፍታዊ (ቁጠባዊ) ረብሓታት፡ እናዓበየ ንዝመፅእ ዘሎ ቁፅሪ ስራሕ ኣልቦ መናእሰይ፡ ዕድል ስራሕ ምፍጣር እዩ።
እዚ ዕድል ንምጥቃም ካብ ሞንጎ ዘተስፍዉ መናእሰይ፡ ጓል 19 ዓመት ቅድስት ደምሴ ሓንቲ እያ።
ኣብ ፋብሪካ ዓለባ ስራሕ ንኽትቑፀር፡ ናብ ኢንዱስትሪ ፓርክ ሃዋሳ እንትትኣቱ ቢቢሲ ዘዘራረባ ቅድስቲ፡ልምዲ ስራሕ ዋላ እኳ እንተዘይሃለዋ፡ ዘስርሓ ኣካል ስልጠና ከምዝህባ እያ ትሓስብ።
ይኹን እምበር እዚ ዕድል ስራሕ ክትረኽቦ እትኽእል፡ በብመዓልቱ ናብቲ ፓርክ ኢንዱስትሪ መፂኦም ስራሕ ምስ ዝደልዩ ብኣማኢት ዝቑፀሩ ደለይቲ ሸቕሊ ተወደዲራ፡ ክንደየናይ ቅልጥፍናን ፅንዓትን ከምዘለዋ ምስ ተፈተነት እያ።
ዝቐርበላ ፈተና ሓሊፋ፡ ነዚ ስራሕ ክትረክብ እንተቐኒዕዋ፡ ኣብ ንእሽተይ ካፌ እናተኣናገደት ካብ ትረኽቦ ብመጠኑ ዝሐሸ ኣታዊ ክትረክብ እያ እትፅበ።
ቅድሚ ሕዚ ኣብዚ ፓርክ ስራሕ ዝጀመሩ መሓዙታ 750 ብር ወርሓዊ መሃያ ከም ዝኽፈሎም ትፈልጥ እያ።
"እዛ ገንዘብ እዚኣ እንታይ ኣለዋ? ኣብ ክራይ ገዛን ምግብን እያ ትውዳእ። ንግዚኡ እዩ እምበር" ትብል።
ንሳ ኮነት መሓዙታ ኣብቲ ፓርክ ኢንዱስትሪ ክሰርሑ ዝሓስቡ ካልእ ዝሐሸ ስራሕ ክሳብ ዝረኽቡ እዮም። "ኣብ ልዕሊኡ ድማ እዚ ስራሕ መድከሚ እዩ" ይብሉ።
ምስቲ ምንኣስ መሃያ ተኣሳሲሩ ዘጋጥም ፍልሰት ሰራሕተኛታት፡ ፀገም ኢንዱስትሪ ፓርክ ሃዋሳ ጥራሕ እንተይኮነስ፡ ናይ ካልኦት ዝተሃነፁን ኣብ ምህናፅ ዝርከቡን ፓርክታት ፀገም ከምዝኾነ፡ በዓል ሞያ ኢኮኖሚክስ ኣይተ ዓብዱልመናን መሓመድ ይገልፁ።
"እዞም ፓርክታት ዕድል ስራሕ ምፍጣሮም ዘይተርፍ እዩ፡ ይኹን እንበር ኣብታ ሃገር ዘሎ ስእነት ስራሕ መናእሰይ፡ ብፓርክታት ኢንዱስትሪ ጥራሕ ንምፍታሕ ከቢድ እዩ" ይብሉ።
"ካብዚ ብተወሳኺ ፓርክታት ኢንዱስትሪ ይኽፈትሉ ዘለዉ ከይዲ ድንጉይ ምዃኑን፡ እቶም ፓርክታት ድሕሪ ምኽፋቶም እውን እንተኾነ፡ ቁፅሪ ተኻርዮም ስራሕ ዝጅምሩ ፋብሪካታት ውሑዳት ምዃኖም፡ ቁፅሪ ኣልቦ ሸቕሊ መናእሰይ ንምንካይ ዝተትሓዘ ትልሚ ዝሓልኽ እዩ" ይብሉ ኣይተ ዓብዱልመናን።
ስለዝኾነ ድማ ተመጋገብቲ ትልምታት ክትለሙ ከምዝግባእ ይሕብሩ።
ዝተጋነነ ትልሚ፡ ድንጉይ ትግበራ
ኣብ ኢንዱስትሪ ፓርክ ሃዋሳ ስርሖም ዝጀመሩ መፍረይቲ (መምረትቲ)፡ ሕሳር ቀረብ ሓይሊ ኤሌክትሪክ፣ ካብ ክፍሊት ነፃ ዝኾነ ቀረብ ማይን ግልጋሎት ምሕደራን ይረኽቡ።
ዝጠቅም እፎይታክፍሊት ግብሪ ዝህቦም ካብ ምዃኑ ብተወሳኺ፡ ዝኸፍልዎ ክራይ እውን ሕሳር ከምዝኾነ እዩ ዝግለፅ።
ህንፀት እዚ ኢንዱስትሪ ፓርክ 250 ሚልን ዶላር ዝወሰደ እንትኸውን፡ ቅድሚ ሕዚ ተርእዩ ብዘይፈልጥ ቅልጣፈ ሓደ ዓመት ኣብ ዘይመልእ ግዘ ሙሉእ ብሙሉእ ተሰሪሑ ምኽምባቱ፡ ላዕለዋይ ኣማሓዳሪ እዚ ፓርክ፡ ኮሚሽን ኢንቨስትመንት ኢትዮጵያ ይገልፅ።
ክሳብ ሕዚ ኣብ ስራሕ ዝርከቡ ፓርክታት ኢንዱስትሪ፡ ኣብ ህንፀት ምስ ዝርከቡን ክህነፁ ምስ ዝተተለሙን ፓርክታት እንትነፃፀር ውሑዳት እዮም።
ህንፀቶም ዝተወድኡ መንግስታዊ ፓርክታት ኢንዱስትሪ ኣብ ትሕቲ ዘመሓድር ኮሚሽን ኢንቨስትመንት፡ ዘለዉ ፓርክታት ክልተ ጥራሕ እዯም።
ህንፀቶም ወዲኦም ስራሕ ኣብ ዝጀመሩ ፓርክታት ኢንዱስትሪ ውሽጢ፡ ፋብሪካ ዝኸፈቱ ብዙሓት ዓለም ለኸ ትካላት ዋላ እኳ እንተሃለዉ፡ እዞም ፓርክታት ኢንዱስትሪ ዘውፅእዎ ገንዘብ ምስ ዝህልዎ ረብሓ ብምንፅፃር፡ ፍርዲ ንምቕማጥን መፃኢ ዕድላቶም ንምትንባይን ዘኽእል ነዊሕ ግዘ ዝወሰደ ሓፈሻዊ መፅናዕቲ የድሊ ይብሉ፡ ኣይተ ዓብዱልመናን ምስ ቢቢሲ ኣብ ዝነበሮም ፃንሒት።
ኣብ ከምዚ ዝበለ ኩነታት ክህነፁ ዝተተለሙ ፓርክታት ኢንዱስትሪ ኩሎም ኣብ ግዚኦም ከርክቡ እዮም ኢልካ ንምእማን ከምዝኸብድ ድማ ይገልፁ።
"እዚ ከይዲ ህንፀት ገዚፍ መጠን ገንዘብን ቴክኒካዊ ፍልጠትን ዝጠልብ ብምዃኑ፡ እዚ ህንፀት ኣብ ዝተተለመሉ ግዘ ንምኽምባት ዘይሕሰብ እዩ"።
እዞም በዓል ሞያ ሓሳቦም ንምጥንኻር፡ ፍርያት ሕርሻ ንምድንፋዕ ዘኽእሉ፡ ክሳብ 2025 ክስርሑ ናይ ዝተብሃሉ17 ፓርክታት አንዱስትሪ የልዕሉ።
እዞም ፓርክታት ኢንዱስትሪ ንምህናፅ 2 ነጥቢ 5 ቢልን ዶላር ዘድሊ እንትኸውን፡ እዚ ክህነፁ እዮም ምስ ዝተብሃሉ ካልኦት ፓርክታትን እንትድመርን፤ በብግዚኡ ዝህሉ ናህሪ ዋጋ ኣብ ግምት እንትኣቱን ልዕሊ 100 ቢልየን ብር የድሊ ይብሉ።
መነሃርያ ማኒፋክቸሪንግ?
ብልዑል ብርኪ ዘፈር ማኒፋክቸሪንግ ዕዳጋ እናሰሓበ ዝመፅአ ዕዳጋ ኤስያ ብሕሳር ዋጋ ጉልበት ሸቃሎ ዝምዝመዘሉኮይኑ እኳ እንተፀንሐ፡ ካብ ቀረባ ግዘታት ንነዘ ግና ዋጋ ጉልበት ሸቓሎ እናወሰኸ ምምፅኡ ስዒቡ፡ መፍረይቲ ገፆም ናብ ኣፍሪቃ የብሉ ኣለዉ።
ኢትዮጵያ ድማ ነዚ ከም ፅቡቕ ኣጋጣሚ ተጠቒማ፡ ናይታ ኣህጉር መነሃርያ ማኒፋክቸሪንግ ንምዃን ልዑል ድሌት ኣለዋ።
ዝካየዱ ዘለዉ ህንፀት ፓርክታት ኢንዱስትሪ ድማ፡ እዚ ድሌት ኣብ ባይታ ንምሽራፍ ሓደ መገዲ ከምዝኾኑ ይግለፅ።
ኢንዱስትሪ ፓርክ ሃዋሳ ኣብ ዝሓለፈ ዓመት እንትምረቕ፡ ቀዳማይ ሚኒስትር ኃይለማርያም ደሳለኝ፡ ኢትዮጵያ ማእኸልማኒፈክቸሪንግ ኣፍሪቃ ንምዃን እትገብሮ ፃዕሪ ንምዕዋት ሰረት ዘንበረ ምዃኑ ብምግላፅኣሞጊሶሞ ነይሮም።
ኢንዱስትሪ ፓርክ ሃዋሳ፡ ካብ ዘለውዎ 35 ኣዳራሻት ፋብሪካ፡ ተወሰኽቲ 15 ኣዳራሻት ምህናፅ ዘድለዮ፡ ሰብ-ሃፍቲ ብዘርአይዎ ድሌት ምዃኑ፡ ኮሚሽን ኢንቨስትመንት ኢትዯጵያ ይገልፅ።
ኢንስቲትዩት ልምዓት ዓለባ (ጨርቃ ጨርቂ) ኢትዮጵያ ብወገኑ፡ ኣብ ዝሓለፈ ዓመት ወርሒ ነሓሰ፡ ኣብ ኢንዱስትሪ ፓርክ ኣዋሳ ዝርከቡ መፍረይቲ ጨርቃ ጨርቂ፡ ፍርያቶም ናብ ሃገራት ወፃኢ ብምልኣኽ፡ በብወርሑ ልዕሊ 1 ሚልየን ዶላር ይርከብ ከምዘሎ ገሊፁ ነይሩ።
ኢትዮጵያ ካብቲ ዘፈር ክትረኽቦ ተስፋ ካብ ዝገበረትሉ ልዕሊ 400 ሚልየን ዶላር፡ ርብዒ ዝኸውን ኣታዊ ካብ ፓርክታት ኢንዱስትሪ ክርከብ ትፅቢት ከምዝግበር ኣብቲ እዋን ተገሊፁ ነይሩ።
ኩሎም ፋብሪካታት ስራሕ እንትጅምሩ ድማ፡ ልዕሊ 60 ሽሕ ሰራሕተኛታት ከምዝቖፅር ተኣሚንሎም ኣሎ።
እዚ ፓርክ ብምሉእ ዓቕሙ ስርሑ ንክሰርሕ ብምግባር፡ በብዓመቱ ሓደ ቢልየን ዶላር ንከእቱ ተተሊሙ እዩ።
ዓበይቲ ትካላት ዓለም፡ ፋብሪካታቶም ኣብ ኢትዮጵያ ንክኸፍቱ ንምትብባዕ ተደጋጊሞም ካብ ሞንጎ ዝግለፁ ፡ ሕሳር ቀረብ ሓይሊ ኤሌክትሪክ፣መሽናት ካብ ቀረፅ ነፃ ምእታው፣ ንልምዓት ዝኸውን ቀረብ ልቓሕ፣ መንገዲ ባቡር ሓዊሱ ኣብ ምስፍሕፋሕ ዝርከቡ ህንፀት መሰረተ ልምዓትን ካልኦትን ዝብሉ ይርከብዎም።
ሕሳር ጉልበት ሸቃሎ እውን፡ ኢትዮጵያ ብቐዳመነት ተመራፂት ክትኸውን ካብ ሞንጎ ዘኽእልዋ ሓቅታት ከምዝኾነ ይግለፅ።
ፓርክታት ኢንዱስትሪ፡ ብዙሓት ኣገልግሎታት ኣብ ሓደ ቦታ ኣኪቦም ዘቕርቡ ምዃኖም፣ እኹል ቀረብ መሰረት ልምዓት ስለዝህነፀሎምን፡ ምስ ካልኦት መፍረይቲ ስለዘራኽቡን ዝያዳ ተመረፅቲ እዮም።
እዞም ምኽንያታት፡ ናብቶም ፓርክታት ኣቲኻ ስራሕ ንምጅማር ዝቐለለን ግዘ ዝቑጥብን ንክኸውን ዘኽእሉ ተብሂሎም ይውሰዱ።
ይኹን 'ምበር ኢትዮጵያ ክትሃንፆም ዝተለመቶም ፓርክታት ኢንዱስትሪ፡ ከም ጅማሮኣ ሃኒፃ ናብ ስራሕ ምእታው፡ ዘጋጠማ ብሕታዊ ፈተና ኣይኮነን።
ዕውትነት ፓርክታት ኢንዱስትሪ፡ ኣብ ቀፅሮም ዝህልዉ ፋብሪካታትን ኣዳራሻትን ሙሉእ ብሙሉእ ብምክራይን ምስዚ ተኣሳሲሩ ኣብ ዝመፅእ ቁጠባዊ ረብሓን ዝተመስረተ እዩ።
ኣብ ስራሕን ህንፀትን ዝርከቡ ፓርክታት ኢንዱስትሪ፡ ሕፅረት ገንዘብን ቴክኒካዊ ኣፍልጦን ዋላ እኳ እንተሃለዎም፡ እቲ ቀንዲ ብድሆ ግና ፖለቲካዊ እዩ ይብሉ፡ በዓል ሞያ ዓብዱልመናን።
"ኣብዚ ሕዚ ሰዓት እታ ሃገር ብፖለቲካዊ ዘይምርግጋዕ እናተወረረት እንትትኸውን፡ እዚ ድማ ሰብ ሃፍቲ ንክሰግኡን ኣብታ ዓዲ መዋእለ-ነዋዮም ንከየፍስሱን ክእግዶም ይኽእል" ይብሉ።
ሕፅረት ሸርፊ ወፃኢ እውን፡ ካልእ ነዚ ስራሕ ዘተኣጓጉል ብድሆ እዩ።
ስእነት ስራሕን ጉዳይ ስደተኛታትን
ልዑል ገንዘብ ኣፍሲስካ፡ ብብዝሒ ፓርክታት ኢንዱስትሪ ንምህናፅ ካብ ምህፃፅ፡ ኣብዚ ሕዚ እዋን ናይ ዝተሃነፁ ፓርክታት ከይዲ ስራሕን መጠን ዕውትነትን ከም ተሞክሮን ሓባሪን ምውሳድ ከምዘድሊ ኣይተ ዓብዱልመናን፡ ይምዕዱ።
"ብዙሓት ፓርክታት ቅድሚ ምህናፅ፡ ኣብቶም ዘለዉ ምድሃብን ንቀፀልቲ ከይድታት ሓፈሻዊ መፅናዕቲ ምክያድ ይበልፅ። እዚ ግና ኣይትግበርን ዘሎ። ፓርክታት ኢንዱስትሪ ኣብታ ሃገር ዘሎ ፀገም ምጣነ-ሃፍቲ ዝፈትሑ እዮም ብዝብል እምነት፡ ፓርክታት ኢንዱስትሪ ናይ ዘይምክትታል ዋዒ ኢና ንርኢ ዘለና"
መንግስቲ ኢትዮጵያ፡ ፓርክታት ኢንዱስትሪ፡ ብፍላይ ድማ ንመናእሰይ ዕድል ስራሕ ንምፍጣር ክጥቀመሉ ከምዝደሊ ይዛረብ።
ብኻልእ ወገን ድማ፡ ሕብረት ኣውሮጳ፡ ኣብ ኢትዮጵያ ንስደተኛታት ዕድል ስራሕ ምፍጣር፡ ናብ ሃገራት ኣውሮጳ ዝግበር ስደት ክንኪ ዘኽእል እዩ ብምባል፡ 90 ሽሕ ሸቃሎ ክቖፅሩ ይኽእሉ እዮም ንዝበሎም ክልተ ፓርክታት 500 ሚልየን ዶላር ንምልጋስ ቃል ኣትዩ እዩ።
ሕብረት ኣውሮጳ ዘለዎ ቅልውላው ስደተኛታት ንምፍታሕ ንኢትዮጵያ ዝለገሶ ገንዘብ፡ ኢትዯጵያ ንኣሽሓት ስደተኛታት ዕድል ስራሕ ክትፈጥር ዘገድድ እዩ።
ኣይተ ዓብዱልመናን ግና፡ ኢትዮጵያ እዚ ውሳነ እዚ ብዕምቆት ክትግምግሞ ይግባእ ይብሉ። "ኢትዯጵያ ናይ ባዕላ ፀገም ስእነት ስራሕ መናእሰይ ኣለዋ" ብምባል።